
    PRIVILEGE DU ROY FRANÇOIS I

    

Françoys par la grace de Dieu roy de France, au Prévost de Paris, Bailly de Rouen, Senes chaulx de Lyon, Tholouse, Bordeaux, et de Poictou, et à tous nos justiciers, et officiers, ou à leurs lieutenans, et à chascun d'eux si comme à luy appartiendra, salut. 

        De la partie de nostre aimé et féal maistre Françoys Rabelais docteur en medecine de nostre Université de Montpellier, nous a esté exposé, que iceluy suppliant ayant par cy davant baillé à imprimer plusieurs livres, mesmement deux volumes des faicts et dicts héroïques de Pantagruel, non moins utiles que delectables, les imprimeurs auroient iceux livres corrompu et perverty en plusieurs endroictz, au grand déplaisir et détriment dudict suppliant, et préjudice des lecteurs, dont se seroit abstenu de mettre en public le reste et sequence desdicts faicts et dicts héroïques. Estant toutesfois importuné journellement par les gens sçavans et studieux de nostre royaume et requis de mettre en l'utilité comme en impression ladicte sequence : Nous auroit supplié de luy octroyer privilège à ce que personne n'eust à les imprimer ou mettre en vente fors ceux qu'il feroit imprimer par libraires exprès, et auxquelz il bailleroit ses propres et vrayes copies. Et ce pour l'espace de dix ans consecutifz, commençans au jour et date de l'impression de ses dicts livres. Pour quoy nous, ces choses considérées, desirans les bonnes lettres estre promettes par nostre royaume à l'utilité et érudition de nos subjectz, avons audict suppliant donné privilege, congé, licence, et permission de faire imprimer et mettre en vente par telz libraires expérimentés qu'il advisera, ses dicts livres et oeuvres consequens, des faicts heroïcques de Pantagruel, commençans au troisiesme volume, avec povoir et puissance de corriger et revoir les deux premiers par cy davant par luy composés : et les mettre ou faire mettre en nouvelle impression et vente, faisans inhibition et defenses de par nous sur certaines et grands peines, confiscation des livres ainsi par eux imprimés, et d'admende arbitraire à tous imprimeurs et autres qu'il appartiendra, de non imprimer et mettre en vente les livres cy dessus mentionnés, sans le vouloir et consentement dudict suppliant, dedans le terme de six ans consecutifz, commençans au jour et date de l'impression de ses dicts livres, sur peine de confiscation des dicts livres imprimés, et d'admende arbitraire. De ce faire vous avons chascun de vous si comme à luy appartiendra donné et donnons plein povoir, commission et auctorité, mandons et commandons à tous nos justiciers, officiers et subjectz, que de nos presens congé, privilege, et commission, ilz facent, seuffrent, et laissent jouir et user le dict suppliant paisiblement, et à vous en ce faisant estre obéy. Car ainsi nous plaist il estre faict. Donné à Paris, le dixneufviesme jour de septembre l'an de grâce, mil cinq cens quarante cinq, et de nostre regne le XXXI. Ainsi signé par le conseil Delaunay. Et scellé sur simple queue de cire jaune. 


    PRIVILEGE DU ROY HENRI II 

    

        Henry par la grace de Dieu Roy de France, au Prévost de Paris, Bailly de Rouen, Senes chaulx de Lyon, Tholouse, Bordeaux, Daulphiné, Poictou, et à tous nos autres justiciers et officiers, ou à leurs lieutenants et à chascun d'eux, si comme à luy appartiendra, salut et dilection. De la partie de nostre cher et bien aymé M. François Rabelais, docteur en medecine, nous a esté exposé que iceluy suppliant ayant par cy devant baillé à imprimer plusieurs livres : en grec, latin, françois, et thuscan, mesmement certains volumes des faicts et dicts héroïques de Pantagruel, non moins utiles que délectables : les imprimeurs auraient iceux livres corrompuz, dépravés, et pervertis en plusieurs endroitz. Auroient davantage imprimés plusieurs autres livres scandaleux, ou nom dud. suppliant, à son grand desplaisir, préjudice et ignominie, par luy totalement desadvoués, comme faulx et supposés : lesquelz il désirerait sous nostre bon plaisir et volonté supprimer. Ensemble les autres siens advoués, mais dépravés et desguisés, comme dict est, revoir et corriger et de nouveau reimprimer. Pareillement mettre en lumière et vente la suite des faicts et dicts héroïques de Pantagruel. Nous humblement requérant sur ce, luy octroyer nos lettres à ce nécessaires et convenables. Pource est il que nous enclinans libéralement à la supplication et requeste dud. M. François Rabelais, exposant, et desirans le bien et favorablement traicter en cet endroit. A iceluy pour ces causes et autres bonnes considérations à ce nous mouvans, avons permis accordé et octroyé. Et de nostre certaine science, pleine puissance et auctorité royale permettons, accordons et octroyons par ces presentes, qu'il puisse et luy soit loisible par telz imprimeurs qu'il advisera faire imprimer, et de nouveau mettre et exposer en vente tous et chascuns lesdicts livres et suite de Pantagruel par luy composés et entreprins, tant ceux qui ont ja esté imprimés, qui seront pour cest effect par luy reveuz et corrigés, que aussi ceux qu'il délibéré de nouvel mettre en lumière. Pareillement supprimer ceux qui faulsement luy sont attribués. Et afin qu'il ait moyen de supporter les fraiz nécessaires à l'ouverture de la dicte impression, avons par ces présentes très expressément inhibé et défendu, inhibons et défendons à tous autres libraires et imprimeurs de cestuy nostre royaume, et autres nos terres et seigneuries, qu'ilz n'aient à imprimer, ne faire imprimer, mettre et exposer en vente aucuns des susdicts livres, tant vieux que nouveaux durant le temps et terme de dix ans ensuivans et consecutifz, commençans au jour et date de l'impression desdicts livres, sans le vouloir et consentement dudict exposant, et ce sur peine de confiscation des livres qui se trouveront avoir este imprimes au préjudice de ceste nostre présente permission, et d'amende arbitraire. 

        Si voulons et vous mandons et à chascun de vous endroict soy et si comme à luy appartiendra, que nos presens congé, licence et permission, inhibitions et defenses, vous entretenez, gardez et observez. Et si aucuns estoient trouvés y avoir contrevenu, procédez et faictes procéder à l'encontre d'eux, par les peines susdictes et autrement. Et du contenu cy dessus, faictes ledict suppliant jouir et user pleinement et paisiblement, durant ledict temps à commencer et tout ainsi que dessus est dict, cessans et faisans cesser tous troubles et empeschemens au contraire. Car tel est nostre plaisir. Nonobstant quelzconques ordonnances, restrinctions, mandemens, ou defenses à ce contraires. Et pource que de ces présentes l'on pourra avoir à faire en plusieurs et divers lieux, Nous voulons que au vidimus d'icelles faict sous scel royal, foy soit adjoustée comme à ce présent original. Donné à Sainct Germain en Laye le sixiesme jour d'aoust, l'an de grace mil cinq cens cinquante, et de nostre regne le quatriesme. 

        Par le Roy, le cardinal de Chastillon présent. 

        Signé DU THIER. 

    

  FRANÇOIS RABELAIS A L'ESPRIT DE LA ROYNE DE NAVARRE

  

  Esprit abstraict, ravy, et ecstatic, 

  Qui, fréquentant les cieulx, ton origine, 

  As délaissé ton hoste et domestic, 

  Ton corps concords, qui tant se morigine 

  A tes edictz, en vie peregrine, 

  Sans sentement, et comme en apathie, 

  Voudrois tu point faire quelque sortie 

  De ton manoir divin, perpetuel ; 

  Et ça bas voir une tierce partie 

  Des faicts joyeux du bon Pantagruel ? 


    PROLOGUE DU TIERS LIVRE

    

        Bonnes gens, beuveurs très illustres, et vous goutteux très precieux, vistes vous onques Diogenes le philosophe cynic ? Si l'avez veu, vous n'aviez perdu la veue, ou je suis vrayement forissu d'intelligence et de sens logical. C'est belle chose voir la clarté du (vin et escus) soleil. J'en demande à l'aveugle né tant renommé par les très sacres Bibles : lequel, ayant option de requérir tout ce qu'il voudroit, par le commandement de celuy qui est tout puissant, et le dire duquel est en un moment par effect representé, rien plus ne demanda que voir. 

        Vous item n'estes jeunes qui est qualité compétente pour en vin, non en vain, ains plus que physicalement philosopher, et désormais estre du conseil bacchicque, pour en lopinant opiner des substance, couleur, odeur, excellence, eminence, propriété, faculté, vertus, effect et dignité du benoist et désiré piot. 

        Si veu ne l'avez (comme facilement je suis induict à croire), pour le moins avez vous ouy de luy parler ; car, par l'air et tout ce ciel, est son bruit et nom jusques a présent reste mémorable et célébré assez. Et puis vous estes tous du sang de Phrygie extraictz, ou je me abuse. Et, si n'avez tant d'escus comme avoit Midas, si avez vous de luy je ne sçay quoy, que plus jadis louoient les Perses en tous leurs otacustes, et que plus souhaitoit l'empereur Antonin : dont depuis fut la serpentine de Rohan surnommée Belles oreilles. 

        Si n'en avez ouy parler, de luy vous veux présentement une histoire narrer, pour entrer en vin (beuvez donc) et propos (escoutez donc). Vous advertissant (afin que ne soyez en simplesse pippés, comme gens mescréans), qu'en son temps il fut philosophe rare et joyeux entre mille. S'il avoit quelques imperfections, aussi avez vous, aussi avons nous. Rien n'est, sinon Dieu, perfaict. Si est ce que Alexandre le Grand, quoy qu'il eust Aristoteles pour précepteur et domestic, l'avoit en telle estimation qu'il souhaitoit, en cas qu'Alexandre ne fust, estre Diogenes Sinopien. 

        Quand Philippe, roy de Macedonie, entreprint assiéger et ruiner Corinthe, les Corinthiens, par leurs espions advertis que contre eux il venoit en grand arroy et exercite numereux, tous furent non à tort espovantés, et ne furent negligens soy soigneusement mettre chascun en office et debvoir, pour à son hostile venue resister, et leur ville defendre. Les uns, des champs ès forteresses, retiroient meubles, bestail, grains, vins, fruictz, victuailles, et munitions necessaires. Les autres remparoient murailles, dressoient bastions, esquarroient ravelins, cavoient fossés, escuroient contremines, gabionnoient defenses, ordonnoient plates formes, vuidoient chasmates, rembarroient faulses brayes, erigeoient cavaliers, ressapoient contrescarpes, enduisoient courtines, produisoient moineaux, taluoient parapetes, enclavoient barbacanes, asseroient machicoulis, renouoient herses sarrazinesques et cataractes, assoyoient sentinelles, forissoient patrouilles. Chascun estoit au guet, chascun portoit la hotte. 

        Les uns polissoient corseletz, vernissoient alecretz, nettoyoient bardes, chanfrains, aubergeons, brigandines, salades, bavières, capelines, guisarmes, armetz, morions, mailles, jazerans, brassalz, tassettes, goussetz, guorgeris, hoguines, plastrons-lamines, aubers, pavoys, boucliers, caliges, greves, soleretz, esperons. Les autres apprestoient arcs, fondes, arbalestes, glands, catapultes, phalarices, migraines, potz, cercles et lances a feu ; balistes, scorpions et autres machines bellicques, repugnatoires, et destructives des helepolides. Esguisoient vouges, picques, rancons, hallebardes, hanicroches, volains, lances, azesgayes, fourches fières, parthisanes, massues, hasches, dards, dardelles, javelines, javelotz, espieux. Affiloient cimeterres, brands d'assier, badelaires, paffuz, espées, verduns, estocz, pistoletz, viroletz, dagues, mandosianes, poignards, cousteaux, allumelles, raillons. Chascun exerçoit son penard, chascun desrouilloit son braquemard. Femme n'estoit, tant preude ou vieille fust, qui ne fist fourbir son harnois . comme vous sçavez que les antiques Corinthiennes estoient au combat couraigeuses. 

        Diogenes, les voyant en telle ferveur mesnage remuer, et n'estant par les magistratz employé à chose aucune faire, contempla par quelques jours leur contenance sans mot dire : puis, comme excité d'esprit martial, ceignit son palle en escharpe, recoursa ses manches jusques ès couldes, se troussa en cueilleur de pommes, bailla à un sien compaignon vieux sa besasse, ses livres et opistographes ; fit, hors la ville, tirant vers le Cranie (qui est une colline et promontoire lez Corinthe), une belle esplanade ; y roulla le tonneau fictil qui pour maison luy estoit contre les injures du ciel, et en grande vehemence d'esprit, desployant ses bras, le tournoit, viroit, brouilloit, barbouilloit, hersoit, versoit, renversoit, nattoit, grattoit, flattoit, barattoit, bastoit, boutoit, butoit, tabustoit, cullebutoit, trepoit, trempoit, tapoit, timpoit, estoupoit, destoupoit, detraquoit, triquotoit, tripotoit, chapotoit, croulloit, elançoit, chamailloit, bransloit, esbransloit, levoit, lavoit, clavoit, entravoit, bracquoit, bricquoit, bloquoit, tracassoit, ramassoit, cabossoit, afestoit, affustoit, baffouoit, enclouoit, amadouoit, guoildronnoit, mittonoit, tastonnoit, bimbelotoit, clabossoit, terrassoit, bistorioit, vreloppoit, chaluppoit, charmoit, armoit, guizarmoit, enharnachoit, empennachoit, caparassonnoit : le devalloit de mont à val, et precipitoit par le Cranie : puis de val en mont le rapportoit, comme Sisyphus fait sa pierre, tant que peu s'en faillit qu'il ne le defonçast. Ce voyant quelqu'un de ses amis, luy demanda quelle cause le mouvoit à son corps, son esprit, son tonneau ainsi tourmenter ? Auquel respondit le philosophe qu'à aultre office n'estant pour la republique employé, il, en ceste façon, son tonneau tempestoit, pour, entre ce peuple tant fervent et occupé, n'estre veu seul cessateur et ocieux. 

        Je, pareillement, quoy que sois hors d'effroy, ne suis toutesfois hors d'esmoy, de moy voyant n'estre faict aucun pris digne d'oeuvre, et considerant, par tout ce très noble royaume de France, deçà, de là les monts, un chascun aujourd'huy soy instantement exercer et travailler, part à la fortification de sa patrie et la defendre ; part au repoulsement des ennemis et les offendre ; le tout en police tant belle, en ordonnance si mirifique, et à profit tant évident pour l'advenir (car désormais sera France superbement bournée, seront François en repos asceurés), que peu de chose me retient que je n'entre en l'opinion du bon Heraclitus, affirmant guerre estre de tous biens pere : et croye que guerre soit en latin dicte belle, non par antiphrase, ainsi comme ont cuidé certains repetasseurs de vieilles ferrailles latines, parce qu'en guerre gueres de beauté ne voyoient, mais absolument et simplement, par raison qu'en guerre apparoisse toute espece de bien et beau, soit decelée toute espece de mal et laidure. Qu'ainsi soit, le roy sage et pacifie Salomon n'a sceu mieulx nous représenter la perfection indicible de la sapience divine, que la comparant à l'ordonnance d'une armée en camp. 

        Par donc n'estre adscrit et en rang mis des nostres en partie offensive, qui m'ont estimé trop imbecille et impotent ; de l'autre, qui est defensive, n'estre employé aucunement, fust ce portant hotte, cachant crotte, ployant rotte, ou cassant motte, tout m'estoit indifferent, ay imputé à honte plus que mediocre estre veu spectateur ocieux de tant vaillans, disers et chevaleureux personnaiges, qui, en veue et spectacle de toute Europe, jouent ceste insigne fable et tragicque comedie ; ne m'esvertuer de moy mesmes, et non y consommer ce rien, mon tout, qui me restoit. Car peu de gloire me semble accroistre à ceux qui seulement y emploictent leurs yeulx, au demeurant y espargnent leurs forces, celent leurs escus, cachent leur argent, se grattent la teste avec un doigt, comme landores desgoustés, baislent aux mouches comme veaulx de disme, chauvent des oreilles comme asnes d'Arcadie au chant des musiciens, et , par mines en silence, signifient qu'ilz consentent à la prosopopée. 

        Prins ce choys et élection, ay pensé ne faire exercice inutile et importun, si je remuois mon tonneau diogenic, qui seul m'est resté du naufrage faict par le passé au far de mal'encontre. A ce triballement de tonneau, que feray je, en vostre advis ? Par la vierge qui se rebrasse, je ne sçay encores. Attendez un peu que je hume quelque traict de ceste bouteille : c'est mon vray et seul Helicon, c'est ma fontaine caballine, c'est mon unique enthusiasme. Icy beuvant je délibéré, je discours, je resouldz et concluds. Après l'epilogue je ris, jescris, je compose, je boy. Ennius beuvant escrivoit, escrivant beuvoit. Eschylus (si à Plutarche foy avez, in Symposiacis) beuvoit composant, beuvant composoit. Homere jamais n'escrivit à jeun. Caton jamais n'escrivit qu'après boire. Afin que ne me dictes ainsi vivre sans exemple des bien loués et mieulx prisés. Il est bon et frais assez, comme vous diriez sus le commencement du second degré : Dieu, le bon Dieu Sabaoth, c'est à dire, des armées, en soit éternellement loué. Si de mesmes vous autres beuvez un grand ou deux petits coups en robe, je n'y trouve inconvénient aucun, pourveu que du tout louez Dieu un tantinet. 

        Puis donc que telle est ou ma sort, ou ma destinée (car à chascun n'est octroyé entrer et habiter Corinthe), ma délibération est servir et ès uns et ès autres ; tant s'en fault que je reste cessateur et inutile. Envers les vastadours, pionniers et rempareurs, je feray ce que firent Neptune et Apollo en Troie sous Laomedon, ce que fit Regnauld de Montaulban sus ses derniers jours : je serviray les massons, je mettray bouillir pour les massons, et , le past terminé, au son de ma musette, mesureray la musarderie des musars. Ainsi fonda, bastit et édifia Amphion, sonnant de sa lyre, la grande et célébré cité de Thebes. 

        Envers les guerroyans, je vais de nouveau percer mon tonneau ; et , de la traicte, laquelle, par deux precedens volumes (si par l'imposture des imprimeurs n'eussent esté pervertis et brouillés), vous fut assez cogneue, leur tirer du creu de nos passetemps epicenaires un galant tiercin, et consécutivement un joyeux quart de Sentences Pantagruelicques. Par moy licite vous sera les appeller Diogenicques. Et m'auront (puis que compaignon ne peux estre) pour architriclin loyal, refraischissant à mon petit pouvoir leur retour des alarmes : et laudateur, je dis infatigable, de leurs prouesses et glorieux faicts d'armes. Je n'y fauldray par lapathium acutum de Dieu, si mars ne failloit à caresme : mais il s'en donnera bien garde, le paillard. 

        Me souvient toutesfois avoir leu que Ptolemée, filz de Lagus, quelque jour, entre autres despouilles et butins de ses conquestes, présentant aux Egyptiens en plein théâtre un chameau Bactrian tout noir, et un esclave bigarré, tellement que de son corps l'une part estoit noire, l'autre blanche (non en compartiment de latitude par le diaphragme, comme fut celle femme sacrée à Venus Indicque, laquelle fut recogneue du philosophe Tyanien entre le fleuve Hydaspes et le mont Caucase), mais en dimension perpendiculaire, choses non encores veues en Egypte, esperoit, par offre de ces nouveautés, l'amour du peuple envers soy augmenter. Qu'en advint il ? A la production du chameau, tous furent effroyés et indignés : à la veue de l'homme bigarré, aucuns se moquerent, autres l'abominerent comme monstre infame, créé par erreur de nature. Somme, l'esperance qu'il avoit de complaire à ses Egyptiens, par ce moyen, extendre l'affection qu'ilz luy portoient naturellement, luy decoulla des mains. Et entendit plus à plaisir et delices leur estre choses belles, elegantes et perfaictes, que ridicules et monstrueuses. Depuis, eut tant l'esclave que le chameau en mespris ; si que, bien tost après, par négligence et faulte de commun traictement, firent de vie à mort eschange. 

        Cestuy exemple me fait entre espoir et crainte varier, doubtant que, pour contentement propensé, je rencontre ce que j'abhorre ; mon trésor soit charbons ; pour Venus advienne Barbet le chien : en lieu de les servir, je les fasche ; en lieu de les esbaudir, je les offense ; en lieu de leur complaire, je deplaise, et soit mon adventure telle que du cocq d'Euclion, tant célébré par Plaute en sa Marmite et par Ausone en son Gryphon et ailleurs ; lequel, pour en grattant avoir descouvert le tresor, eut la couppe gorgée. Advenant le cas, ne seroit ce pour chevreter ? Autrefois est il advenu ; advenir encores pourroit. 

        Non fera, Hercules ! Je recognois en eux tous une forme specificque et propriété individuale, laquelle nos majeurs nommoient Pantagruelisme, moyennant laquelle jamais en mauvaise partie ne prendront choses quelconques ilz cognoistront sourdre de bon, franc, et loyal couraige. Je les ay ordinairement veuz bon vouloir en payement prendre, et en iceluy acquiescer, quand débilité de puissance y a esté associée. 

        De ce poinct expédié, à mon tonneau je retourne. Sus, à ce vin, compaings ! Enfans, beuvez à pleins godetz. Si bon ne vous semble, laissez le. Je ne suis de ces importuns lifrelofres, qui, par force, par oultraige et violence, contraignent les lans et compaignons trinquer, voire carous et alluz, qui pis est. Tout beuveur de bien, tout goutteux de bien, altérés, venans à ce mien tonneau, s'ilz ne voulent, ne beuvent : s'ilz voulent, et le vin plaist au goust de la seigneurie de leurs seigneuries, beuvent franchement, librement, hardiment, sans rien payer, et ne lespargnent. Tel est mon decret. Et peur n'ayez que le vin faille, comme fit ès nopces de Cana en Galilée. Autant que vous en tirerez par la dille, autant en entonneray par le bondon. Ainsi demeurera le tonneau inexpuisible. Il a source vive et veine perpétuelle. Tel estoit le breuvage contenu dedans la coupe de Tantalus, représenté par figure entre les sages Brachmanes : telle estoit en Iberie la montaigne de sel tant celebrée par Caton : tel estoit le rameau d'or sacré à la déesse sousterraine, tant célébré par Virgile. Cest un vray cornucopie de joyeuseté et raillerie. Si quelquefois vous semble estre expuisé jusques à la lie, non pourtant sera il à sec. Bon espoir y gist au fond, comme en la bouteille de Pandora ; non desespoir, comme on bussart des Danaides. 

        Notez bien ce que j'ay dict, et quelle manière de gens j invite. Car (afin que personne n'y soit trompé) à l'exemple de Lucilius, lequel protestoit n'escrire qu'à ses Tarentins et Consentinois, je ne l'ay percé que pour vous, gens de bien, beuveurs de la prime cuvée, et goutteux de franc alleu. Les geans doriphages, avalleurs de frimats, ont au cul passions assez, et assez sacs au croc pour venaison ; y vacquent s'ilz voulent : ce n'est icy leur gibbier. Des cerveaux à bourlet, grabeleurs de corrections, ne me parlez, je vous supplie, au nom et reverence des quatre fesses qui vous engendrerent, et de la vivifique cheville qui pour lors les couploit. Des caphars encores moins, quoy que tous soient beuveurs oultrés, tous verolés, croustelevés, garnis d'alteration inextinguible et manducation insatiable. Pourquoy ? Pource qu'ilz ne sont de bien, ains de mal, et de ce mal duquel journellement à Dieu requérons estre délivrés, quoy qu'ilz contrefacent quelquefois des gueux. Onques vieil singe ne fit belle moue. 

        Arrière, mastins ! hors de la quarrière ! hors de mon soleil, cahuaille au diable ! Venez vous icy culletans articuler mon vin et compisser mon tonneau ? Voyez cy le baston que Diogenes par testament ordonna estre près luy posé après sa mort, pour chasser et esrener ces larves bustuaires et mastins Cerbericques. Pourtant, arrière, cagotz ! Aux ouailles, mastins ! Hors d'icy, caphards ! de par le diable, hay ! Estes vous encores là ? Je renonce ma part de papimanie, si je vous happe. Gzz, gzzz, gzzzzzz. Davant, davant ! Iront ilz ? Jamais ne puissiez vous hanter que à sanglades d'estrivières ! Jamais pisser que à l'estrapade, jamais eschauffer que à coups de baston ! 


    CHAPITRE I

    COMMENT PANTAGRUEL TRANSPORTA UNE COLONIE DE UTOPIENS EN DIPSODIE 

    

        Pantagruel, avoir entièrement conquesté le pays de Dipsodie, en iceluy transporta une colonie de Utopiens, en nombre de 9 876 543 210 hommes, sans les femmes et petits enfans : artisans de tous mestiers, et professeurs de toutes sciences liberales, pour ledict pays refraichir, peupler et orner, mal autrement habité, et desert en grande partie. Et les transporta, non tant pour l'excessive multitude d'hommes et femmes qui estoient en Utopie multipliés comme locustes. Vous entendez assez, ja besoing n'est davantaige vous l'exposer, que les Utopiens avoient les genitoires tant féconds et les Utopiennes portoient matrices tant amples, glouttes, tenaces et cellulées par bonne architecture, que, au bout de chascun neufviesme mois, sept enfans pour le moins, que masles que femelles, naissoient par chascun mariaige, à l'imitation du peuple Judaïc en Egypte, si de Lyra ne delire. Non tant aussi pour la fertilité du sol, salubrité du ciel et commodité du pays de Dipsodie, que pour iceluy contenir en office et obéissance, par nouveau transport de ses antiques et féaulx subjetz. Lesquelz, de toute mémoire, autre seigneur n'avoient cogneu, recogneu, advoué, ne servy que luy. Et lesquelz, dès lors que nasquirent et entrèrent au monde, avec le laict de leurs meres nourrices, avoient pareillement sugcé la doulceur et debonnaireté de son regne, et en icelle estoient tousdis confictz et nourris. Qui estoit espoir certain que plus tost defaudroient de vie corporelle, que de ceste première et unique subjection naturellement deue à leur prince, quelque lieu que fussent espars et transportés, Et non seulement telz seroient eux et les enfans successivement naissans de leur sang ; mais aussi en ceste féaulté et obéissance entretiendroient les nations de nouveau adjoinctes à son empire. Ce que véritablement advint, et ne fut aucunement frustré en sa delibération. Car si les Utopiens, avant cestuy transport, avoient esté féaulx et bien recognoissans, les Dipsodes, avoir peu de jours avec eux conversé, festoient encores davantaige, par ne sçay quelle ferveur naturelle en tous humains au commencement de toutes oeuvres qui leur viennent à gré. Seulement se plaignoient, obtestans tous les cieulx et intelligences motrices, de ce que plus tost n'estoit à leur notice venue la renommée du bon Pantagruel. 

        Noterez donc icy, beuveurs, que la manière d'entretenir et retenir pays nouvellement conquestés n'est (comme a esté l'opinion erronée de certains esprits tyrannicques à leur dam et deshonneur) les peuples pillant, forçant, angariant, ruinant, mal vexant et régissant avec verge de fer ; brief, les peuples mangeant et dévorant, en la façon que Homere appelle le roy inique Demovore, c'est à dire mangeur de peuple. Je ne vous allegueray à ce propos les histoires antiques ; seulement vous revocqueray en recordation de ce qu'en ont veu vos peres, et vous mesmes, si trop jeunes n'estes. Comme enfant nouvellement né, les fault alaicter, bercer, esjouir. Comme arbre nouvellement plantée, les fault appuyer, asceurer, defendre de toutes vimeres, injures et calamités. Comme personne saulvée de longue et forte maladie, et venant à convalescence, les fault choyer, espargner, restaurer : de sorte qu'ilz conçoivent en soy ceste opinion n'estre au monde roy ne prince que moins voulsissent ennemy, plus optassent amy. 

        Ainsi Osiris, le grand roy des Egyptiens, toute la terre conquesta, non tant à force d'armes, que par soulagement des angaries, enseignemens de bien et salubrement vivre, loix commodes, gracieuseté et bienfaicts. Pourtant, du monde fut il surnommé le grand roy Evergetes, c'est à dire bienfaicteur, par le commandement de Jupiter faict à une Pamyle. De faict, Hesiode, en sa Hiérarchie, colloque les bons démons (appellez les, si voulez, anges ou genies), comme moyens et médiateurs des dieux et hommes, supérieurs des hommes, inférieurs des dieux. Et, pource que par leurs mains nous adviennent les richesses et biens du ciel, et sont continuellement envers nous bienfaisans, tousjours du mal nous préservent, les dit estre en office de rois, comme, bien tousjours faire, jamais mal, estant acte uniquement royal. 

        Ainsi fut empereur de l'univers Alexandre Macedo. Ainsi fut par Hercules tout le continent possédé, les humains soulageant des monstres, oppressions, exactions et tyrannies : en bon traictement les gouvernant, en équité et justice les maintenant, en benigne police et loix convenantes à l'assiète des contrées les instituant : suppléant à ce que defailloit, ce que abondoit avalluant, et pardonnant tout le passé, avec oubliance sempiternelle de toutes offenses precedentes : comme estoit l'amnestie des Atheniens, lors que furent par la prouesse et industrie de Thrasibulus les tyrans exterminés, depuis en Rome exposée par Ciceron, et renouvellée sous l'empereur Aurelian. 

        Ce sont les philtres, iynges et attraictz d'amour, moyennant lesquelz pacificquement on retient ce que péniblement on avoit conquesté. Et plus en heur ne peut le conquérant regner, soit roy, soit prince, ou philosophe, que faisant justice à vertus succéder. Sa vertu est apparue en la victoire et conqueste. Sa justice apparoistra en ce que, par la volunté et bonne affection du peuple, donnera loix, publiera edictz, establira religions, fera droit à un chascun, comme de Octavian Auguste dit le noble poëte Maro : 

        Il, qui estoit victeur, par le vouloir 
Des gens vaincuz faisoit ses loix valoir. 

        C'est pourquoy Homere, en son Iliade, les bons princes et grands rois appelle xotr^xopaç Aawv, c'est à dire ornateurs des peuples. Telle estoit la considération de Numa Pompilius, roy second des Romains, juste, politic et philosophe, quand il ordonna au dieu Terme, le jour de sa feste, qu'on nommoit Terminales, rien n'estre sacrifié qui eust prins mort : nous enseignant que les termes, frontières et annexes des royaumes, convient en paix, amitié, debonnaireté garder et régir, sans ses mains souiller de sang et pillerie. Qui aultrement fait, non seulement perdra l'acquis, mais aussi patira ce scandale et opprobre qu'on l'estimera mal et à tort avoir acquis : par ceste conséquence que l'acquest luy est entre mains expiré. Car les choses mal acquises mal deperissent. Et, ores qu'il en eust toute sa vie pacificque jouissance, si toutesfois l'acquest dépérit en ses hoirs, pareil sera le scandale sus le defunct, et sa mémoire en malediction, comme de conquérant inique. Car vous dictes en proverbe commun : Des choses mal acquises, le tiers hoir ne jouira. 

        Notez aussi, goutteux fieffés, en cestuy article, comment par ce moyen Pantagruel fit d'un ange deux, qui est accident opposite au conseil de Charlemaigne, lequel fit d'un diable deux, quand il transporta les Saxons en Flandre, et les Flamans en Saxe. Car, non pouvant en subjection contenir les Saxons par luy adjoincts à l'empire, qu'à tous momens n'entrassent en rebellion, si par cas estoit distraict en Espagne, ou autres terres loingtaines, les transporta en pays sien et obéissant naturellement, savoir est Flandres : et les Hannuyers et Flamans, ses naturelz subjectz, transporta en Saxe, non doubtant de leur féaulté, encores qu'ilz transmigrassent en régions estranges. Mais advint que les Saxons continuèrent en leur rébellion et obstination première ; et les Flamans, habitans en Saxe, embeurent les meurs et contradictions des Saxons. 


    CHAPITRE II

    COMMENT PANURGE FUT FAICT CHASTELAIN DE SALMIGONDIN EN DIPSODIE, ET MANGEOIT SON BLED EN HERBE

    

    Donnant Pantagruel ordre au gouvernement de toute Dipsodie, assigna la chastellenie de Salmigondin à Panurge, valant par chascun an 6 789 106 789 royaux en deniers certains, non comprins l'incertain revenu des hanetons et cacquerolles, montant, bon an mal an, de 2 435 768 à 2 435 769 moutons à la grande laine. Quelquefois revenoit à 1 254 554 521 seraphz, quand estoit bonne année de cacquerolles et hanetons de requeste : mais ce n'estoit tous les ans. 

        Et se gouverna si bien et prudentement monsieur le nouveau chastelain, qu'en moins quatorze jours il dilapida le revenu certain et incertain de sa chastellenie pour trois ans. Non proprement dilapida, comme vous pourriez dire en fondations de monasteres, crections de temples, bastimens de collèges et hospitaulx, ou jettant son lard aux chiens : mais despendit en mille petits bancquetz et festins joyeux, ouvers à tous venans, mesmement à tous bons compaignons, jeunes fillettes et mignonnes galloises. Abatant bois, bruslant les grosses souches pour la vente des cendres, prenant argent d'avance, achetant cher, vendant à bon marché, et mangent son bled en herbe. 

        Pantagruel, adverty de l'affaire, n'en fut en soy aucunement indigné, fasché, ne marry. Je vous ay ja dict et encores redis, que c'estoit le meilleur petit et grand bon hommet que onques ceignit espée. Toutes choses prenoit en bonne partie, tout acte interpretoit à bien, jamais ne se tourmentoit, jamais ne se scandalizoit. Aussi eust il esté bien forissu du déifique manoir de raison, si aultrement se fust contristé ou altéré. Car tous les biens que le ciel couvre, et que la terre contient en toutes ses dimensions, haulteur, profondité, longitude et latitude, ne sont dignes d'esmouvoir nos affections et troubler nos sens et esprits. Seulement tira Panurge à part, et doucettement luy remonstra que, si ainsi vouloit vivre, et n'estre aultrement mesnagier, impossible seroit, ou, pour le moins, bien difficile, le faire jamais riche. 

        «– Riche ? respondit Panurge. Aviez vous là fermé vostre pensée ? Aviez vous en soing pris me faire riche en ce monde ? Pensez vivre joyeux, de par li bon Dieu et li bons homs. Autre soing, autre soucy ne soit receu on sacrosainct domicile de vostre celeste cerveau. La sérénité d'iceluy jamais ne soit troublée par nues quelconques de pensement passementé de meshaing et fascherie. Vous vivant joyeux, gaillard, de hait, je ne seray riche que trop. Tout le monde crie mesnaige, mesnaige ; mais tel parle de mesnaige, qui ne sçait mie que c'est. 

        – C'est de moi que fault conseil prendre. Et de moy, pour ceste heure, prendrez advertissement que ce qu'on me impute à vice, a esté imitation des Université et Parlement de Paris, lieux esquelz consiste la vraye source et vive idée de panthéologie, de toute justice aussi. Heretique qui en doute, et fermement ne le croit. Ilz, toutesfois, en un jour mangent leur evesque, ou le revenu de l'evesché (c'est tout un), pour une année entière, voire pour deux aucunes fois. C'est au jour qu'il y fait son entrée. Et n'y a lieu d'excuse, s'il ne vouloit estre lapidé sus l'instant. 

        – A esté aussi acte des quatre vertus principales. 

        – De prudence, en prenant argent d'avance. Car on ne sçait qui mord ny qui rue. Qui sçait si le monde durera encores trois ans ? Et, ores qu'il durast davantaige, est il homme tant fol qui s'osast promettre vivre trois ans ? 

        Onq' homme n'eut les dieux tant bien à main, 
Qu'asceuré fust de vivre au lendemain. 

        – De justice : commutative, en achetant cher, je dis à crédit, vendant à bon marché, je dis argent comptant. Que dit Caton en sa Mesnagerie sus ce propos ? Il fault, dit il, que le perefamille soit vendeur perpetuel. Par ce moyen, est impossible qu'enfin riche ne devienne, si tousjours dure l'apotheque. Distributive, donnant à repaistre aux bons (notez bons) et gentilz compaignons : lesquelz fortune avoit jettés comme Ulixes sur le roc de bon appétit, sans provision de mangeaille : et aux bonnes (notez bonnes) et jeunes galloises (notez jeunes). Car, selon la sentence de Hippocrates, jeunesse est impatiente de faim, mesmement si elle est vivace, alaigre, brusque, mouvante, voltigeante. Lesquelles galloises voluntiers et de bon hait font plaisir à gens de bien : et sont Platonicques et Ciceronianes, jusques là qu'elles se reputent estre on monde nées, non pour soy seulement, ains de leurs propres personnes font part à leur patrie, part à leurs amis. 

        – De force, en abatant les gros arbres comme un second Milo, ruinant les obscures forestz, tesnières de loups, de sangliers, de renards, réceptacles de brigans et meurtriers, taupinières d'assassinateurs, officines de faulx monnoyeurs, retraictes d'heretiques ; et les complanissant en claires guarigues et belles bruières, jouant des haulx bois et préparant les sièges pour la nuyt du jugement. 

        – De temperance, mangeant mon bled en herbe, comme un hermite vivant de salades et racines, me émancipant des appetitz sensuelz, et ainsi espargnant pour les estropiatz et souffreteux. Car, ce faisant, j'espargne les sercleurs, qui gaignent argent ; les mestiviers, qui beuvent voluntiers et sans eau ; les gleneurs, esquelz fault de la fouace ; les batteurs, qui ne laissent ail, oignon ne eschalote ès jardins, par l'autorité de Thestilis Virgiliane ; les meusniers, qui sont ordinairement larrons, et les boulangiers, qui ne valent gueres mieulx. Est ce petite espargne ? Oultre la calamité des mulotz, le deschet des greniers et la mangeaille des charantons et mourrins. 

        – De bled en herbe vous faites belle saulce verde, de legière concoction, de facile digestion, laquelle vous espanouist le cerveau, esbaudit les esprits animaulx, resjouit la veue, ouvre l'appetit, delecte le goust, assere le coeur, chatouille la langue, fait le tainct clair, fortifie les muscles, tempere le sang, allegre le diaphragme, refraischit le foye, desoppile la ratelle, soulaige les roignons, assouplit les reins, desgourdit les spondiles, vuide les ureteres, dilate les vases spermaticques, abbrevie les cremasteres, expurge la vessie, enfle les genitoires, corrige le prepuce, incruste le balane, rectifie le membre ; vous fait bon ventre, bien rotter, vessir, peder, fianter, uriner, esternuer, sangloutir, toussir, cracher, vomiter, baisler, moucher, haleiner, inspirer, respirer, ronfler, suer, dresser le virolet, et mille autres rares advantaiges. 

        – J'entends bien, dist Pantagruel ; vous inferez que gens de peu d'esprit ne sçauroient beaucoup en brief temps despendre. Vous n'estes le premier qui ait conceu ceste heresie. Neron le maintenoit, et , sus tous humains, admiroit C. Caligula son oncle, lequel, en peu de jours, avoit, par invention mirifique, despendu du tout l'avoir et patrimoine que Tiberius luy avoit laissé. 

        – Mais, en lieu de garder et observer les loix coenaires et sumptuaires des Romains, la Orchie, la Fannie, la Didie, la Licinie, la Cornelie, la Lepidiane, la Antie, et des Corinthiens, par lesquelles estoit rigoureusement à un chascun défendu plus par an despendre que portoit son annuel revenu, vous avez faict protervie, qui estoit, entre les Romains, sacrifice tel que de l'aigneau pascal entre les Juifz. Il y convenoit tout mangeable manger, le reste jetter au feu, rien ne reserver au lendemain. Je le peux de vous justement dire, comme le dit Caton d'Albidius, lequel avoit en excessive despense mangé tout ce qu'il possedoit : et restant seulement une maison, il mit le feu dedans, pour dire : Consummatum est, ainsi que depuis dist saint Thomas d'Aquin, quand il eut la lamproye toute mangée. Cela non force.»


    CHAPITRE III

    COMMENT PANURGE LOUE LES DEBTEURS ET EMPRUNTEURS

    

    «– Mais, demanda Pantagruel, quand serez vous hors de debtes ? 

        – Ès calendes grecques, respondit Panurge : lors que tout le monde sera content, et que serez héritier de vous mesmes. Dieu me garde d'en estre hors ! Plus lors ne trouverais qui un denier me prestast. Qui au soir ne laisse levain, ja ne fera au matin lever paste. Debvez vous tousjours à quelqu'un ? Par iceluy sera continuellement Dieu prié vous donner bonne, longue et heureuse vie : craignant sa debte perdre ; tousjours bien de vous dira en toutes compaignies ; tousjours nouveaulx créditeurs vous acquestera, afin que par eux vous faciez versure, et de terre d'aultruy remplissez son fossé. Quand jadis en Gaule, par l'institution des Druides, les serfz, varletz et appariteurs estoient tous vifz bruslés aux funérailles et exeques de leurs maistres et seigneurs, n'avoient ilz belle peur pour que leurs maistres et seigneurs mourussent ? Car ensemble force leur estoit mourir. Ne prioient ilz continuellement leur grand dieu Mercure, avec Dis, le pere aux escus, longuement en santé les conserver ? N'estoient ilz soigneux de bien les traicter et servir ? Car ensemble pouvoient ilz vivre, au moins jusques à la mort. Croyez qu'en plus fervente dévotion vos créditeurs prieront Dieu que vivez, craindront que mourez, d'autant que plus aiment la manche que le bras, et la denare que la vie. Tesmoings les usuriers de Landerousse, qui nagueres se pendirent, voyans les bleds et vins ravaller en pris, et bon temps retourner. » 

        Pantagruel rien ne respondant, continua Panurge : 

        «– Vray bot, quand bien j'y pense, vous me remettez à poinct en ronfle veue, me reprochant mes debtes et crediteurs. Dea ! en ceste seule qualité je me reputois auguste, reverend et redoubtable, que, sus l'opinion de tous philosophes (qui disent rien de rien n'estre faict), rien ne tenant, ny matière première, estois facteur et créateur. 

        – Avois créé, quoy ? tant de beaux et bons crediteurs. Créditeurs sont (je le maintiens jusques au feu exclusivement) créatures belles et bonnes. Qui rien ne preste est créature laide et mauvaise, créature du grand villain diantre d'enfer. 

        – Et faict, quoy ? debtes. O chose rare et antiquaire ! Debtes, dis je, excedentes le nombre des syllabes résultantes au couplement de toutes les consonantes avec les vocales, jadis projetté et compté par le noble Xenocrates. A la numerosité des créditeurs si vous estimez la perfection des debteurs, vous ne errerez en arithmeticque praticque. Cuidez vous que je suis aise, quand, tous les matins, autour de moy, je voy ces créditeurs tant humbles, serviables et copieux en reverences ? Et quand je note que, moy faisant à l'un visaige plus ouvert et chere meilleure que ès autres, le paillard pense avoir sa despesche le premier, pense estre le premier en date, et de mon ris cuide que soit argent comptant. Il m'est advis que je joue encores le Dieu de la Passion de Saulmur, accompaigné de ses anges et cherubins. Ce sont mes candidatz, mes parasites, mes salueurs, mes diseurs de bons jours, mes orateurs perpetuelz. 

        – Et pensois véritablement en debtes consister la montaigne de vertu heroïcque descrite par Hesiode, en laquelle je tenois degré premier de ma licence, à laquelle tous humains semblent tirer et aspirer : mais peu y montent pour la difficulté du chemin ; voyant aujourd'huy tout le monde en desir fervent et strident appétit de faire debtes et créditeurs nouveaulx. Toutesfois, il n'est debteur qui veult : il ne fait créditeurs qui veult. Et vous me voulez débouter de ceste félicité soubeline ? vous me demandez quand seray hors de debtes ? 

        
        – Bien pis y a, je me donne à sainct Babolin le bon sainct, en cas que, toute ma vie, je n'aye estimé debtes estre comme une connexion et colligence des cieulx et terre, un entretenement unique de l'humain lignaige, je dis sans lequel bien tost tous humains periroient ; estre par adventure celle grande ame de l'univers, laquelle, selon les academicques, toutes choses vivifie. 

        – Qu'ainsi soit, représentez vous en esprit serain l'idée et forme de quelque monde (prenez, si bon vous semble, le trentiesme de ceux que imaginoit le philosophe Metrodorus, ou le soixante et dix huitiesme de Petron), onquel ne soit debteur ny créditeur aucun. Un monde sans debtes ! là entre les astres ne sera cours régulier quiconque. Tous seront en desarroy. Jupiter, ne s'estimant debteur à Saturne, le dépossédera de sa sphere, et avec sa chaine homericque, suspendra toutes les intelligences, dieux, cieulx, demons, genies, heroes, diables, terre, mer, tous elemens. Saturne se ralliera avec Mars, et mettront tout ce monde en perturbation. Mercure ne voudra soy asservir ès aultres ; plus ne sera leur Camille, comme en langue hetrusque estoit nommé ; car il ne leur est en rien debteur. Venus ne sera venerée, car elle n'aura rien presté. La Lune restera sanglante et tenebreuse : à quel propos luy departiroit le Soleil sa lumière ? il n'y estoit en rien tenu. Le Soleil ne luyra sus leur terre ; les astres ne y feront influence bonne, car la terre desistoit leur prester nourrissement par vapeurs et exhalations : desquelles, disoit Heraclitus, prouvoient les Stoiciens, Ciceron maintenoit estre les estoiles alimentées. 

        – Entre les elemens ne sera symbolisation, alternation, ne transmutation aucune. Car l'un ne se reputera obligé à l'autre : il ne luy avoit rien presté. De terre ne sera faicte eau ; l'eau en air ne sera transmuée ; de l'air ne sera faict feu ; le feu n'eschauffera la terre. La terre rien ne produira que monstres, titanes, aloïdes, géans ; il n'y pluyra pluye, n'y luyra lumière, n'y ventera vent, n'y sera esté ne automne. Lucifer se desliera, et sortant du profond d'enfer avec les Furies, les Poines et diables cornuz, vouldra deniger des cieulx tous les dieux, tant des majeurs comme des mineurs peuples. 

        – De cestuy monde rien ne prestant, ne sera qu'une chiennerie, qu'une brigue plus anomale que celle du recteur de Paris, qu'une diablerie plus confuse que celle des jeux de Doué. Entre les humains, l'un ne sauvera l'autre : il aura beau crier à l'aide, au feu, à l'eau, au meurtre ; personne n'ira à secours. Pourquoy ? Il n'avoit rien presté, on ne luy devoit rien. Personne n'a interest en sa conflagration, en son naufrage, en sa ruine, en sa mort. Aussi bien ne prestoit il rien ; aussi bien n'eust il par après rien presté. Brief, de cestuy monde seront bannies Foy, Esperance, Charité : car les hommes sont nés pour l'aide et secours des hommes. En lieu d'elles succéderont Defiance, Mespris, Rancune, avec la cohorte de tous maulx, toutes malédictions et toutes miseres. Vous penserez proprement que là eust Pandora versé sa bouteille. Les hommes seront loups ès hommes, loups guaroux et lutins, comme furent Lycaon, Bellerophon, Nabugotdonosor ; brigans, assassineurs, empoisonneurs, malfaisans, malpensans, malveillans, haine portans un chascun contre tous, comme Ismael, comme Metabus, comme Timon Athenien, qui, pour ceste cause, fut surnommé misanthropos. Si que chose plus facile en nature seroit nourrir en l'air les poissons, paistre les cerfz au fond de l'Océan, que supporter ceste truandaille de monde, qui rien ne preste, Par ma foy, je les hays bien. 

        
        – Et si au patron de ce fascheux et chagrin monde rien ne prestant vous figurez l'autre petit monde qui est l'homme, vous y trouverez un terrible tintamarre. La teste ne voudra prester la veue de ses yeulx pour guider les pieds et les mains. Les pieds ne la daigneront porter ; les mains cesseront travailler pour elle. Le coeur se faschera de tant se mouvoir pour les pouls des membres, et ne leur prestera plus. Le poulmon ne luy fera prest de ses souffletz. Le foye ne luy envoyra sang pour son entretien. La vessie ne voudra estre débitrice aux roignons, l'urine sera supprimée. Le cerveau, considérant ce train desnaturé, se mettra en resverie, et ne baillera sentement ès nerfz, ne mouvement ès muscles. Somme, en ce monde desrayé, rien ne devant, rien ne prestant, rien n'empruntant, vous verrez une conspiration plus pernicieuse que n'a figuré Esope en son apologue. Et périra sans doubte : non périra seulement, mais bien tost perira, fust ce Esculapius mesmes. Et ira soudain le corps en putréfaction : lame toute indignée prendra course à tous les diables, après mon argent. » 


    CHAPITRE IV

    CONTINUATION DU DISCOURS DE PANURGE A LA LOUANGE DES PRESTEURS ET DEBTEURS

    

    «– Au contraire, représentez vous un monde autre, onquel un chascun preste, un chacun doibve ; tous soient debteurs, tous soient presteurs.

        – O quelle harmonie sera parmy les réguliers mouvemens des cieulx ! Il m'est advis que je l'entends aussi bien que fit onques Platon. Quelle sympathie entre les elemens ! O comment nature se y delectera en ses oeuvres et productions ! Cerès chargée de bleds, Bacchus de vins, Flora de fleurs, Pomona de fruictz ; Juno, en son air serain, seraine, salubre, plaisante. Je me perds en ceste contemplation. Entre les humains, paix, amour, dilection, fidélité, repos, banquetz, festins, joye, liesse, or, argent, menue monnoie, chaines, bagues, marchandises, troteront de main en main. Nul procès, nulle guerre, nul débat ; nul n'y sera usurier, nul leschart, nul chichart, nul refusant. Vray Dieu, ne sera ce Page d'or, le regne de Saturne, l'idée des régions olympicques, esquelles toutes autres vertus cessent, Charité seule regne, regente, domine, triumphe ? Tous seront bons, tous seront beaux, tous seront justes. O monde heureux ! ô gens de cestuy monde heureux ! ô béatz trois et quatre fois ! Il m'est advis que j'y suis. Je vous jure le bon vraybis que, si cestuy monde, béat monde ainsi à un chascun prestant, rien ne refusant, eust pape foizonnant en cardinaulx, et associé de son sacré colliège, en peu d'années vous y voiriez les saincts plus druz, plus miraclificques, à plus de leçons, plus de voeux, plus de bastons et plus de chandelles, que ne sont tous ceux des neuf eveschés de Bretaigne, excepté seulement sainct Ives. 

        – Je vous prie, considérez comment le noble Patelin, voulant déifier, et , par divines louanges, mettre jusques au tiers ciel le pere de Guillaume Jousseaulme, rien plus ne dist, sinon : 

        Et si prestoit 
Ses denrées à qui en vouloit. 

        – O le beau mot ! 

        – A ce patron figurez nostre microcosme (id est, petit monde, c'est l'homme), en tous ses membres, prestans, empruntans, doibvans, c'est à dire en son naturel. Car nature n'a créé l'homme que pour prester et emprunter. Plus grande n'est l'harmonie des cieulx que sera de sa police. L'intention du fondateur de ce microcosme est y entretenir l'ame, laquelle il y a mise comme hoste, et la vie. La vie consiste en sang. Sang est le siège de l'ame ; pourtant un seul labeur peine ce monde, c'est forger sang continuellement. En ceste forge sont tous membres en office propre : et est leur hiérarchie telle que sans cesse l'un de l'autre emprunte, l'un à l'autre preste, l'un à l'autre est debteur. La matière et métal convenable pour estre en sang transmué est baillée par nature : pain et vin. En ces deux sont comprinses toutes especes des alimens. Et de ce est dict le companage, en langue goth. Pour icelles trouver, préparer et cuire, travaillent les mains, cheminent les pieds et portent toute ceste machine : les yeulx tout conduisent. L'appetit, en l'orifice de l'estomac, moyennant un peu de melancholie aigretté, que luy est transmis de la ratelle, admoneste d'enfourner viande. La langue en fait l'essay, les dents la maschent, l'estomac la reçoit, digere et chylifie. Les veines mesaraïques en sugcent ce que est bon et idoine, délaissent les excremens (lesquelz, par vertu expulsive, sont vuidés hors par exprès conduictz), puis la portent au foye : il la transmue de rechef, et en fait sang. Lors quelle joye pensez vous estre entre ces officiers, quand ilz ont veu ce ruisseau d'or, qui est leur seul restaurant ? Plus grande n'est la joye des alchymistes quand, après longs travaulx, grand soing et despense, ilz voyent les metaulx transmués dedans leurs fourneaulx. 

        – Adonc chascun membre se préparé et s'esvertue de nouveau à purifier et affiner cestuy tresor. Les roignons, par les veines emulgentes, en tirent l'aiguosité, que vous nommez urine, et , par les ureteres, la découlent en bas. Au bas trouve receptacle propre, c'est la vessie, laquelle en temps opportun la vuide hors. La râtelle en tire le terrestre et la lie, que vous nommez melancholie. La bouteille du fiel en soubstraict la cholere superflue. Puis est transporté en une autre officine, pour mieulx estre affiné, c'est le coeur ; lequel, par ses mouvements diastolicques et systolicques, le subtilie et enflambe tellement que, par le ventricule dextre, le met à perfection, et par les veines l'envoye à tous les membres. Chascun membre l'attire à soy, et s'en alimente à sa guise : pieds, mains, yeulx, tous : et lors sont faicts debteurs, qui paravant estoient presteurs. Par le ventricule gauche, il le fait tant subtil, qu'on le dit spirituel, et l'envoie à tous les membres par ses arteres, pour l'autre sang des veines eschauffer et esventer. Le poulmon ne cesse, avec ses lobes et souffletz, le refraischir. 

        
        En recognoissance de ce bien, le coeur luy en départ le meilleur, par la veine arteriale. Enfin, tant est affiné dedans le retz merveilleux que, par après, en sont faicts les esprits animaulx, moyennans lesquelz elle imagine, discourt, juge, resouldt, délibéré, ratiocine et rememore. Vertusguoy ! je me naye, je me perds, je m'esgare, quand j'entre on profond abisme de ce monde, ainsi prestant, ainsi debvant. Croyez que chose divine est prester ; debvoir est vertu heroïcque. 

        – Encores n'est ce tout. Ce monde, prestant, debvant, empruntant, est si bon que, ceste alimentation parachevée, il pense desja prester à ceux qui ne sont encore nés, par prest, se perpétuer s'il peut, et multiplier en imaiges à soy semblables, ce sont enfans. A ceste fin, chascun membre du plus precieux de son nourrissement décidé et roigne une portion, et la renvoie en bas : nature y a préparé vases et réceptacles opportuns, par lesquelz descendant ès genitoires en longs embages et flexuosités, reçoit forme compétente et trouve lieux idoines, tant en l'homme comme en la femme, pour conserver et perpétuer le genre humain. Se fait le tout par pretz et debtes de l'un à l'autre ; dont est dict le Debvoir de mariage. Peine par nature est au refusant interminée, acre vexation parmy les membres, et furie parmy les sens ; au prestant loyer consigné, plaisir, alaigresse et volupté. » 


    CHAPITRE V

    COMMENT PANTAGRUEL DETESTE LES DEBTEURS ET EMPRUNTEURS

    

    «– J'entends, respondit Pantagruel, et me semblez bon topicqueur et affecté à vostre cause. Mais preschez et patrocinez d'icy à la Pentecoste, en fin vous serez esbahy comment rien ne m'aurez persuadé, et , par vostre beau parler, ja ne me ferez entrer en debtes. Rien (dit le sainct Envoyé) à personne ne debvez, fors amour et dilection mutuelle. Vous me usez icy de belles graphides et diatyposes, et me plaisent très bien. Mais je vous dis que, si figurez un affronteur effronté, et importun emprunteur, entrant de nouveau en une ville ja advertie de ses moeurs, vous trouverez qu'à son entrée plus seront les citoyens en effroy et trepidation, que si la peste y entroit en habillement tel que la trouva le philosophe Tyanien dedans Ephese. Et suis d'opinion que ne erroient les Perses, estimans le second vice estre mentir, le premier estre debvoir. Car debtes et mensonges sont ordinairement ensemble ralliés. 

        Je ne veux pourtant inferer que jamais ne faille debvoir, jamais ne faille prester. Il n'est si riche qui quelquefois ne doibve. Il n'est si pauvre de qui quelquefois on ne puisse emprunter. L'occasion sera telle que l'a dict Platon en ses loix, quand il ordonne qu'on ne laisse chez soy les voisins puiser eau, si premièrement ilz n'avoient en leurs propres pastifz foussoyé et bêché, jusques à trouver celle espece de terre qu'on nomme ceramite (c'est terre à potier), et là n'eussent rencontré source, ou degout d'eaux. Car icelle terre, par sa substance qui est grasse, forte, lize et dense, retient l'humidité, et n'en est facilement faicte exhalation. Ainsi est ce grande vergoigne, tousjours, en tous lieux, d'un chascun emprunter, plus tost que travailler et gaigner. Lors seulement debvroit on, selon mon jugement, prester quand la personne travaillant n'a peu par son labeur faire guain, ou quand elle est soudainement tombée en perte inopinée de ses biens. Pourtant, laissons ce propos, et dorénavant ne vous attachez à crediteurs. Du passé je vous délivre. 

        – Le moins de mon plus, dist Panurge, en cestuy article sera vous remercier ; et si les remercimens doibvent estre mesurés par l'affection des bienfaicteurs, ce sera infiniment, sempiternellement : car l'amour que de vostre grâce me portez est hors le dez d'estimation ; il transcende tout poidz, tout nombre, toute mesure : il est infiny, sempiternel. Mais, le mesurant au qualibre des bienfaicts et contentement des recevans, ce sera assez laschement. Vous me faites des biens beaucoup, et trop plus que ne m'appartient, plus que n'ay envers vous deservy, plus que ne requeroient mes mérités, force est que le confesse, mais non mie tant que pensez en cestuy article. Ce n'est là que me deult, ce n'est là que me cuict et démangé : car, dorenavant, estant quitte, quelle contenance auray je ? Croyez que j'auray mauvaise grace pour les premiers mois, veu que je n'y suis ne nourry ne accoustumé. J'en ay grand peur. 

        Davantaige, désormais ne naistra pet en tout Salmigondinoys qui n'ait son renvoy vers mon nez. Tous les peteurs du monde, petans, disent : « Voylà pour les quittes! » Ma vie finira bien tost, je le prevoy. Je vous recommande mon epitaphe. Et mourray tout confict en pedz. Si quelque jour, pour restaurant à faire peter les bonnes femmes, en extreme passion de colique venteuse, les medicamens ordinaires ne satisfont aux medecins, la momie de mon paillard et empeté corps leur sera remede présent. En prenant tant peu que direz, elles peteront plus quilz n'entendent. C'est pourquoy je vous prierois voluntiers que de debtes me laissez quelque centurie : comme le roy Louys unziesme, jettant hors de procès Miles d'Illiers, evesque de Chartres, fut importuné luy en laisser quelqu'un pour se exercer. J'aime mieulx leur donner toute ma cacquerolière, ensemble ma hannetonnière, rien pourtant ne déduisant du sort principal. 

        – Laissons, dist Pantagruel, ce propos, je vous l'ay ja dict une fois. » 


    CHAPITRE VI

    POURQUOY LES NOUVEAULX MARIÉS ESTOIENT EXEMPTS D'ALLER EN GUERRE

    

    «– Mais, demanda Panurge, en quelle loy estoit ce constitué et estably que ceux qui vigne nouvelle planteroient, ceux qui logis neuf bastiroient, et les nouveaulx mariés seroient exempz daller en guerre pour la première année ? 

        – En la loy, respondit Pantagruel, de Moses. 

        – Pourquoy, demanda Panurge, les nouveaulx mariés ? Des planteurs de vigne je suis trop vieux pour me soucier : je acquiesce au soucy des vendangeurs, et les beaux bastisseurs nouveaulx de pierres mortes ne sont escrits en mon livre de vie. Je ne bastis que pieries vives, ce sont hommes. Selon mon jugement, respondit Pantagruel, cestoit afin que, pour la première année, ilz jouissent de leurs amours à plaisir, vacassent à production de lignage, et fissent provision d'heritiers. Ainsi, pour le moins, si l'année seconde estoient en guerre occis, leur nom et armes restast en leurs enfans. Aussi, que leurs femmes on cogneust certainement estre ou brehaignes, ou fécondés (car l'essay d'un an leur sembloit suffisant, attendu la maturité de l'aage en laquelle ilz faisoient nopces) ; pour mieulx, après le decès des mariz premiers, les colloquer en secondes nopces : les fécondes à ceux qui voudroient multiplier en enfans ; les brehaignes, à ceux qui n'en appeteroient, et les prendraient pour leurs vertus, sçavoir, bonnes graces, seulement en consolation domesticque et entretenement de mesnage. 

        – Les prescheurs de Varenes, dist Panurge, detestent les secondes nopces, comme folles et deshonnestes. – Elles sont, respondit Pantagruel, leurs fortes fiebvres quartaines. – Voire, dist Panurge, et à frere Engainnant aussi, qui, en plein sermon preschant, à Parillé, et détestant les nopces secondes, jurait et se donnoit au plus viste diable d'enfer, en cas que mieulx n'aimast depuceller cent filles, que biscoter une vefve. Je trouve vostre raison bonne et bien fondée. Mais que diriez vous, si ceste exemption leurs estoit octroyée pour raison que, tout le decours d'icelle prime année, ilz auroient tant taloché leurs amours de nouveau possédés (comme c'est l'équité et debvoir), et tant esgoutté leurs vases spermaticques, qu'ilz en restoient tous effilés, tous evirés, tous enervés et flatris ? Si que, advenant le jour de bataille, plus tost se mettraient au plongeon comme canes, avec le bagaige, qu'avec les combattans et vaillans champions, au lieu onquel par Enyo est meu le hourd et sont les coups départis. Et sous l'estendart de Mars ne frapperaient coup qui vaille, car les grands coups auroient rués sous les courtines de Venus s'amie. 

        – Qu'ainsi soit, nous voyons encores maintenant, entre autres reliques et monumens d'antiquité, qu'en toutes bonnes maisons, après ne sçay quantz jours, l'on envoyé ces nouveaulx mariés voir leur oncle, pour les absenter de leurs femmes, et ce pendant soy reposer, et de rechef se avitailler pour mieulx au retour combattre ; quoy que souvent ilz n'ayent ne oncle, ne tante. En pareille forme que le roy Petault, après la journée des Cornabons, ne nous cassa proprement parlant, je dis moy et Courcaillet, mais nous envoya refraischir en nos maisons. Il est encore cherchant la sienne. 

        La marraine de mon grand pere me disoit, quand j'estois petit, que : 

        Patenostres et oraisons 
Sont pour ceux là qui les retiennent. 
Un fiffre allant en fenaisons 
Est plus fort que deux qui en viennent. 

        – Ce que m'induict en ceste opinion est que les planteurs de vigne à peine mangeoient raisins, ou beuvoient vin de leur labeur durant la première année ; et les bastisseurs, pour l'an premier, ne habitoient en leurs logis de nouveau faicts, sus peine de y mourir suffocqués par default d'expiration, comme doctement a noté Galen, lib. II, de la Difficulté de respirer. Je ne l'ay demandé sans cause bien causée, ne sans raison bien résonante. Ne vous desplaise. » 


    CHAPITRE VII

    COMMENT PANURGE AVOIT LA PUSSE EN L'OREILLE, 
ET DESISTA PORTER SA MAGNIFIQUE BRAGUETTE

    

    Au lendemain, Panurge se fit percer l'oreille dextre à la judaïque, et y attacha un petit anneau d'or à ouvraige de tauchie, on caston duquel estoit une pusse enchâssée. Et estoit la pusse noire, afin que de rien ne doubtez. C'est belle chose estre en tous cas bien informé. La despense de laquelle, rapportée à son bureau, ne montoit par quartier gueres plus que le mariaige dune tigresse Hircanicque, comme vous pourriez dire 600 000 malvedis. De tant excessive despense se fascha lorsqu'il fut quitte, et depuis la nourrit en la façon des tyrans, et advocatz, de la sueur et du sang de ses subjectz. Print quatre aulnes de bureau, s'en accoustra comme d'une robe longue à simple cousture, désista porter le hault de ses chausses, et attacha des lunettes à son bonnet. En tel estat se présenta davant Pantagruel, lequel trouva le desguisement estrange, mesmement ne voyant plus sa belle et magnificque braguette, en laquelle il souloit, comme en l'ancre sacré, constituer son dernier refuge contre tous naufraiges d'adversité. 

        N'entendant le bon Pantagruel ce mystère, l'interrogea, demandant que pretendoit ceste nouvelle prosopopée. 

        «– J ay, respondit Panurge, la pusse en l'oreille, je me veulx marier. 

        – En bonne heure soit, dist Pantagruel, vous m'en avez bien resjouy. Vrayement, je n'en vouldiois pas tenir un fer chaud. Mais ce n'est la guise des amoureux ainsi avoir bragues avalades, et laisser pendre sa chemise sus les genoulx sans hault de chausses ; avec robe longue de bureau, qui est couleur inusitée en robes talares, entre gens de bien et de vertu. 

        Si quelques personnaiges d'heresies et sectes particulières s'en sont autres fois accoustrés, quoy que plusieurs l'ayent imputé à piperie, imposture et affectation de tyrannie sus le rude populaire, je ne veux pourtant les blasmer, et en cela faire d'eux jugement sinistre. 

        Chascun abonde en son sens, mesmement en choses foraines, externes et indifférentes ; lesquelles de soy ne sont bonnes ne mauvaises, pource qu'elles ne sortent de nos coeurs et pensées, qui est l'officine de tout bien et tout mal : bien, si bonne est et par l'esprit monde reiglée l'affection ; mal, si, hors equité, par l'esprit maling est l'affection depravée. Seulement me deplaist la nouveaulté et mespris du commun usaige. 

        – La couleur, respondit Panurge, est aspre aux potz, à propos ; c'est mon bureau ; je le veux dorénavant tenir, et de près regarder à mes affaires. Puis qu'une fois je suis quitte, vous ne vistes onques homme plus mal plaisant que je seray, si Dieu ne m'aide. 

        Voyez cy mes besicles. A me voir de loing, vous diriez proprement que c'est frere Jean Bourgeoys. Je croy bien que, l'année qui vient, je prescheray encores une fois la croisade. Dieu gard de mal les pelotons. 

        Voyez vous ce bureau ? Croyez qu'en luy consiste quelque occulte propriété à peu de gens cogneue. Je ne l'ay prins qu'à ce matin ; mais desja j'endesve, je dégainé, je grezille d'estre marié, et labourer en diable bur dessus ma femme, sans craincte des coups de baston. O le grand mesnaiger que je seray ! Après ma mort, on me fera brusler en bust honorificque, pour en avoir les cendres, en mémoire et exemplaire du mesnaiger perfaict. Corbieu ! sus cestuy mien bureau, ne se joue pas mon argentier d'allonger les ss. Car coups de poing trotteroient en face. 

        Voyez moy davant et darrière : c'est la forme d'une toge, antique habillement des Romains on temps de paix. J'en ay prins la forme en la colomne de Trajan à Rome, en l'arc triumphal aussi de Septimius Severus, Je suis las de guerre, las de sages et hocquetons. J'ay les espaules toutes usées à force de porter harnois. Cessent les armes, regnent les toges, au moins pour toute ceste subséquente année, si je suis marié, comme vous m'allegastes hier par la loy Mosaïque. 

         Au regard du hault de chausses, ma grande tante Laurence jadis me disoit qu'il estoit faict pour la braguette. Je le croy, en pareille induction que le gentil falot Galen, lib. IX, de l'Usage de nos membres, dit la teste estre faicte pour les yeulx. Car nature eust peu mettre nos testes aux genoulx, ou aux coubdes : mais, ordonnant les yeulx pour descouvrir au loing, les fixa en la teste comme en un baston, au plus hault du corps : comme nous voyons les phares et haultes tours sus les havres de mer estre érigées, pour de loing estre veue la lanterne. 

        Et, pource que je voudrois quelque espace de temps, un an pour le moins, respirer de l'art militaire, c'est à dire me marier, je ne porte plus braguette, ne par conséquent hault de chausses. Car la braguette est première pièce de harnois, pour armer lhomme de guerre. Et maintiens, jusques au feu (exclusivement, entendez), que les Turcs ne sont aptement armés, veu que braguette porter est chose en leurs loix defendue. » 


    CHAPITRE VIII

    COMMENT LA BRAGUETTE EST PREMIERE PIECE DE HARNOIS ENTRE GENS DE GUERRE

    

    «– Voulez vous, dist Pantagruel, maintenir que la braguette est pièce première de harnois militaire ? C'est doctrine moult paradoxe et nouvelle. Car nous disons que par esperons on commence soy armer. 

        – Je le maintiens, respondit Panurge, et non à tort je le maintiens. Voyez comment nature, voulant les plantes, arbres, arbrisseaulx, herbes et zoophytes une fois par elle créés, perpétuer et durer en toute succession de temps, sans jamais dépérir les especes, encores que les individus perissent, curieusement arma leurs germes et semences, esquelles consiste icelle perpetuité ; et les a munis et couvers par admirable industrie de gousses, vagines, testz, noyaulx, calicules, coques, espiz, pappes, escorces, échinés poignans, qui leur sont comme belles et fortes braguettes naturelles. L'exemple y est manifeste en pois, febves, faseolz, noix, alberges, cotton, colocynthes, bleds, pavot, citrons, chastaignes, toutes plantes generalement, esquelles voyons apertement le germe et la semence plus estre couverte, munie et armée qu'autre partie d'icelles. 

        Ainsi ne pourveut nature à la perpétuité de l'humain genre. Ains créa l'homme nud, tendre, fragile, sans armes ne offensives ne defensives, en estat d'innocence et premier aage d'or : comme animant, non plante : comme animant, dis je, né à paix, non à guerre ; animant né à jouissance mirificque de tous fruictz et plantes vegetables : animant né à domination pacifique sus toutes bestes. 

        Advenant la multiplication de malice entre les humains, en succession de l'auge de fer et regne de Jupiter, la terre commença produire orties, chardons, espines, et telle autre manière de rébellion contre l'homme, entre les vegetables. D'autre part, presque tous animaulx, par fatale disposition, se émancipèrent de luy, et ensemble tacitement conspirèrent plus ne le servir, plus ne luy obéir, en tant que résister pourroient ; mais luy nuire selon leur faculté et puissance. 

        L'homme adonc, voulant sa première jouissance maintenir et sa première domination continuer, non aussi pouvant soy commodément passer du service de plusieurs animaulx, eut nécessité soy armer de nouveau. 

        – Par la dive oye Guenet, s'escria Pantagruel, depuis les dernieres pluyes, tu es devenu grand lifrelofre, voire, dis je, philosophe. 

        – Considérez, dist Panurge, comment nature l'inspira soy armer, et quelle partie de son corps il commença premier armer. Ce fut, par la vertu bieu, la couille, 

        Et le bon messer Priapus, 
(Quand eut faict, ne la pria plus). 

        Ainsi nous le tesmoigne le capitaine et philosophe hebrieu Moses, affermant qu'il s'arma d'une brave et galante braguette, faicte, par moult belle invention, de feuilles de figuier ; lesquelles sont naïfves, et du tout commodes en dureté, incisure, frizure, polissure, grandeur, couleur, odeur, vertus et faculté pour couvrir et armer couilles. Exceptez moy les horrifiques couilles de Lorraine, lesquelles à bride avalée descendent au fond des chausses, abhorrent le manoir des braguettes haultaines, et sont hors toute méthode : tesmoing Viardière, le noble Valentin, lequel, un premier jour de may, pour plus gorgias estre, je trouvay à Nancy descrottant ses couilles estendues sus une table, comme une cappe à l'espagnole. 

        Donc ne fauldra dorénavant dire, qui ne voudra improprement parler, quand on envoyra le franc taulpin en guerre : 

        « Sauve Tevot le pot au vin », 
cest le cruon: Il fault dire : 
« Sauve Tevot le pot au laict » 

        ce sont les couilles, de par tous les diables d'enfer. La teste perdue, ne perit que la personne : les couilles perdues, periroit toute humaine nature. C'est ce qui meut le galant Cl. Galen, lib. I, de Spermate, à bravement conclure que mieulx, c'est à dire moindre mal seroit, poinct de coeur n avoir, que poinct n avoir de genitoires. Car là consiste, comme en un sacré repositoire, le germe conservatif de l'humain lignage. Et croirois, pour moins de cent francs, que ce sont les propres pierres, moyennans lesquelles Deucalion et Pyrrha restituèrent le genre humain, aboly par le deluge poëtique. C'est ce qui meut le vaillant Justinian, lib. IV, de Cagotis tollendis, à mettre summum bonum in braguibus et braguetis. 

        « Pour ceste et aultres causes, le seigneur de Merville essayant quelque jour un harnois neuf, pour suivre son roy en guerre, car du sien antique et à demy rouillé plus bien servir ne se pouvoit, à cause que depuis certaines années la peau de son ventre s'estoit beaucoup esloignée des roignons, sa femme considéra en esprit contemplatif que peu de soing avoit du pacquet et baston commun de leur mariage, veu qu'il ne l'armoit que de mailles ; et fut d'advis qu'il le munist très bien et gabionnast d'un gros armet de joustes, lequel estoit en son cabinet inutile. D'icelle sont escrits ces vers on tiers livre du Chiabrena des pucelles : 

        Celle qui vit son mari tout armé, 
Fors la braguette, aller à l'escarmouche, 
Luy dist : Amy, de peur qu'on ne vous touche, 
Armez cela, qui est le plus aimé. 
Quoy ? tel conseil doibt il estre blasmé ? 
Je dis que non : car sa peur la plus grande 
De perdre estoit, le voyant animé, 
Le bon morceau dont elle estoit friande. 

        Désistez donc vous esbahir de ce nouveau mien accoustrement. » 


    CHAPITRE IX

    COMMENT PANURGE SE CONSEILLE A PANTAGRUEL, POUR SÇAVOIR S'IL SE DOIBT MARIER

    

    Pantagruel rien ne replicquant, continua Panurge, et dist avec un profond souspir : 

        «– Seigneur, vous avez ma délibération entendue, qui est me marier, si, de malencontre, n'estoient tous les trous fermés, clous et bouclés : je vous supplie, par l'amour que si long temps m'avez porté, dictes m'en vostre advis. 

        – Puis, respondit Pantagruel, qu'une fois en avez jetté le dez, et ainsi l'avez décrété et prins en ferme deliberation, plus parler rien fault ; reste seulement la mettre à execution. 

        – Voire mais, dist Panurge, je ne la voudrais executer sans vostre conseil et bon advis. 

        – J'en suis, respondit Pantagruel, d'advis et le vous conseille. 

        – Mais, dist Panurge, si vous cognoissiez que mon meilleur fust tel que je suis demeurer, sans entreprendre cas de nouvelleté, j'aimerais mieulx ne me marier poinct. – Poinct donc ne vous mariez, respondit Pantagruel. 

        – Voire mais, dist Panurge, voudriez vous qu'ainsi seulet je demeurasse toute ma vie, sans compaignie conjugale ? Vous sçavez qu'il est escrit : Veh soli. L'homme seul n'a jamais tel soulas qu'on voit entre gens mariés. 

        – Mariez vous donc, de par Dieu, respondit Pantagruel. 

        Mais si, dist Panurge, ma femme me faisoit coqu, comme vous sçavez qu'il en est grande année, ce serait assez pour me faire trespasser hors les gonds de patience. J'aime bien les coquz, et me semblent gens de bien, et les hante voluntiers ; mais, pour mourir, je ne le vouldrois estre. C'est un poinct qui trop me poingt. 

        – Poinct donc ne vous mariez, respondit Pantagruel, car la sentence de Seneque est véritable hors toute exception : Ce qu'à aultruy tu auras faict, sois certain qu'aultruy te fera. 

        – Dictes vous, demanda Panurge, cela sans exception ? 

        – Sans exception il le dit, respondit Pantagruel. 

        – Ho ho, dist Panurge, de par le petit diable, il entend en ce monde ou en l'aultre. Voire mais, puisque de femme ne me peux passer en plus qu'un aveugle de baston (car il fault que le virolet trotte, aultrement vivre ne sçaurois), n'est ce le mieulx que je massocie quelque honneste et preude femme, qu'ainsi changer de jour en jour, avec continuel dangier de quelque coup de baston, ou de la verole pour le pire ? Car femme de bien onques ne me fut rien, et n'en desplaise à leurs mariz. 

        – Mariez vous donc, de par Dieu, respondit Pantagruel. 

        – Mais si, dist Panurge, Dieu le vouloit, et advint que j'espousasse quelque femme de bien, et elle me batist, je serois plus que tiercelet de Job, si je n'enrageois tout vif. Car l'on m'a dict que ces tant femmes de bien ont communément mauvaise teste : aussi ont elles bon vinaigre en leur mesnaige. Je l'aurois encore pire, et luy battrais tant et trestant sa petite oye (ce sont bras, jambes, teste, poulmon, foye et ratelle), tant luy deschiqueterois ses habillements à bastons rompus, que le grand diole en attendrait l'ame damnée à la porte. De ces tabus je me passerois bien pour ceste année, et content serois n'y entrer poinct. 

        – Poinct donc ne vous mariez, respondit Pantagruel. 

        – Voire mais, dist Panurge, estant en estat tel que je suis, quitte, et non marié. Notez que je dis quitte, en la male heure. Car, estant bien fort endebté, mes créditeurs ne seraient que trop soigneux de ma paternité. Mais, quitte et non marié, je n'ay personne qui tant de moy se souciast, et amour tel me portast, quon dit estre amour conjugal. Et, si par cas tombois en maladie, traicté ne serois qu'au rebours. Le sage dit : Là où n'est femme, j'entends merefamilles et en mariage legitime, le malade est en grand estrif. J'en ay veu claire experience en papes, legatz, caidinaux, evesques, abbes, prieurs, prestres et moines. Or là jamais ne m'auriez. 

        – Mariez vous donc de par Dieu, respondit Pantagruel. 

        – Mais si, dist Panurge, estant malade et impotent au debvoir de mariage, ma femme, impatiente de ma langueur, à aultruy s'abandonnoit, et non seulement ne me secourust au besoing, mais aussi se mocquast de ma calamité, et (que pis est) me desrobast, comme j'ay veu souvent advenir, ce seroit pour m'achever de peindre et courir les champs en pourpoinct. 

        – Poinct donc ne vous mariez, respondit Pantagruel. 

        – Voire mais, dist Panurge, je n'aurois jamais aultrement filz ne filles légitimes, esquelz j'eusse espoir mon nom et armes perpetuer ; esquelz je puisse laisser mes héritages et acquestz (j'en feray de beaux un de ces matins, n'en doubtez, et d'abondant seray grand retireur de rentes), avec lesquelz je me puisse esbaudir, quand d'ailleurs serois meshaigné, comme je voy journellement vostre tant bening et débonnaire pere faire avec vous, et font tous gens de bien en leur serail et privé. Car quitte estant, marié non estant, estant par accident fasché, en lieu de me consoler, advis m'est que de mon mal riez. 

        – Mariez vous donc, de par Dieu, » respondit Pantagruel. 


    CHAPITRE X

    COMMENT PANTAGRUEL REMONSTRE A PANURGE DIFFICILE CHOSE ESTRE LE CONSEIL DE MARIAGE, ET DES SORS HOMERIQUES ET VIRGILIANES

    

    «– Vostre conseil, dist Panurge, sous correction, semble à la chanson de Ricochet : ce ne sont que sarcasmes, mocqueries, paranomasies, epanalepses, et redictes contradictoires. Les unes destruisent les aultres. Je ne sçay esquelles me tenir. 

        – Aussi, respondit-Pantagruel, en vos propositions tant y a de si et de mais, que je n'y sçaurois rien fonder, ne rien resouldre. N'estes vous asceuré de vostre vouloir ? Le poinct principal y gist : tout le reste est fortuit, et dépendant des fatales dispositions du ciel. 

        Nous voyons bon nombre de gens tant heureux à ceste rencontre, qu'en leur mariage semble reluire quelque idée et représentation des joyes de paradis. Aultres y sont tant malheureux, que les diables qui tentent les hermites par les desers de Thebaïde et Monsserrat, ne le sont davantaige. Il s'y convient mettre à l'adventure, les yeulx bandés, baissant la teste, baisant la terre, et se recommandant à Dieu au demeurant, puis qu'une fois l'on s'y veult mettre. Aultre asceurance ne vous en sçaurois je donner. 

        
        Or, voyez cy que vous ferez, si bon vous semble. Apportez moy les oeuvres de Virgile, et , par trois fois, avec l'ongle les ouvrans, explorerons, par les vers du nombre entre nous convenu, le sort futur de vostre mariage. Car, comme, par sors homericques, souvent on a rencontré sa destinée : tesmoing Socrates, lequel, oyant en prison reciter ce metre d'Homere, dict de Achilles, Iliad., IX, 362 : 

        Ἢματὶ κεη τρίτατῳ Φθίην έρίβωλον ἱκοίμην

« Je parviendray, sans faire long séjour, 
En Phthie, belle et fertile, au tiers jour »

        præveid qu'il mourroit le tiers subséquent jour, et le asceura à Eschines, comme escrivent Plato, in Critone, Cicero, primo de Divinatione, et Diogenes Laertius. Tesmoing Opilius Macrinus, auquel, convoitant sçavoir s'il seroit empereur de Rome, advint en sort ceste sentence, Iliad., VIII, 102 : 

        Ὦ γέρον, ἦ μάλα δή σε νέοι τείρουσι μαχηταί·

Σὴ δὲ βίη λέλυται, χαλεπὸν δὲ σε γῆρας ὀπάζει.

« O homme vieux, les soudars désormais 
Jeunes et fors te lassent certes ; mais 
Ta vigueur est résolue ; et vieillesse 
Dure et moleste accourt et trop te presse. »

        De faict, il estoit ja vieux, et ayant obtenu l'empire seulement un an et deux mois, fut, par Heliogabalus, jeune et puissant, dépossédé et occis. Tesmoing Brutus, lequel, voulant explorer le sort de la bataille Pharsalicque, en laquelle il fut occis, rencontra ce vers, dict de Patroclus, Iliad., XVI, 849 : 

        Ἀλλά με μοῖρ’ ὀλοὴ, καὶ Λητοῦς ἔκτανεν υἱός.

« Par mal engroin de la Parce felone 
Je fus occis, et du filz de Latone. »

        C'est Apollo, qui fut pour mot du guet le jour d'icelle bataille.  Aussi, par sors Virgilianes, ont esté cogneues anciennement et prévues choses insignes, et cas de grande importance : voire jusques à obtenir l'empire romain, comme advint à Alexandre Severe, qui rencontra en ceste manière de sort ce vers escrit, AEneid., VI, 851 : 

        Tu regere imperio populos, Romane, memento. 

« Romain enfant, quand viendras à l'empire, 
Regis le monde en sorte qu'il n'empire. »

        Puis fut, après certaines années, réalement et de faict créé empereur de Rome. En Adrian, empereur romain, lequel, estant en doubte et peine de sçavoir quelle opinion de luy avoit Trajan, et quelle affection il luy portoit, print advis par sors Virgilianes, et rencontra ces vers, AEneid., VI, 809 : 

        Quis procul, ille autem ramis insignis olivoe, 
Sacra ferais ? nosco crines, incanaque menta 
Regis Romani. 

« Qui est cestuy qui là loing en sa main 
Porte rameaulx d'olive illustrement ? 
A son gris poil et sacre acoustrement, 
Je recognoy l'antique roy romain. »

        Puis fut adopté de Trajan, et luy succéda à l'empire. 

        En Claude second, empereur de Rome bien loué, auquel advint par sort ce vers escrit, AEneid I, v. 269 : 

        Tertia dum Latio regnantem viderit stas. 

« Lorsque t'aura régnant manifesté 
En Rome, et veu tel le troisiesme esté. »

        De faict il ne regna que deux ans. A iceluy mesmes, s'enquerant de son frere Quintel, lequel il vouloit prendre au gouvernement de l'empire, advint ce vers, AEneid., VI, 869 : 

        Ostendent terris hunc tantum fata. 

« Les destins seulement le montreront ès terres. »

        Laquelle chose advint. Car il fut occis dix et sept jours après qu'il eut le maniement de l'empire. Ce mesme sort escheut à l'empereur Gordian le jeune. A Claude Albin, soucieux d'entendre sa bonne adventure, advint ce qu'est escrit, AEneid VI, v. 858 : 

        Hic rem Romanam magno turbante tumultu 
Sistet eques, etc. 

« Ce chevalier, grand tumulte advenant, 
L'estat romain sera entretenant ; 
Des Carthagiens victoires aura belles 
Et des Gaulois, s'ilz se monstrent rebelles. »

        En D. Claude, empereur, predecesseur de Aurelian, auquel, se guementant de sa posterité, advint ce vers en sort, AEneid I, 278 : 

        His ego nec metas rerum nec tempora pono. 

« Longue durée à ceux cy je pretends, 
Et à leurs biens ne metz borne ne temps. »

        Aussi eut il successeurs, en longues genéalogies.

        
        En M. Pierre Amy, quand il explora pour sçavoir s'il eschapperoit de l'embusche des farfadetz, et rencontra ce vers, AEneid., III, 44 : 

        Heu ! fuge crudeles terras, fuge littus avarum. 

« Laisse soudain ces nations barbares, 
Laisse soudain ces rivages avares. »

        Puis eschappa de leurs mains sain et saulve. Mille aultres, desquelz trop prolix seroit narrer les adventures advenues selon la sentence du vers par tel sort rencontré. Je ne veulx toutesfois inferer que ce sort universellement soit infaillible, afin que n'y soyez abusé. » 


    CHAPITRE XI

    COMMENT PANTAGRUEL REMONSTRE LE SORT DES DEZ ESTRE ILLICITE

    

    « – Ce seroit, dist Panurge, plus tost faict et expédié à trois beaux dez. 

        – Non, respondit Pantagruel, ce sort est abusif, illicite, et grandement scandaleux. Jamais ne vous y fiez. Le mauldict livre du Passe temps des dez fut, long temps a, inventé par le calomniateur ennemy, en Achaïe près Boure : et , davant la statue d'Hercule Bouraïque, y faisoit jadis, et de présent en plusieurs lieux fait maintes simples ames errer, et en ses lacz tomber. Vous sçavez comment Gargantua, mon pere, par tous ses royaumes l'a défendu, bruslé avec les moules et protraictz, et du tout exterminé, supprimé et aboly, comme peste très dangereuse. 

        Ce que des dez je vous ay dict, je dis semblablement des taies. C'est sort de pareil abus. Et ne m'alleguez, au contraire, le fortuné ject de taies que fit Tibere dedans la fontaine de Apone à l'oracle de Gerion. Ce sont hamessons par les quelz le calumniateur tire les simples ames à perdition eternelle. 

        Pour toutesfois vous satisfaire, bien suis d'advis que jettez trois dez sui ceste table. Au nombre des pointz advenans nous prendrons les vers du feuilletquaurez ouvert. Avez vous icy dez en bourse ? 

        – Pleine gibbessière, respondit Panurge. C est le verd du diable, comme expose Merl. Coccaius, libro secundo de Patria diabolorum. Le diable me prendroit sans verd, s'il me rencontroit sans dez. » 

        Les dez furent tirés et jettés, et tombèrent ès pointz de cinq, six, cinq. 

        «– Ce sont, dist Panurge, seize. Prenons le vers seiziesme du feuillet. Le nombre me plaist, et croy que nos rencontres seront heureuses. Je me donne à travers tous les diables, comme un coup de boulle à travers un jeu de quilles, ou comme un coup de canon a travers un bataillon de gens de pied (guare, diables, qui voudra), en cas qu'autant de fois je ne belute ma femme future la première nuyt de mes nopces. 

        – Je n'en fais doubte, respondit Pantagruel, ja besoing n'estoit en faire si horrifique devotion. La première fois sera une faulte, et vauldra quinze ; au desjucher vous l'amenderez : par ce moyen seront seize. 

        – Et ainsi, dist Panurge, l'entendez ? Onques ne fut faict solécisme par le vaillant champion, qui pour moy fait sentinelle au bas ventre. M'avez vous trouvé en la confrairie des faultiers ? Jamais, jamais, au grand fin jamais. Je le fais en pere, et en béat pere, sans faulte. J'en demande aux joueurs. » 

        Ces paroles achevées, furent apportés les oeuvres de Virgile. Avant les ouvrir, Panurge dist à Pantagruel : 

        «– Le coeur me bat dedans le corps comme une mitaine. Touchez un peu mon pouls en ceste artere du bras gauche : à sa fréquence et élévation vous diriez qu'on me pelaude en tentative de Sorbonne. Seriez vous poinct d'advis, avant procéder oultre, que invocquions Hercules et les déesses Tenites, lesquelles on dit présider en la chambre des sors ? 

        – Ne l'un, respondit Pantagruel, ne les aultres. Ouvrez seulement avec l'ongle. » 


    CHAPITRE XII

    COMMENT PANTAGRUEL EXPLORE PAR SORS VIRGILIANES QUEL SERA LE MARIAGE DE PANURGE

    

    Adoncques ouvrant Panurge le livre, rencontra on rang seiziesme ce vers : 

        Nec Deus hunc mensa, Dea nec dignata cubili est.

 Digne ne fut d'estre en table du dieu, 
Et n'eut on lict de la déesse lieu. 

        «– Cestuy, dist Pantagruel, n'est à vostre advantaige. Il dénoté que vostre femme sera ribaulde, vous coqu par consequent. La déesse que n'aurez favorable est Minerve, vierge très redoubtée, déesse puissante, fouldroyante, ennemie des coquz, des muguetz, des adultérés : ennemie des femmes lubricques, non tenantes la foy promise à leurs mariz, et à aultruy soy abandonnantes. Le dieu est Jupiter tonnant, et fouldroyant des cieulx. Et noterez, par la doctrine des anciens Etrusques, que les manubies (ainsi appeloient ilz les jectz des fouldres Vulcanicques) compétent à elle seulement (exemple de ce fut donné en la conflagration des navires de Ajax Oileus), et à Jupiter, son pere capital. A aultres dieux olympicques n'est licite fouldroyer. Pourtant ne sont ilz tant redoubtés des humains. Plus vous diray, et le prendrez comme extraict de haulte mythologie : Quand les Géans entreprindrent guerre contre les dieux, les dieux, au commencement, se mocquerent de telz ennemis, et disoient qu'il n'y en avoit pas pour leurs pages. Mais, quand ilz virent, par le labeur des Géans, le mons Pelion posé dessus le mons Osse, et ja esbranlé le mons Olympe, pour estre mis au dessus des deux, furent tous effrayés. Adonc tint Jupiter chapitre général. Là fut conclud de tous les dieux qu'ilz se mettroient vertueusement en defense. Et, pource qu'ilz avoient plusieurs fois veu les batailles perdues par l'empeschement des femmes qui estoient parmy les armées, fut décrété que, pour l'heure, on chasseroit des cieulx en Egypte, et vers les confins du Nil, toute ceste vessaille des déesses, desguisées en beletes, fouines, ratepenades, museraignes, et aultres metamorphoses. Seule Minerve fut de retenue, pour fouldroyer avec Jupiter, comme déesse des lettres et de guerre, de conseil et execution ; déesse née armée, déesse redoubtée on ciel, en l'air, en la mer, et en terre. 

        – Ventre sus ventre, dist Panurge, serois je bien Vulcan, duquel parle le poëte ? Non. Je ne suis ne boiteux, ne faulx monnoyeur, ne forgeron, comme il estoit. Par adventure, ma femme sera aussi belle et advenante comme sa Venus ; mais non ribaulde comme elle, ne moy coqu comme luy. Le villain jambe torte se fit declairer coqu par arrest, et en veute figure de tous les dieux. Pour ce entendez au rebours. Ce sort dénoté que ma femme sera preude, pudicque et loyale, non mie armée, rebousse, ne ecervelée et extraicte de cervelle comme Pallas : et ne me sera corrival ce beau Jupin, et ja ne saulsera son pain en ma soupe, quand ensemble serions à table. Considérez ses gestes et beaux faitz. Il a esté le plus fort ruffian, et plus infâme cor... je dis bordelier qui onques fust ; paillard tousjours comme un verrat : aussi fut il nourry par une truie en Dicte de Candie, si Agathocles Babylonien ne ment : et plus boucquin que n'est un boucq : aussi disent les autres qu'il fut alaicté d'une chevre Amalthée. Vertus d'Acheron, il belina pour un jour la tierce partie du monde, bestes et gens, fleuves et montaignes ; ce fut Europe. Pour cestuy belinaige, les Ammoniens le faisoient protraire en figure de belier belinant, belier cornu. Mais je sçay comment garder se fault de ce cornard. Croyez qu'il n'aura trouvé un sot Amphitryon, un niais Argus avec ses cent bezicles, un couart Acrisius, un lanternier Lycus de Thebes, un resveur Agenor, un Asope phlegmaticque, un Lycaon patepelue, un madourré Corytus de la Toscane, un Atlas à la grande eschine. Il pourroit cent et cent fois se transformer en cycne, en taureau, en satyre, en or, en coqu, comme fit quand il depucella Juno, sa soeur ; en aigle, en belier, en pigeon, comme fit estant amoureux de la pucelle Phthie, laquelle demeuroit en Æigie ; en feu, en serpent, voire certes en pusse, en atomes epicuréicques, ou, magistronostralement, en secondes intentions. Je le vous grupperay au cruc. Et sçavez que luy feray ? Cor bien, ce que fit Saturne au Ciel son pere. Senecque l'a de moy predict, et Lactance confirmé : ce que Rhea fit à Athys ; je vous luy couperay les couillons tout rasibus du cul. Il ne s'en fauldra un pelet. Par ceste raison ne sera il jamais pape, car testiculos non habet. 

        – Tout beau, fillot, dist Pantagruel, tout beau. Ouvrez pour la seconde fois. Lors rencontra ce vers : 

        Membra quatit, gelidusque coit formidine sanguis.

 Les os luy rompt, et les membres luy casse : 
Dont de la peur le sang on corps luy glace. 

        
        – Il denote, dist Pantagruel, qu'elle vous battra dos et ventre. 

        – Au rebours, respondit Panurge, c'est de moy qu'il pronosticque, et dit que je la battray en tigre, si elle me fasche. Martin baston en fera l'office. En faulte de baston, le diable me mange si je ne la mangerois toute vive, comme la sienne mangea Cambles, roy des Lydiens. 

        – Vous estes, dist Pantagruel, bien couraigeux ; Hercules ne vous combattroit en ceste fureur, mais c'est ce que l'on dit que le Jan en vault deux, et Hercules seul n'osa contre deux combattre. 

        – Je suis Jan ? dist Panurge. 

        – Rien, rien, respondit Pantagruel. Je pensois au jeu de lourche et tricquetrac. » 

        Au tiers coup, rencontra ce vers : 

        Foemineo proedoe et spoliorum ardebat amore. 

Brusloit d'ardeur, en féminin usage, 
De butiner et rober le bagage. 

        «– Il denote, dist Pantagruel, qu'elle vous desrobera. Et je vous voy bien en poinct, selon ces trois sors : vous serez coqu, vous serez battu, vous serez desrobé. 

        – Au rebours, respondit Panurge, ce vers dénoté qu'elle m'aimera d'amour perfaict. Onques n'en mentit le Satyricque, quand il dist que femme, bruslant d'amour suprême, prend quelquefois plaisir à desrober son amy. Sçavez quoy ? Un gand, une aiguillette pour la faire chercher. Peu de chose, rien d'importance. Pareillement, ces petites noisettes, ces riottes, qui par certains temps sourdent entre les amans, sont nouveaux refraichissemens et aiguillons d'amour ; comme nous voyons par exemple les coultelliers leurs coz quelquefois marteller, pour mieulx aiguiser les ferrements. C'est pour quoy je prends ces trois sors à mon grand advantaige. Aultrement j'en appelle. 

        – Appeller, dist Pantagruel, jamais on ne peut des jugemens décidés par sort et fortune, comme attestent nos antiques jurisconsultes, et le dit Balde, l. ult. C. de leg. La raison est pource que fortune ne recognoist poinct de supérieur, auquel d'elle et de ses sors on puisse appeller. Et ne peut, en ce cas, le mineur estre en son entier restitué, comme apertement il dit, in L. Ait pretor, § ult. ff de minor. » 


    CHAPITRE XIII

    COMMENT PANTAGRUEL CONSEILLE PANURGE PREVOIR L'HEUR OU MALHEUR DE SON MARIAGE PAR SONGES

    

    «– Or, puis que ne convenons ensemble en l'exposition des sors Virgilianes, prenons aultre voye de divination. 

        – Quelle ? demanda Panurge. 

        – Bonne, respondit Pantagruel, antique et authentique ; c'est par songes. Car, en songeant, avec conditions lesquelles descrivent Hippocrates, lib. peri enypnion, Platon, Plotin, Jamblique, Synesius, Aristoteles, Xenophon, Galen, Plutarche, Artemidorus Daldianus, Herophilus, Quintus Calaber, Théocrite, Pline, Atheneus, et aultres, l'ame souvent prévoit les choses futures. 

        Ja n'est besoing plus au long vous le prouver. Vous l'entendez par exemple vulgaire, quand vous voyez, lorsque les enfans bien nettis, bien repuz et alaictés, dorment profondement, les nourrices s'en aller esbatre en liberté, comme pour icelle heure licentiées à faire ce que voudront, car leur presence autour du bers sembleroit inutile. En ceste façon, nostre ame, lorsque le corps dort, et que la concoction est de tous endroits parachevée, rien plus n'y estant nécessaire jusques au reveil, s'esbat et revoit sa patrie, qui est le ciel. 

        De là, reçoit participation insigne de sa prime et divine origine ; et , en contemplation de ceste infinie et intellectuelle sphere, le centre de laquelle est en chascun lieu de l'univers, la circonférence poinct (c'est Dieu, selon la doctrine de Hermes Trismegistus), à laquelle rien ne advient, rien ne passe, rien ne dechet, tous temps sont presens, note non seulement les choses passées en mouvemens inferieurs, mais aussi les futures : et , les rapportant à son corps, et par les sens et organes d'iceluy les exposant aux amis, est dicte vaticinatrice et prophète. 

        Vray est quelle ne les rapporte en telle sincérité comme les avoit veues, obstant l'imperfection et fragilité des sens corporelz ; comme la lune, recevant du soleil sa lumière, ne nous la communicque telle, tant lucide, tant pure, tant vive et ardente comme l'avoit receue. Pourtant, reste à ces vaticinations somniales interprète qui soit dextre, sage, industrieux, expert, rational, et absolu onirocrite et oniropole ; ainsi sont appelles des Grecs. 

        C'est pour quoy Heraclitus disoit rien par songes ne nous estre exposé, rien aussi ne nous estre celé ; seulement nous estre donnée signification et indice des choses advenir, ou pour l'heur et malheur nostre, ou pour l'heur et malheur d'aultruy. Les sacres lettres le tesmoignent, les histoires prophanes l'asceurent, nous exposans mille cas advenuz selon les songes, tant de la personne songeante, que d'aultruy pareillement. Les Atlanticques, et ceux qui habitent en l'isle de Thasos, l'une des Cyclades, sont privés de ceste commodité, on pays desquelz jamais personne ne songea. Aussi furent Cléon de Daulie, Thrasymedes, et , de nostre temps, le docte Villanovanus françois, lesquelz onques ne songerent. 

        Demain donc, sus l'heure que la joyeuse Aurore aux doigts rozatz dechassera les tenebres nocturnes, adonnez vous à songer parfondement. Ce pendant, despouillez vous de toute affection humaine, d'amour, de haine, d'espoir, et de craincte. Car, comme jadis le grand vaticinateur Proteus, estant desguisé et transformé en feu, en eau, en tigre, en dracon et aultres masques estranges, ne predisoit les choses advenir ; ains, pour les prédire, force estoit qu'il fust restitué en sa propre et naïfve forme, aussi ne peut l'homme recevoir divinité et art de vaticiner, sinon que la partie qui en luy plus est divine (c'est et mens) soit coye, tranquille, paisible, non occupée, ne distraicte par passions et affections foraines. 

        – Je le veulx, dist Panurge. Fauldra il peu ou beaucoup souper à ce soir ? Je ne le demande sans cause. Car, si bien et largement je ne soupe, je ne dors rien qui vaille, la nuyt ne fais que ravasser, et autant songe creux que pour lors estoit mon ventre. 

        – Poinct souper, respondit Pantagruel, seroit le meilleur, attendu vostre bon en poinct et habitude. Amphiaraus, vaticinateur antique, vouloit ceux qui par songes recevoient ses oracles rien tout celuy jour ne manger, et vin ne boire trois jours davant. Nous n'userons de tant extreme et rigoureuse diète. Bien croy je l'homme replet de viandes et crapule difficilement concepvoir notice des choses spirituelles : ne suis toutesfois en l'opinion de ceux qui, après longs et obstinés jeusnes, cuident plus avant entrer en contemplation des choses celestes. 

        Souvenir assez vous peut comment Gargantua mon pere, lequel par honneur je nomme, nous a souvent dict les escrits de ces hermites jeusneurs autant estre fades, jejunes et de mauvaise salive comme estoient leurs corps, lorsqu'ilz composoient : et difficile chose estre, bons et serains rester les esprits, estant le corps en inanition : veu que les philosophes et medicins afferment les esprits animaulx sourdre, naistre et pratiquer par le sang arterial, purifié et affiné à perfection dedans le retz admirable qui gist sous les ventricules du cerveau. Nous baillant exemple d'un philosophe qui, en solitude pensant estre et hors la tourbe, pour mieulx commenter, discourir et composer, ce pendant toutesfois autour de luy abayent les chiens, ullent les loups, rugient les lions, hannissent les chevaulx, barrient les elephans, sifflent les serpens, braislent les asnes, sonnent les cigales, lamentent les tourterelles ; c'est à dire, plus estoit troublé que s'il fust à la foyre de Fontenay ou Niort ; car la faim estoit on corps : pour à laquelle remedier, abaye l'estomac, la veue esblouit, les veignes sugcent de la propre substance des membres carniformes, et retirent en bas cestuy esprit vagabond, négligent du traictement de son nourrisson et hoste naturel, qui est le corps : comme si l'oiseau, sus le poing estant, vouloit en l'air son vol prendre, et incontinent par les longes seroit plus bas déprimé. 

        Et, à ce propos, nous allegant l'autorité de Homere, pere de toute philosophie, qui dit les Gregeoys, lors, non plus tost, avoir mis à leurs larmes fin du dueil de Patroclus, le grand amy d'Achilles, quand la faim se declaira et leurs ventres protestèrent plus de larmes ne les fournir. Car, en corps exinaniz par trop long jeusne, plus n'estoit de quoy pleurer et larmoyer. 

        Médiocrité est en tous cas louée, et icy la maintiendrez. Vous mangerez à souper non febves, non lièvres, ne aultre chair ; non poulpre, qu'on nomme polype, non choux, ne aultres viandes qui peussent vos esprits animaux troubler et obfusquer. Car, comme le miroir ne peut représenter les simulacres des choses objectées et à lui exposées, si sa polissure est par haleines ou temps nebuleux obfusquée, aussi l'esprit ne reçoit les formes de divination par songes, si le corps est inquiété et troublé par les vapeurs et fumées des viandes precedentes, à cause de la sympathie, laquelle est entre eux deux indissoluble. 

        Vous mangerez bonnes poires Crustemenies et Berguamottes, une pomme de court pendu, quelques pruneaux de Tours, quelques cerises de mon verger. Et ne sera pour quoi debvez craindre que vos songes en proviennent doubteux, fallaces ou suspectz, comme les ont declairés aucuns peripateticques, au temps de automne, lors, sçavoir est, que les humains plus copieusement usent de fruictages qu'en aultre saison. Ce que les anciens prophètes et poètes mysticquement nous enseignent, disans les vains et fallacieux songes gésir et estre cachés sous les feuilles cheutes en terre ; parce qu'en automne, les feuilles tombent des arbres. Car ceste ferveur naturelle, laquelle abonde ès fruictz nouveaulx, et laquelle par son ebullition facilement évaporé ès parties animales (comme nous voyons faire le moust), est, long temps a, expirée et résolue. Et boirez belle eau de ma fontaine. 

        – La condition, dist Panurge, m'est quelque peu dure. J y consens toutesfois, couste et vaille. Protestant desjeuner demain à bonne heure, incontinent après mes songeailles. Au surplus, je me recommande aux deux portes d'Homere, à Morpheus, à Icelon, à Phantasus et Phobetor. Si au besoing ilz m'aident et secourent, je leur erigeray un autel joyeux, tout composé de fin dumet. Si en Laconie j'estois dedans le temple de Ino, entre Oetyle et Thalames, par elle seroit ma perplexité résolue en dormant à beaux et joyeux songes. » 

        Puis demanda à Pantagruel : 

        «– Seroit ce point bien faict si je mettois dessous mon coissin quelques branches de laurier ? 

        – Il n'est, respondit Pantagruel, ja besoing. C'est chose superstitieuse, et n'est qu'abus ce qu'en ont escrit Serapion ascalonites, Antiphon, Philochorus, Artemon, et Fulgentius Planciades. Autant vous en dirois je de l'espaule gauche du crocodile et du chameléon, sauf l'honneur du vieux Democrite. Autant de la pierre des Bactrians nommée Eumetrides. Autant de la corne de Hammon. Ainsi nomment les Ethiopiens une pierre precieuse à couleur d'or et forme d'une corne de belier, comme est la corne de Jupiter Hammonien, affirmans autant estre vrais et infaillibles les songes de ceux qui la portent, que sont les oracles divins. 

        Par adventure est ce que escrivent Homere et Virgile des deux portes de songes, ès quelles vous estes recommandé. L'une est d'ivoire, par laquelle entrent les songes confus, fallaces et incertains ; comme, à travers l'ivoire, tant soit deliée que voudrez, possible n'est rien voir ; sa densité et opacité empesche la pénétration des esprits visifz et réception des especes visibles. L'aultre est de corne, par laquelle entrent les songes certains, vrais et infaillibles ; comme, à travers la corne, par sa resplendeur et diaphanéité, apparoissent toutes especes certainement et distinctement. 

        – Vous voulez inferer, dist frere Jean, que les songes des coquz cornuz, comme sera Panurge, Dieu aidant et sa femme, sont tousjours vrais et infaillibles. » 


    CHAPITRE XIV

    LE SONGE DE PANURGE, ET INTERPRETATION D'ICELUY

    

    Sus les sept heures du matin subsequent, Panurge se présenta davant Pantagruel, estans en la chambre Epistemon, frere Jean des Entommeures, Ponocrates, Eudemon, Carpalim et aultres, esquelz, à la venue de Panurge, dist Pantagruel : 

        « Voyez cy nostre songeur. 

        – Ceste parole, dist Epistemon, jadis cousta bon, et fut chèrement vendue ès enfants de Jacob. » 

        Adonc dist Panurge : 

        «– J en suis bien chez Guillot le songeur. J'ay songé tant et plus, mais je n'y entends note, exceptez que, par mes songeries, j'avois une femme jeune, galante, belle en perfection, laquelle me traictoit et entretenoit mignonnement, comme un petit dorelot. 

        Jamais homme ne fut plus aise, ne plus joyeux. Elle me flattoit, me chatouilloit, me testonnoit, me tastonnoit, me baisoit, me accolloit, et par esbattement me faisoit deux belles petites cornes au dessus du front. Je luy remontrois en folliant qu'elle me les debvoit mettre au dessous des yeulx, pour mieulx voir ce que j'en voudrois ferir, afin que Momus ne trouvast en elles chose aucune imperfaicte et digne de correction, comme il fit en la position des cornes bovines. La follastre, non obstant ma remonstrance, me les fichoit encores plus avant. Et en ce ne me faisoit mal quelconque, qui est cas admirable. 

        Peu après, me sembla que je fus, ne sçay comment, transformé en tabourin, et elle en chouette. Là fut mon sommeil interrompu, et en sursault me resveillay tout fasché, perplex et indigné. Voyez là une belle platelée de songes. Faites grand chere là dessus, et l'exposez comme l'entendez. Allons desjeuner, monsieur maistre Carpalim. 

        – J'entends, dist Pantagruel, si j'ay jugement aucun en l'art de divination par songes, que vostre femme ne vous fera réallement et en apparence extérieure cornes on front, comme portent les satyres ; mais elle ne vous tiendra foy ne loyaulté conjugale, ains à aultruy s'abandonnera, et vous fera coqu. Cestuy poinct est apertement exposé par Artemidorus comme le dis. Aussi ne sera de vous faicte métamorphosé en tabourin ; mais d'elle vous serez battu comme tabour à nopces : ne d'elle en chouette ; mais elle vous desrobera, comme est le naturel de la chouette. Et voyez vos songes conformes ès sors Virgilianes. Vous serez coqu, vous serez battu, vous serez desrobé. » 

        Là s'escria frere Jean, et dist : 

        «– Il dit, par Dieu, vray ; tu seras coqu, homme de bien, je t'en asseure, tu auras belles cornes. Hay, hay, hay, nostre maistre de Cornibus. Dieu te gard ! fais nous deux motz de predication, et je feray la queste parmy la paroisse. 

        – Au rebours, dist Panurge, mon songe presagit qu'en mon mariage j'auray planté de tous biens, avec la corne d'abondance. Vous dictes que seront cornes de satyres. Amen, amen, fiat, fiatur, ad differentiam papae. Ainsi aurois je éternellement le virolet en poinct et infatigable, comme l'ont les satyres. Chose que tous desirent, et peu de gens l'impetrent des cieulx. Par consequent, coqu jamais. Car faulte de ce est cause sans laquelle non, cause unique de faire les mariz coquz. Qui fait les coquins mendier ? c'est qu'ilz n'ont en leurs maisons de quoy leur sac emplir. Qui fait le loup sortir du bois ? Default de carnage. Qui fait les femmes ribauldes ? Vous m'entendez assez. J'en demande à messieurs les clercs, à messieurs les presidens, conseillers, advocatz, proculteurs et autres glossateurs de la venerable rubricque, de frigidis et maleficiatis. 

        Vous (pardonnez moy si je mesprends) me semblez evidentement errer, interpretans cornes pour cocuage. Diane les porte en teste à forme d'un beau croissant. Est elle coque pourtant ? Comment diable seroit elle coque, qui ne fut onques mariée ? Parlez, de grâce, correct, craignant qu'elle vous en face au patron que fit à Actéon. Le bon Bacchus porte cornes semblablement : Pan, Jupiter Ammonien, tant d'aultres. Sont ilz coquz ? Juno seroit elle putain ? Car il s'ensuivroit, par la figure dicte Metalepsis. Comme, appellant un enfant, en presence de ses pere et mere, champis ou avoistre, c'est honnestement, tacitement dire le pere coqu, et sa femme ribaulde. 

        Parlons mieulx. Les cornes que me faisoit ma femme, sont cornes d'abondance et planté de tous biens. Je le vous affie. Au demourant, je seray joyeux comme un tabour à nopces, tousjours sonnant, tousjours ronflant, tousjours bourdonnant et petant. Croyez que c'est l'heur de mon bien. Ma femme sera coincte et jolie, comme une belle petite chouette. Qui ne le croit, 

        d'enfer aille au gibbet, 
Noël nouvelet. 

        
        – Je note, dist Pantagruel, le poinct dernier quavez dict, et le conféré avec le premier. Au commencement vous estiez tout confict en delices de vostre songe. Enfin vous esveillastes en sursault, fasché, perplex, et indigné. 

        – Voire, dist Panurge, car je n'avois point disné. 

        – Tout ira en desolation, je le prevoy. Saichez, pour vray, que tout sommeil finissant en sursault, et laissant la personne faschée et indignée, ou mal signifie, ou mal presagit. 

        Mal signifie, c'est à dire maladie cacoethe, maligne, pestilente, occulte et latente dedans le centre du corps ; laquelle, par sommeil, qui toujours renforce la vertu concoctrice, selon les théorèmes de medicine, commenceroit soy declairer et mouvoir vers la superficie. Auquel triste mouvement seroit le repos dissolu, et le premier sensitif admonesté d'y compatir et pourvoir. Comme, en proverbe, l'on dit irriter les freslons, mouvoir la camarine, esveiller le chat qui dort. 

        Mal presagit, c'est à dire, quand au faict de l'ame en matière de divination somniale, nous donne entendre que quelque malheur y est destiné et préparé, lequel de brief sortira en son effect. Exemple on songe et resveil espouvantable de Hecuba ; on songe de Eurydice, femme de Orpheus, lequel parfaict, les dit Ennius s'estre esveillées en sursault et espouvantées. Aussi après vit Hecuba son mary Priam, ses enfans, sa patrie occis et destruictz : Eurydice, bien tost après, mourut misérablement. 

        En Ænéas, songeant qu'il parloit à Hector defunct, et soudain en sursault s'esveillant. Aussi fut celle propre nuyt Troye saccagée et bruslée. Aultre fois songeant qu'il véoit ses dieux familiers et penates, et en espouvantement s'esveillant, patit au subséquent jour horrible tourmente sus mer. 

        En Turnus, lequel, estant incité par vision phantastique de la furie infernale à commencer guerre contre Enéas, s'esveilla en sursault, tout indigné, puis fut, après longues desolations, occis par iceluy Enéas. Mille aultres. Quand je vous conte de Enéas, notez que Fabius Pictor dit rien par luy n'avoir esté faict ne entreprins, rien ne luy estre advenu, que préalablement il n'eust cogneu et preveu par divination somniale. Raison ne default ès exemples. Car, si le sommeil et repos est don et benefice spécial des dieux, comme maintiennent les philosophes, et atteste le poëte, disant : 

        Lors l'heure estoit que sommeil, don des cieux, 
Vient, aux humains fatigués, gracieux ; 

        tel don en fascherie et indignation ne peut estre terminé, sans grande infelicité pretendue. Aultrement, seroit repos non repos : don, non don : non des dieux amis provenant, mais des diables ennemis, jouxte le mot vulgaire : 

        ἐχθρῶν ἄδωρα δῶρα

        Comme si, le perefamilles estant à table opulente, en bon appétit, au commencement de son repas, on voyoit en sursault espouvanté soy lever. Qui n'en sçauroit la cause s'en pourroit esbahir. Mais quoy ? Il avoit ouy ses serviteurs crier au feu, ses servantes crier au larron, ses enfans crier au meurtre. Là failloit, le repas laissé, accourir pour y remedier et donner ordre. 

        Vrayement, je me recorde que les Cabalistes et Massoretz, interprètes des sacres lettres, exposans en quoy l'on pourroit par discrétion cognoistre la vérité des apparitions angelicques (car souvent l'ange de Satan se transfigure en ange de lumière), disent la différence de ces deux estre en ce que l'ange bening et consolateur, apparoissant à l'homme, l'espouvante au commencement, le console en la fin, le rend content et satisfaict : lange malin et séducteur au commencement resjouit l'homme, en fin le laisse perturbé, fasché et perplex. » 


    CHAPITRE XV

    EXCUSE DE PANURGE, ET EXPOSITION DE CABALLE MONASTICQUE EN MATIÈRE DE BOEUF SALE

    

    «– Dieu, dist Panurge, gard de mal qui voit bien et n'oyt goutte. Je vous voy très bien, mais je ne vous oy point, et ne sçay que dictes. Le ventre affamé n'a point d'oreilles. Je brame, par Dieu, de maie rage de faim. J'ay faict corvée trop extraordinaire. Il fera plus que maistre Mousche qui de cestuy an me fera estre de songeailles. Ne souper point, de par le diable ! Cancre ! Allons, frere Jean, desjeuner. Quand j'ay bien à point desjeuné, et mon estomac est bien à point affené, et agrené, encores pour un besoing, et en cas de necessité, me passerais je de disner. Mais ne souper point ! Cancre ! C'est erreur ; c'est scandale en nature. 

        Nature a faict le jour pour soy exercer, pour travailler et vacquer chascun en sa négociation : et , pour ce plus aptement faire, elle nous fournit de chandelle, cest la claire et joyeuse lumière du soleil. Au soir, elle commence nous la tollir, et nous dit tacitement . Enfans, vous estes gens de bien : c'est assez travaillé. La nuyt vient : il convient cesser du labeur, et soy restaurer par bon pain, bon vin, bonnes viandes : puis soy quelque peu esbaudir, coucher et reposer, pour, au lendemain, estre frais et alaigres au labeur, comme devant. Ainsi font les faulconniers : quand ilz ont peu leurs oiseaux, ilz ne les font voler sus leurs gorges ; ilz les laissent enduire sus la perche. Ce que très bien entendit le bon pape, premier instituteur des jeusnes. Il ordonna qu'on jeusnast jusques à l'heure de Nones, le reste du jour fust mis en liberté de repaistre. 

        On temps jadis peu de gens disnoient, comme vous diriez les moines et chanoines. Aussi bien n'ont ilz aultre occupation ; tous les jours leur sont festes, et ilz observent diligentement un proverbe claustral : de missa ad mensam. Et ne differeroient seulement attendans la venue de l'abbé, pour soy enfourner à table. Là, en baufrant, attendent les moines l'abbé, tant qu'il voudra ; non aultrement, ne en aultre condition. Mais tout le monde soupoit, exceptez quelques resveurs songears : dont est dicte la cene comme coene, c'est à dire à tous commune. Tu le sçais bien, frere Jean. Allons, mon amy, de par tous les diables, allons. Mon estomac aboye de male faim comme un chien. Jettons luy force soupes en gueule pour l'appaiser, à l'exemple de la Sibylle envers Cerberus. Tu aimes les soupes de prime ; plus me plaisent les soupes de leurier, associées de quelque pièce de laboureur, salé à neuf leçons. 

        – Je t'entends, respondit frere Jean : ceste métaphore est extraicte de la marmite claustrale. Le laboureur, c'est le boeuf qui laboure, ou a labouré : à neuf leçons, c'est à dire cuict à perfection. Car les bons peres de religion, par certaine caballisticque institution des anciens, non escrite, mais baillée de main en main, soy levans, de mon temps, pour matines, faisoient certains préambules notables avant entrer en l'église. Fiantoient aux fiantoirs, pissoient aux pissoirs, et crachoient aux crachoirs ; toussoient aux toussoirs mélodieusement, resvoient aux resvoirs, afin de rien immonde ne porter au service divin. Ces choses faictes, devotement se transportoient en la saincte chapelle, ainsi estoit en leurs rebus nommée la cuisine claustrale, et devotement sollicitoient que dès lors feust au feu le boeuf mis pour le desjeuner des religieux, freres de Nostre Seigneur. Eux mesmes souvent allumoient le feu sous la marmite. 

        Or est que, matines ayant neuf leçons, plus matin se levoient, par raison plus aussi multiplioient en appétit et altération aux aboys du parchemin, que matines estans ourlées d'une ou trois leçons seulement. Plus matin se levans, par ladicte caballe, plus tost estoit le boeuf au feu; Plus y estant, plus cuict restoit; Plus cuict restant, plus tendre estoit, moins usoit les dents, plus delectoit le palat, moins grevoit l'estomac, plus nourrissoit les bons religieux. Qui est la fin unique et intention, première des fondateurs : en contemplation de ce qu'ilz ne mangent mie pour vivre, ilz vivent pour manger, et n'ont que leur vie en ce monde. Allons, Panurge. 

        – A ceste heure, dist Panurge, t'ay je entendu, couillon velouté, couillon claustral et caballicque. Il me y va du propre cabal. Le sort, l'usure, et les interetz je pardonne. Je me contente des despens, puis que tant disertement nous as faict répétition sus le chapitre singulier de la caballe culinaire et monasticque. Allons, Carpalim. Frere Jean, mon baudrier, allons. Bon jour, tous mes bons seigneurs. J'avois assez songé pour boire. Allons. » 

        Panurge n'avoit ce mot achevé, quand Epistemon à haulte voix s'escria, disant : 

        «– Chose bien commune et vulgaire entre les humains est, le malheur d'aultruy entendre, prévoir, cognoistre, et prédire. Mais, ô que chose rare est son malheur propre prédire, cognoistre, prévoir, et entendre ! Et que prudentement le figura Esope en ses apologes, disant, chascun homme en ce monde naissant une bezace au coul porter, au sachet de laquelle davant pendant sont les faultes et malheurs d'aultry, tousjours exposées à nostre veue et cognoissance : au sachet darrière pendant sont les faultes et malheurs propres : et jamais ne sont veues ny entendues, fors de ceux qui des cieulx ont le benevole aspect. » 


    CHAPITRE XVI

    COMMENT PANTAGRUEL CONSEILLE A PANURGE DE CONFERER AVEC UNE SIBYLLE DE PANZOUST

    

    Peu de temps après, Pantagruel manda quérir Panurge, et luy dist : 

        «– L'amour que je vous porte, invétéré par succession de long temps, me sollicite de penser à vostre bien et profit. Entendez ma conception : On m'a dict qu'à Panzoust, près le Croulay, est une sibylle très insigne, laquelle prédit toutes choses futures : prenez Epistemon de compaignie, et vous transportez par devers elle, et oyez ce que vous dira. 

        – C'est, dist Epistemon, par adventure, une Canidie, une Sagane, une pithonisse et sorcière. Ce que me le fait penser, est que celuy lieu est en ce nom diffamé, qu'il abonde en sorcières, plus que ne fit onques Thessalie. Je n'iray pas voluntiers. La chose est illicite et defendue en la loy de Moses. 

        – Nous, dist Pantagruel, ne sommes mie Juifz, et n'est chose confessée ne averée qu'elle soit sorcière. Remettons à vostre retour le grabeau et belutement de ces matières. Que sçavons nous si c'est une unziesme sibylle, une seconde Cassandre ? Et, ores que sibylle ne fust, et de sibylle ne meritast le nom, quel interest encourrez vous, avec elle conférant de vostre perplexité, entendu mesmement qu'elle est en existimation de plus sçavoir, plus entendre que ne porte l'usance ne du pays, ne du sexe ? Que nuist sçavoir tousjours, et tousjours apprendre, fust ce d'un sot, d'un pot, d'une guedoufle, D'une moufle, d'une pantoufle ? 

        Vous souvienne qu'Alexandre le Grand, ayant obtenu victoire du roy Darie en Arbelles, presens ses satrapes, quelque fois refusa audience à un compaignon, puis en vain mille et mille fois s'en repentit. Il estoit en Perse victorieux, mais tant esloigné de Macedonie, son royaume hereditaire, que grandement se contristoit, par non pouvoir moyen aucun inventer d'en sçavoir nouvelles, tant à cause de l'enorme distance des lieux, que de l'interposition des grands fleuves, empeschement des desers, et objection des montaignes. En cestuy estrif et soigneux pensement, qui n'estoit petit (car on eust peu son pays et royaulme occuper, et là installer roy nouveau et nouvelle colonie, long temps davant qu'il en eust advertissement, pour y obvier), davant luy se présenta un homme de Sidoine, marchand périt et de bon sens, mais au reste assez pauvre et de peu d'apparence, luy dénonçant et affermant avoir chemin et moyen inventé, par lequel son pays pourroit de ses victoires Indianes, luy de l'estat de Macedonie et Egypte, estre en moins de cinq jours asçavanté. 

        Il estima la promesse tant abhorrente et impossible qu'onques l'oreille prester ne luy voulut, ne donner audience. Que luy eust cousté ouir et entendre ce que l'homme avoit inventé ? Quelle nuisance, quel dommaige eust il encouru pour sçavoir quel estoit le moyen, quel estoit le chemin que l'homme luy vouloit demonstrer ? Nature me semble, non sans cause, nous avoir formé oreilles ouvertes, n'y apposant porte ne|clousture aucune, comme a faict ès yeulx, langue et aultres issues du corps. La cause je cuide estre, afin que tousjours, toutes nuytz, continuellement puissions ouir, et , par ouye, perpétuellement apprendre ; car c'est le sens sus tous aultres plus apte ès disciplines. Et peut estre que celuy homme estoit ange, c'est à dire, messagier de Dieu envoyé, comme fut Raphaël à Tobie. Trop soudain le contemna, trop long temps après s'en repentit. 

        – Vous dictes bien, respondit Epistemon, mais ja ne me ferez entendre que chose beaucoup advantaigeuse soit prendre d'une femme, et dune telle femme, en tel pays, conseil et advis, 

        – Je, dist Panurge, me trouve fort bien du conseil des femmes, et mesmement des vieilles. A leur conseil, je fais tousjours une selle ou deux extraordinaires. Mon amy, ce sont vrais chiens de monstre, vrayes rubriques de droit. Et bien proprement parlent ceux qui les appellent sages femmes. Ma coustume et mon style est les nommer présagés femmes. Sages sont elles, car dextrement elles cognoissent. Mais je les nomme presages, car divinement elles prévoient et prédisent certainement toutes choses advenir. Aucunesfois je les appelle non Maunettes, mais Monetes, comme la Juno des Romains. Car delles tousjours nous viennent admonitions salutaires et profitables. Demandez en à Pythagoras, Socrates, Empedocles, et nostre maistre Ortuinus. 

        Ensemble je loue jusques ès haults cieulx l'antique institution des Germains, lesquelz prisoient au poids du sanctuaire et cordialement reveroient le conseil des vieilles : par leurs advis et responses tant heureusement prosperoient, comme les avoient prudentement receues. Tesmoings la vieille Aurinie, et la bonne mere Vellede, on temps de Vespasian. Croyez que vieillesse féminine est tousjours foisonnante en qualité soubeline, je voulois dire sibylline. Allons par laide, allons par la vertu Dieu, allons. Adieu, frere Jean, je te recommande ma braguette. 

        – Bien, dist Epistemon, je vous suivray, protestant que, si j'ay advertissement quelle use de sort ou enchantement en ses responses, je vous laisseray à la porte et plus de moy accompaigné ne serez. » 


    CHAPITRE XVII

    COMMENT PANURGE PARLE A LA SIBYLLE DE PANZOUST

    

    Leur chemin fut de trois journées. La troizième, à la croppe d'une montaigne, sous un grand et ample chastaignier leurs fut monstrée la maison de la vaticinatrice. Sans difficulté ilz entrèrent en la case chaumine, mal bastie, mal meublée, toute enfumée. 

        « Baste (dist Epistemon), Heraclitus, grand Scotiste et tenebreux philosophe, ne s'estonna entrant en maison semblable, exposant à ses sectateurs et disciples que là aussi bien residoient les dieux, comme en palais pleins de delices. Et croy que telle estoit la case de la tant celebrée Hecale, lors qu'elle y festoya le jeune Theseus ; telle aussi celle de Hireus ou Œnopion, en laquelle Jupiter, Neptune et Mercure ensemble ne prindrent à desdain entrer, repaistre et loger, et en laquelle officialement pour l'escot forgèrent Orion. » 

        Au coin de la cheminée trouvèrent la vieille. 

        « Elle est, s'escria Epistemon, vraye sibylle, et vray protraict naïvement représenté par Grii kaminoi de Homere. » 

        La vieille estoit mal en poinct, mal vestue, mal nourrie, edentée, chassieuse, courbassée, roupieuse, langoureuse, et faisoit un potaige de choux verds, avec une couane de lard jaune et un vieil savorados. 

        «– Verd et bleu ! dist Epistemon, nous avons failly. Nous ne aurons d'elle response aucune. Car nous n'avons le rameau d'or. 

        – J'y ay, respondit Panurge, pourveu. Je l'ay icy dedans ma gibbessière, en une verge d'or massif, accompaigné de beaux et joyeux carolus. » 

        Ces mots dicts, Panurge la salua profondement, luy présenta six langues de boeuf fumées, un grand pot beurrier plein de coscotons, un bourrabaquin garny de breuvaige, une couille de belier pleine de carolus nouvellement forgés ; enfin, avec profonde reverence, luy mit on doigt médical une verge d'or bien belle, en laquelle estoit une crapaudine de Beusse magnifiquement enchâssée. Puis, en briefves paroles, luy exposa le motif de sa venue, la priant courtoisement luy dire son advis et bonne fortune de son mariage entreprins. 

        La vieille resta quelque temps en silence, pensive et rechignant des dents, puis s'assist sus le cul d'un boisseau, print en ses mains trois vieux fuseaulx, les tourna et vira entre ses doigts en diverses manières, puis esprouva leurs poinctes, le plus poinctu retint en main, les deux aultres jetta sous une pille à mil. Après, print ses devidoires, et par neuf fois les tourna ; au neufvième tour considéra sans plus toucher le mouvement des devidoueres, et attendit leur repos perfaict. 

        Depuis, je vis qu'elle deschaussa un de ses esclos (nous les nommons sabotz), mit son davanteau sus sa teste, comme les prestres mettent leur amict, quand ils veulent messe chanter : puis, avec un antique tissu riolé, piolé, le lia sous la gorge. Ainsi affeublée tira un grand traict du bourrabaquin, print de la couille belinière trois carolus, les mit en trois coques de noix, et les posa sus le cul d'un pot à plume, fit trois tours de balay par la cheminée, jetta au feu demy fagot de bruyère, et un rameau de laurier sec. Le considéra brusler en silence, et vit que, bruslant, ne faisoit grislement ne bruit aucun. 

        Adonc s'escria espouvantablement, sonnant entre les dents quelques mots barbares et d'estrange termination ; de mode que Panurge dist à Epistemon :

        « Par la vertu Dieu, je tremble ; je croy que je suis charmé ; elle ne parle poinct Christian. Voyez comment elle me semble de quatre empans plus grande que n'estoit lorsqu'elle se capitonna de son davanteau. Que signifie ce remuement de badigoinces ? Que prétend ceste jectigation des espaules ? 

        À quelle fin fredonne elle des babines comme un cinge démembrant ecrevisses ? Les oreilles me cornent, il m'est advis que je oy Proserpine bruyante : les diables bien tost en place sortiront. O les laides bestes ! fuyons, serpe Dieu, je meurs de peur. Je n'aime poinct les diables. Ilz me faschent, et sont mal plaisans. Fuyons! 

        Adieu, ma dame, grand mercy de vos biens. Je ne me marieray poinct, non. J'y renonce dès à présent comme alors. » 

        Ainsi commençoit escamper de la chambre ; mais la vieille anticipa, tenant le fuseau en sa main, et sortit en un courtil près sa maison. Là estoit un sycomore antique ; elle l'escroula par trois fois, et , sus huit feuilles qui en tomberent, sommairement avec le fuseau escrivit quelques briefz vers. Puis les jetta au vent, et leur dist : 

        « Allez les chercher, si voulez, trouvez les, si povez : le sort fatal de vostre mariage y est escrit. » 

        
        Ces paroles dictes, se retira en sa tesnière, et sus le perron de la porte se recoursa, robe, cotte et chemise, jusques aux escelles, et leurs monstroit son cul. Panurge l'apperceut, et dist à Epistemon : 

        « Par le sambre guoy de bois, voylà le trou de la sibylle. » 

        Soudain elle barra sus soy la porte ; depuis ne fut veue. Ilz coururent après les feuilles, et les recueillerent, mais non sans grand labeur. Car le vent les avoit escartées par les buissons de la vallée. Et, les ordonnans l'une après l'aultre, trouvèrent ceste sentence en mètres : 

        T'esgoussera 
De renom. 

Engroissera, 
De toy non. 

Te sugcera 
Le bon bout. 

T'escorchera, 
Mais non tout 


    CHAPITRE XVIII

    COMMENT PANTAGRUEL ET PANURGE DIVERSEMENT EXPOSENT LES VERS DE LA SIBYLLE DE PANZOUST

    

    Les feuilles recueillies, retournèrent Epistemon et Panurge en la court de Pantagruel, part joyeux, part faschés. Joyeux, pour le retour ; faschés, pour le travail du chemin, lequel trouvèrent raboteux, pierreux et mal ordonné. De leur voyage firent ample rapport à Pantagruel, et de l'estat de la sibylle : enfin luy présentèrent les feuilles de sycomore, et monstrerent l'escriture en petits vers. Pantagruel, avoir leu le totaige, dist à Panurge en souspirant : 

        «– Vous estes bien en poinct, La prophétie de la sibylle apertement expose ce que ja nous estoit denote, tant par les sors Virgilianes, que par vos propres songes : c'est que par vostre femme serez deshonoré ; que elle vous fera coqu, s'abandonnant à aultruy, et par aultruy devenant grosse ; quelle vous desrobera par quelque bonne partie, et quelle vous battra, escorchant et meurtrissant quelque membre du corps. 

        – Vous entendez autant, respondit Panurge, en exposition de ces recentes prophéties comme fait truie en espices. Ne vous desplaise si je le dis, car je me sens un peu fasché. Le contraire est véritable. Prenez bien mes motz. 

        La vieille dit : Ainsi comme la febve n'est veue si elle n'est esgoussée, aussi ma vertu et ma perfection jamais ne seroit mise en renom, si marié je n'estois. Quantes fois vous ay je ouy disant que le magistrat et l'office descouvre l'homme, et met en evidence ce qu'il avoit dedans le jabot ? C'est à dire que, lors on cognoit certainement quel est le personnaige, et combien il vault, quand il est appellé au maniement des affaires. Au paravant, sçavoir est estant l'homme en son privé, on ne sçait pour certain quel il est, non plus que d'une febve en gousse. Voylà quant au premier article. Aultrement voudriez vous maintenir que l'honneur et bon renom d'un homme de bien pendist au cul d'une putain ? 

        Le second dit : Ma femme engroissera (entendez icy la prime félicité de mariage), mais non de moy. Cor bieu, je le croy. Ce sera d'un beau petit enfantelet qu'elle sera grosse. Je l'aime desja tout plein, et ja en suis tout assoty. Ce sera mon petit bedault. Fascherie du monde tant grande et vehemente n'entrera désormais à mon esprit, que je ne passe, seulement le voyant et le oyant jargonner en son jargonnoys puéril. Et benoiste soit la vieille ! Je luy veulx, vray bis, constituer en Salmigondinois quelque bonne rente, non courante, comme bacheliers insensés, mais assise, comme beaux docteurs regens. Aultrement, voudriez vous que ma femme dedans ses flancs me portast ? me conceust ? me enfantast ? et qu'on dist : Panurge est un second Bacchus ? Il est deux fois né. Il est rené, comme fut Hippolytus, comme fut Proteus, une fois de Thetis, et secondement de la mere du philosophe Appollonius ; comme furent les deux Palices, près du fleuve Simethos en Sicile. Sa femme estoit grosse de luy. En luy est renouvellée l'antique palintocie des Megariens, et la palingenesie de Democritus. Erreur ! Ne m'en parlez jamais. 

        Le tiers dit : Ma femme me sugcera le bon bout. Je m'y dispose. Vous entendez assez que c'est le baston à un bout qui me pend entre les jambes. Je vous jure et prometz que tousjours le maintiendray succulent et bien avitaillé. Elle ne me le sugcera poinct en vain. Eternellement y sera le petit picotin, ou mieulx. Vous exposez allegoricquement ce lieu, et l'interpretez à larrecin et furt. Je loue l'exposition, l'allégorie me plaist, mais non à vostre sens. Peut estre que l'affection sincere que me portez vous tire en partie adverse et refractaire, comme disent les clercs chose merveilleusement crainctive estre amour, et jamais le bon amour n'estre sans craincte. Mais, selon mon jugement, en vous mesme vous entendez que furt, en ce passaige comme en tant d'aultres des scripteurs latins et antiques, signifie le doulx fruict d'amourettes ; lequel veult Venus estre secrètement et furtivement cuilly. Pourquoy, par vostre foy ? Pource que la chosette, faicte à l'emblée, entre deux huys, à travers les degrés, darrière la tapisserie, en tapinois, sus un fagot desroté, plus plaist à la déesse de Cypre ( et en suis là, sans préjudice de meilleur advis), que faicte en veue du soleil, à la cynique, ou entre les précieux conopées, entre les courtines dorées, à longs intervalles, à plein guogo, avec un esmouchail de soye cramoisine et un panache de plumes Indiques chassant les mouches d'autour, et la femelle s'escurant les dents avec un brin de paille, qu'elle ce pendant auroit desraché du fond de la paillasse. 

        Aultrement, voudriez vous dire qu'elle me desrobast en sugçant, comme on avalle les huytres en escalle, et comme les femmes de Cilicie (tesmoing Dioscorides) cueillent la graine de alkermes ? Erreur. Qui desrobe, ne sugce, mais gruppe ; n'avalle, mais emballe, ravit, et joue de passe passe. 

        
        Le quart dit : Ma femme me l'escorchera, mais non tout. O le beau mot ! Vous l'interpretez à batterie et meurtrissure. C'est bien à propos truelle, Dieu te gard de mal, masson. Je vous supplie, levez un peu vos esprits de terriene pensée en contemplation haultaine des merveilles de nature ; et icy condamnez vous vous mesmes pour les erreurs qu'avez commis, perversement exposant les dictz propheticques de la dive sibylle. Posé, mais non admis ne concédé le cas que ma femme, par l'instigation de l'ennemy d'enfer, voulust et entreprint me faire un mauvais tour, me diffamer, me faire coqu jusqu'au cul, me desrober et oultrager, encores ne viendra elle à fin de son vouloir et entreprinse. La raison qui à ce me meut est en ce poinct dernier fondée, et est extraicte du fond de panthéologie monastique. Frere Artus Culletant me l'a aultrefois dict, et fut par un lundy matin, mangeans ensemble un boisseau de goudiveaulx, et si pleuvoit, il m'en souvient ; Dieu luy doint le bon jour ! 

        Les femmes, au commencement du monde, ou peu après, ensemblement conspirèrent escorcher les hommes tous vifz, par ce que sus elles maistriser vouloient en tous lieux. Et fut cestuy décret promis, confermé et juré entre elles par le sainct sang breguoy. Mais, ô vaines entreprinses des femmes ! ô grande fragilité du sexe féminin ! Elles commencèrent escorcher l'homme, ou gluber, comme le nomme Catulle, par la partie qui plus leur haite ; c'est le membre nerveux, caverneux. Plus de six mille ans a, et toutesfois jusques à présent n'en ont escorché que la teste. Dont, par fin despit, les Juifz eux mesmes, en circoncision se le coupent et retaillent, mieulx aimans estre dicts recutis et retaillatz maranes, que escorchés par femme, comme les aultres nations. Ma femme, non degenerante de ceste commune entreprinse, me l'escorchera, s'il ne l'est. J'y consens de franc vouloir, mais non tout, je vous en asceure, mon bon roy. 

        – Vous, dist Epistemon, ne respondez à ce que le rameau de laurier, nous voyans, elle considérant et exclamant en voix furieuse et espouvantable, brusloit sans bruyt ne grislement aucun. Vous savez que c'est triste augure et signe grandement redoutable, comme attestent Properce, Tibulle, Porphyre, philosophe argut, Eustathius sus l'Iliade homericque, et aultres. 

        – Vrayement, respondit Panurge, vous me alléguez de gentilz veaux. Ilz furent folz comme poëtes, et resveurs comme philosophes ; autant pleins de fine folie, comme estoit leur philosophie. » 


    CHAPITRE XIX

    COMMENT PANTAGRUEL LOUE LE CONSEIL DES MUETZ

    

    Pantagruel, ces motz achevés, se teut assez long temps, et sembloit grandement pensif. Puis dist à Panurge : 

        «– L'esprit maling vous seduyt ; mais escoutez. J'ai leu qu'on temps passé les plus véritables et seurs oracles n'estoient ceux que par escrit on bailloit, ou par parole on proferoit. Maintes fois y ont faict erreur, ceux voire qui estoient estimés fins et ingénieux, tant à cause des amphibologies, equivocques et obscurités des motz, que de la briefveté des sentences. Pourtant fut Apollo, dieu de vaticination, surnommé Λοξίας. Ceux que l'on exposoit par gestes et par signes estoient les plus véritables et certains estimés. Telle estoit l'opinion de Heraclitus. Et ainsi vaticinoit Jupiter en Amon ; ainsi prophetisoit Apollo entre les Assyriens. Pour ceste raison, le peignoient ilz avec longue barbe, et vestu comme personnage vieux, et de sens rassis ; non nud, jeune, et sans barbe, comme faisoient les Grecs. Usons de ceste manière, et , par signes sans parler, conseil prenez de quelque mut. 

        – J'en suis d'advis, respondit Panurge. 

        – Mais, dist Pantagruel, il conviendroit que le mut fust sourd de sa naissance, et par conséquent mut. Car il n'est mut plus naïf que celuy qui onques ne ouyt. 

        – Comment, respondit Panurge, l'entendez ? Si vray fust que l'homme ne parlast qui n'eust ouy parler, je vous menerois à logicalement inferer une proposition bien abhorrente et paradoxe. Mais laissons la. Vous donc ne croyez ce qu'escrit Herodote des deux enfans gardés dedans une case par le vouloir de Psammetic, roy des Egyptiens, et nourris en perpétuelle silence : lesquelz, après certain temps, prononcèrent ceste parole, becus, laquelle, en langue phrygienne, signifie pain ? 

        – Rien moins, respondit Pantagruel. C'est abus dire que ayons langaige naturel ; les langaiges sont par institutions arbitraires et convenances des peuples : les voix, comme disent les dialecticiens, ne signifient naturellement, mais à plaisir. Je ne vous dis ce propos sans cause. Car Bartole, lib. I, de Verbor. obligat., raconte que, de son temps, fut en Eugube un nommé messer Nello de Gabrielis, lequel par accident estoit sourd devenu : ce non obstant, entendoit tout homme Italian, parlant tant secrètement que ce fust, seulement à la veue de ses gestes et mouvement des baulevres. 

        J'ay davantaige leu, en auteur docte et élégant, que Tyridates, roy de Arménie, au temps de Néron, visita Rome, et fut receu en solennité honorable et pompes magnificques, afin de l'entretenir en amitié sempiternelle du sénat et peuple romain : et n'y eut chose mémorable en la cité, qui ne luy fust monstrée et exposée. A son departement, l'empereur luy fit dons grands et excessifz ; oultre, luy fit option de choisir ce que plus en Rome luy plairoit, avec promesse jurée de non l'esconduire, quoy qu'il demandast. Il demanda seulement un joueur de farces, lequel il avoit veu au théâtre, et , n'entendant ce qu'il disoit, entendoit ce qu'il exprimoit par signes et gesticulations ; allegant que, sous sa domination, estoient peuples de divers langaiges, pour ès quelz respondre et parler luy convenoit user de plusieurs truchemens : il seul à tous suffiroit. Car, en matière de signifier par gestes, estoit tant excellent qu'il sembloit parler des doigts. Pourtant, vous fault choisir un mut sourd de nature, afin que ses gestes et signes vous soient naïfvement propheticques, non feincts, fardés, ne affectés. Reste encores sçavoir si tel advis voulez ou d'homme ou de femme prendre. 

        – Je, respondit Panurge, voluntiers d'une femme le prendrois, ne fust que je crains deux choses. L'une, que les femmes, quelques choses qu'elles voyent, elles se représentent en leurs esprits, elles pensent, elles imaginent que soit l'entrée du sacre Ithyphalle. Quelques gestes, signes et maintiens que l'on face en leur veue et presence, elles les interprètent et referent à l'acte mouvant de belutaige. Pourtant y serions nous abusés. Car la femme penseroit tous nos signes estre signes veneriens. Vous souvienne de ce qu'advint en Rome deux cens soixante ans après la fondation d'icelle. 

        Un jeune gentil homme romain, rencontrant au mons Celion une dame latine nommée Verone, mute et sourde de nature, luy demanda, avec gesticulations italicques, en ignorance d'icelle surdité, quelz sénateurs elle avoit rencontré par la montée. Elle, non entendant ce qu'il disoit, imagina estre ce qu'elle pourpensoit, et ce que un jeune homme naturellement demande d'une femme. Adonc par signes (qui en amour sont incomparablement plus attractifz, efficaces et valables que paroles) le tira à part en sa maison, signes luy fit que le jeu luy plaisoit. En fin, sans de bouche mot dire, firent beau bruit de culetis. 

        L'aultre, quelles ne feroient à nos signes response aucune : elles soudain tomberaient en arrière, comme réallement consentantes à nos tacites demandes. Ou, si signes aucuns nous faisoient responsifz à nos propositions, ilz seraient tant follastres et ridicules, que nous mesmes estimerions leurs pensemens estre veneréicques. 

        
        Vous sçavez comment, à Brignoles, quand la nonnain soeur Fessue fut par le jeune briffault dam Royddimet engroissée, et , la groisse cogneue, appellée par l'abbesse en chapitre, et arguée de inceste, elle s'excusoit, allegante que ce n'avoit esté de son consentement, ce avoit esté par violence, et par la force du frere Royddimet. L'abbesse repliquant, et disant : « Meschante, c'estoit on dortouoir, pourquoy ne criois tu à la force ? Nous toutes eussions couru à ton aide! » Respondit quelle n'osoit crier au dortouoir, pour ce qu'au dortouoir y a silence sempiternelle. 

        – Mais, dist l'abbesse, meschante que tu es, pourquoy ne faisois tu signes à tes voisines de chambre ? 

        – Je, respondit la Fessue, leurs faisois signes du cul, tant que povois, mais personne ne me secourut. 

        – Mais, demanda l'abbesse, meschante, pourquoy incontinent ne me le vins tu dire, et l'accuser regulièrement ? Ainsi eusse je faict, si le cas me fut advenu, pour demonstrer mon innocence. 

        – Pource, respondit la Fessue, que, craignant demourer en péché et estat de damnation, de peur que ne fusse de mort soudaine prevenue, je me confessay à luy, avant qu'il departist de la chambre ; et il me bailla en penitence de non le dire ne deceler à personne. Trop enorme eust esté le péché, reveler sa confession, et trop detestable davant Dieu et les anges. Par adventure, eust ce esté cause que le feu du ciel eust ars toute l'abbaye, et toutes fussions tombées en abisme avec Dathan et Abiron. 

        – Vous, dist Pantagruel, ja ne m'en ferez rire. Je sçay assez que toute moinerie moins crainct les commandements de Dieu transgresser que leurs statutz provinciaulx. Prenez donc un homme. Nazdecabre me semble idoine. Il est mut et sourd de naissance. » 


    CHAPITRE XX

    COMMENT NAZDECABRE PAR SIGNES RESPOND A PANURGE

    

    Nazdecabre fut mandé, et au lendemain arriva. Panurge, à son arrivée, luy donna un veau gras, un demy pourceau, deux bussars de vin, une charge de bled, et trente francs en menue monnoie : puis le mena davant Pantagruel, et , en presence des gentilz hommes de chambre, luy fit tel signe : Il baisla assez longuement, et , en baislant, faisoit hors la bouche, avec le poulce de la main dextre, la figure de la lettre grecque dicte Tau, par fréquentes réiterations. Puis leva les yeulx au ciel, et les tournoyoit en la teste comme une chevre qui avorte ; toussoit ce faisant, et profondement souspiroit. Cela faict, monstroit le default de sa braguette ; puis, sous sa chemise, print son pistolandier à plein poing, et le faisoit mélodieusement clicquer entre ses cuisses ; se enclina fléchissant le genoil gauche, et resta tenant ses deux bras sus la poictrine, lassés l'un sus l'aultre. 

        Nazdecabre curieusement le regardoit, puis leva la main gauche en l'air, et retint clous en poing tous les doigts d'icelle, excepté le poulce et le doigt indice : desquelz il accoubla mollement les deux ongles ensemble. 

        «– J'entends, dist Pantagruel, ce qu'il prétend par cestuy signe. Il dénoté mariage, et d'abondant le nombre trentenaire, selon la profession des Pythagoriciens. Vous serez marié. 

        – Grand mercy (dist Panurge, se tournant vers Nazdecabre), mon petit architriclin, mon comite, mon algosan, mon sbire, mon barizel. » 

        Puis leva en l'air plus hault la dicte main gauche, estendant tous les cinq doigts d'icelle, et les esloignant uns des aultres, tant que esloigner povoit. 

        «– Icy, dist Pantagruel, plus amplement nous insinue, par signification du nombre quinaire, que serez marié. Et non seulement effiancé, espousé, et marié, mais en oultre que habiterez, et serez bien avant de feste. Car Pythagoras appelloit le nombre quinaire nombre nuptial, nopces et mariage consommé ; pour ceste raison qu'il est composé de trias, qui est nombre premier impar et superflu, et de dyas, qui est nombre premier par ; comme de masle et de femelle, coublés ensemblement. De faict, à Rome, jadis, au jour des nopces, on allumoit cinq flambeaulx de cire, et n'estoit licite d'en allumer plus, fust ès nopces des plus riches ; ne moins, fust ès nopces des plus indigens. D'avantaige, on temps passé, les payens imploroient cinq dieux, ou un dieu en cinq benefices, sus ceux que l'on marioit : Jupiter nuptial, Juno présidente de la feste, Venus la belle, Pitho déesse de persuasion et beau parler, et Diane, pour secours on travail d'enfantement. 

        – O, s'escria Panurge, le gentil Nazdecabre ! Je luy veulx donner une métairie près Cinays, et un moulin à vent en Mirebalais. » 

        Ce faict, le mut esternua en insigne vehemence et concussion de tout le corps, se destournant à gauche. 

        «– Vertus boeuf de bois, dist Pantagruel, qu'est cela ? Ce n'est à vostre advantaige. Il dénoté que vostre mariage sera infauste et malheureux. Cestuy esternuement (selon la doctrine de Terpsion) est le démon Socraticque : lequel, faict à dextre, signifie qu'en asceurance et hardiment on peut faire et aller ce et la part qu'on a délibéré, les entrée, progrès et succès seront bons et heureux ; faict à gauche, au contraire. 

        – Vous, dist Panurge, tousjours prenez les matières au pis, et tousjours obturbez, comme un aultre Davus. Je n'en croy rien. Et ne cogneuz onques sinon en déception ce vieux trepelu Terpsion. 

        – Toutesfois, dist Pantagruel, Ciceron en dit je ne sçay quoy au second livre de Divination. » 

        Puis se tourne vers Nazdecabre, et luy fait tel signe : il renversa les paulpières des yeulx contre mont, tortoit les mandibules de dextre en senestre, tira la langue à demy hors la bouche. Ce faict, posa la main gauche ouverte, excepté le maistre doigt, lequel retint perpendiculairement sus la paulme, et ainsi l'assist au lieu de sa braguette : la dextre retint close en poing, excepté le poulce, lequel droit il retourna arrière sous l'escelle dextre, et l'assist au dessus des fesses, on lieu que les Arabes appellent Al Katim. Soudain après changea, et la main dextre tint en forme de la senestre, et la posa sus le lieu de la braguette ; la gauche tint en forme de la dextre, et la posa sus l'al katim. Cestuy changement de mains réitéra par neuf fois. A la neufviesme, remit les paulpières des yeulx en leur position naturelle, aussi fit les mandibules et la langue ; puis jetta son regard biscle sus Nazdecabre, branslant les baulevres, comme font les cinges de séjour, et comme font les connins mangeans avoine en gerbe. 

        Adonc Nazdecabre eleva en l'air la main dextre toute ouverte, puis mit le poulce d'icelle jusques à la première articulation, entre la tierce joincture du maistre doigt et du doigt médical, les resserrant assez fort autour du poulce : le reste des joinctures d'iceux retirant au poing, et droits extendant les doigts indice et petit. La main ainsi composée posa sus le nombril de Panurge, mouvant continuellement le poulce susdict, et appuyant icelle main sus les doigts petit et indice, comme sus deux jambes. Ainsi montoit d'icelle main successivement à travers le ventre, le stomach, la poictrine, et le col de Panurge ; puis au menton, et dedans la bouche luy mit le susdict poulce branslant : puis luy en frotta le nez, et , montant oultre aux yeulx, feignoit les luy vouloir crever avec le poulce. 

        A tant Panurge se fascha, et taschoit se défaire et retirer du mut. Mais Nazdecabre continuoit, luy touchant, avec celuy poulce branslant, maintenant les yeulx, maintenant le front, et les limites de son bonnet. Enfin Panurge s'escria disant : 

        «– Par Dieu, maistre fol, vous serez battu, si ne me laissez ! si plus me faschez, vous aurez de ma main un masque sus vostre paillard visaige. 

        – Il est, dist lors frere Jean, sourd. Il n'entend ce que tu luy dis, couillon. Fais luy en signe une gresle de coups de poing sur le mourre. 

        – Que diable, dist Panurge, veult prétendre ce maistre Aliboron ? il m'a presque poché les yeulx au beurre noir. Par Dieu, da jurandi, je vous festoiray d'un banquet de nazardes, entrelardé de doubles chiquenaudes. » 

        Puis le laissa, luy faisant la petarrade. Le mut, voyant Panurge demarcher, gaigna le davant, l'arresta par force, et ]uy fit tel signe : il baissa le bras dextre vers le genoil, tant que pouvoit l'extendre, clouant tous les doigts en poing, et passant le poulce entre les doigts maistre et indice. Puis, avec la main gauche, frottoit le dessus du coubde du susdict bras dextre, et peu à peu à ce frottement levoit en l'air la main d'iceluy, jusques au coubde et au dessus ; soudain la rabaissoit comme davant : puis à intervalles la relevoit, la rabaissoit, et la monstroit à Panurge. 

        Panurge, de ce fasché, leva le poing pour frapper le mut : mais il révéra la presence de Pantagruel et se retint. Alors dist Pantagruel : 

        «– Si les signes vous faschent, ô quant vous fascheront les choses signifiées ! Tout vray à tout vray consonne. Le mut prétend et dénoté que serez marié, coqu, battu, et desrobbé. 

        – Le mariage, dist Panurge, je concede, je nie le demourant. Et vous prie me faire ce bien de croire que jamais homme n'eut en femme et en chevaulx heur tel que m'est predestiné. » 


    CHAPITRE XXI

    COMMENT PANURGE PREND CONSEIL D'UN VIEIL POËTE FRANÇOIS, NOMMÉ RAMINAGROBIS

    

    «– Je ne pensois, dist Pantagruel, jamais rencontrer homme tant obstiné à ses appréhensions comme je vous voy. Pour toutesfois vostre doubte esclarcir, suis d'advis que nous mouvons toute pierre. Entendez ma conception. Les cycnes, qui sont oiseaulx sacrés à Apollo, ne chantent jamais, sinon quand ilz approchent de leur mort, mesmement en Méander, fleuve de Phrygie (je le dis pour ce que Ædianus et Alexander Myndius escrivent en avoir ailleurs veu plusieurs mourir, mais nul chanter en mourant) ; de mode que chant de cycne est presaige certain de sa mort prochaine, et ne meurt que préalablement n'ait chanté. Semblablement, les poëtes, qui sont en protection d'Apollo, approchans de leur mort, ordinairement deviennent prophetes, et chantent par apolline inspiration, vaticinans des choses futures. 

        J'ay davantaige souvent ouy dire que tout homme vieux, decrepit, et près de sa fin, facilement divine des cas advenir. Et me souvient que Aristophanes, en quelque comedie, appelle les gens vieux Sibylles : 

        Ό δὲ γέρων σιβυλλιᾷ

        Car, comme nous, estans sus le moule, et de loing voyans les mariniers et voyagiers dedans leurs naufz en haulte mer, seulement en silence les considerons, et bien prions pour leur prospéré abordement ; mais, lorsqu'ilz approchent du havre, et par paroles et par gestes les saluons, et congratulons de ce que à port de saulveté sont avec nous arrivés : aussi les anges, les heroes, les bons démons (selon la doctrine des Platonicques) voyans les humains prochains de mort, comme de port très sceur et salutaire, port de repos et de tranquillité, hors les troubles et sollicitudes terriennes, les saluent, les consolent, parlent avec eux, et ja commencent leur communicquer art de divination. 

        
        Je ne vous allegueray exemples antiques de Isaac, de Jacob, de Patroclus envers Hector, de Hector envers Achilles, de Polymnestor envers Agamemnon et Hecuba, du Rhodien célébré par Posidonius, de Calanus indian envers Alexandre le Grand, de Orodes envers Mezentius, et aultres : seulement vous veulx ramentevoir le docte et preux chevalier Guillaume du Bellay, seigneur jadis de Langey, lequel au mont de Tarare mourut, le dixiesme de janvier, l'an de son aage le climatere, et de nostre supputation l'an 1543, en compte romanicque. Les trois et quatre heures avant son decès il employa en paroles vigoureuses, en sens tranquil et serain, nous prédisant ce que depuis part avons veu, part attendons advenir, combien que, pour lors, nous semblassent ces prophéties aucunement abhorrentes et estranges, par ne nous apparoistre cause ne signe aucun présent pronostic de ce qu'il predisoit. 

        Nous avons icy, près la Villaumere, un homme et vieux et poëte, c'est Raminagrobis, lequel en secondes nopces espousa la grande Guore, dont nasquit la belle Bazoche. J'ay entendu qu'il est en l'article et dernier moment de son décès : transportez vous vers luy, et oyez son chant. Pourra estre que de luy aurez ce que prétendez, et par luy Apollo vostre doubte dissoudra. 

        – Je le veulx, respondit Panurge. Allons y, Epistemon, de ce pas, de peur que mort ne le prévienne. Veulx tu venir, frere Jean ? 

        – Je le veulx, respondit frere Jean, bien voluntiers, pour l'amour de toy, couillette. Car je t'aime du bon du foye. » 

        Sus l'heure fut par eux chemin prins, et , arrivans au logis poëticque, trouvèrent le bon vieillard en agonie, avec maintien joyeux, face ouverte, et regard lumineux. 

        Panurge, le saluant, luy mit au doigt médical de la main gauche, en pur don, un anneau d'or, en la palle duquel estoit un saphyr oriental, beau et ample : puis, à l'imitation de Socrates, luy offrit un beau coq blanc, lequel, incontinent posé sur son lict, la teste elevée, en grande alaigresse, secoua son pennaige, puis chanta en bien hault ton. Cela faict, Panurge le requist courtoisement dire et exposer son jugement sus le doubte du mariage pretendu. 

        Le bon vieillard commanda luy estre apporté ancre, plume et papier. Le tout fut promptement livré. Adonc escrivit ce que s'ensuit : 

        Prenez la, ne la prenez pas. 
Si vous la prenez, c'est bien faict; 
Si ne la prenez en effect, 
Ce sera oeuvré par compas. 

        Gualloppez, mais allez le pas; 
Recullez, entrez y de faict; 
Prenez la, ne... 

        Jeusnez, prenez double repas, 
Défaictes ce qu'estoit refaict. 
Refaictes ce qu'estoit défaict. 
Souhaitez luy vie et trespas. 
Prenez la, ne... 

        
        Puis leurs bailla en main, et leurs dist : 

        « Allez, enfans, en la garde du grand Dieu des cieulx, et plus de cestuy affaire ne d'aultre que soit ne m'inquiétez, J'ay, ce jourd'huy, qui est le dernier et de may et de moy, hors ma maison, à grande fatigue et difficulté, chassé un tas de villaines, immondes et pestilentes bestes, noires, guarres, fauves, blanches, cendrées, grivolées ; lesquelles laisser ne me vouloient à mon aise mourir, et , par fraudulentes poinctures, gruppemens harpyacques, importunités freslonnicques, toutes forgées en l'officine de ne sçay quelle insatiabilité, me evocquoient du doux pensement onquel je acquiesçois, contemplant, voyant, et ja touchant et goustant le bien et félicité que le bon Dieu a préparé à ses fideles et esleuz, en l'aultre vie et estat d'immortalité. Déclinez de leur voye, ne soyez à elles semblables, plus ne me molestez, et me laissez en silence, je vous supplie. » 


    CHAPITRE XXII

    COMMENT PANURGE PATROCINE A L'ORDRE DES FRATRES MENDIANS

    

    Issant de la chambre de Raminagrobis, Panurge comme tout effrayé dist : 

        « Je croy, par la vertu Dieu, qu'il est heretique, ou je me donne au Diable. Il mesdit des bons Pères mendians Cordeliers et Jacobins, qui sont les deux hemisphères de la Christianté, et par la gyrognomonique circumbilivagination desquelz, comme par deux filopendoles coelivages, tout l'antonomatic matagrabolisme de l'Église romaine, quand elle se sent emburelucoquée d'aucun baragouinage d'erreur ou d'heresie, homocentricalement se tremousse. Mais que tous les diables luy ont faict les pauvres diables de Capussins, et Minimes ? Ne sont ilz assez meshaignés, les pauvres diables ? Ne sont ilz assez enfumés et perfumés de misere et calamité, les pauvres haires, extraictz de ichthyophagie ? Est il, frere Jean, par ta foy, en estat de salvation ? Il s'en va, par Dieu, damné comme une serpe à trente mille hottées de diables. Mesdire de ces bons et vaillans pilliers d'église ! Appellez vous cela fureur poëtique ? Je ne m'en peux contenter : il peche villainement, il blasphémé contre la religion. J'en suis fort scandalisé. 

        – Je, dist frere Jean, ne m'en soucie d'un bouton. Ilz mesdisent de tout le monde ; si tout le monde mesdit d'eux, je n'y prétends aucun interest. Voyons ce qu'il a escrit. » 

        Panurge leut attentivement l'escriture du bon vieillard, puis leur dist : 

        «– Il resve le pauvre beuveur. Je l'excuse toutesfois. Je croy qu'il est près de sa fin. Allons faire son epitaphe. Par la response qu'il nous donne, je suis aussi sage que onques puis ne fourneasmes nous. Escoute ça, Epistemon, mon bedon. Ne l'estimes tu pas bien résolu en ses responses ? Il est, par Dieu, sophiste argut, ergoté et naïf. Je gaige qu'il est marrabais. Ventre boeuf, comment il se donne garde de mesprendre en ses paroles ! Il ne respond que par disjonctives. Il ne peut ne dire vray. Car à la vérité d'icelles suffit l'une partie estre vraye. O quel patelineux ! Sainct Iago de Bressuire, en est il encores de l'éraige ? 

        – Ainsi, respondit Epistemon, protestoit Tiresias, le grand vaticinateur, au commencement de toutes ses divinations, disant apertement à ceux qui de luy prenoient advis : Ce que je diray adviendra ou n'adviendra poinct. Et est le style des prudens pronosticqueurs. 

        – Toutesfois, dist Panurge, Juno luy creva les deux yeulx. – Voire, respondit Epistemon, par despit de ce qu'il avoit mieulx sententié qu'elle sus le doubte proposé par Jupiter. 

        – Mais, dist Panurge, quel diable possédé ce maistre Raminagrobis, qui, ainsi, sans propos, sans raison, sans occasion, mesdit des pauvres béatz peres jacobins, mineurs, et minimes ? J'en suis grandement scandalisé, je vous affie, et ne m'en peux taire. Il a griefvement péché. Son asne s'en va à trente mille panerées de diables. 

        – Je ne vous entends poinct, respondit Epistemon. Et me scandalisez vous mesmes grandement, interprétant perversement des fratres Mendians ce que le bon poëte disoit des bestes noires, fauves et aultres. Il ne l'entend selon mon jugement, en telle sophisticque et phantasticque allegorie. Il parle absolument et proprement des pusses, punaises, cirons, mousches, culices, et aultres telles bestes ; lesquelles sont unes noires, aultres fauves, aultres cendrées, aultres tannées et basanées ; toutes importunes, tyrannicques, et molestes, non ès malades seulement, mais aussi à gens sains et vigoureux. Par adventure a il des ascarides, lumbriques, et vermes dedans le corps. Par adventure patist il (comme est en Egypte et lieux confins de la mer Erythrée chose vulgaire et usitée) ès bras ou jambes quelque poincture de draconneaulx grivolés, que les Arabes appellent venes meden. Vous faites mal aultrement exposant ses paroles. Et faites tort au bon poëte par detraction, et ès dicts fratres par imputation de tel meshaing. Il faut tousjours de son presme interpréter toutes choses à bien. 

        – Apprenez moy, dist Panurge, à cognoistre mousches en laict. Il est, par la vertu Dieu, heretique. Je dis heretique formé, heretique clavelé, heretique bruslable comme une belle petite horologe. Son asne s'en va à trente mille charretées de diables. Sçavez vous où ? Cor bieu, mon amy, droit dessous la scelle persée de Proserpine, dedans le propre bassin infernal, onquel elle rend l'opération fecale de ses clysteres, au costé gauche de la grande chaudière, à trois toises près les gryphes de Lucifer, tirant vers la chambre noire de Demiourgon. Ho le villain ! » 


    CHAPITRE XXIII

    COMMENT PANURGE FAIT DISCOURS POUR RETOURNER A RAMINAGROBIS

    

    «– Retournons, dist Panurge continuant, l'admonester de son salut. Allons on nom, allons en la vertu de Dieu. Ce sera oeuvre charitable à nous faicte, Au moins, s'il perd le corps et la vie, qu'il ne damne son âme ! 

        Nous l'induirons à contrition de son péché, à requérir pardon ès dicts tant béatz peres, absens comme présens ; et en prendrons acte, afin qu'après son trespas, ilz ne le declairent heretique et damné, comme les farfadetz firent de la prevoste d'Orléans ; et leurs satisfaire de l'oultrage, ordonnant par tous les couvens de ceste province aux bons peres religieux force bribes, force messes, force obitz et anniversaires ; et que, au jour de son trespas, sempiternellement, ilz ayent tous quintuple pitance, et que le grand bourrabaquin, plein du meilleur, trotte de ranco par leurs tables, tant des burgotz, layz et briffaulx, que des prestres et des clercs, tant des novices que des profés. Ainsi pourra il de Dieu pardon avoir. 

        Ho, ho, je m'abuse, et m'esguare en mes discours. Le diable m'emport si je y vays. Vertu Dieu, la chambre est desja pleine de diables. Je les oy desja soy pelaudans, et entrebattans en diable à qui humera l'ame Raminagrobidicque, et qui premier, de broc en bouc, la portera à messer Lucifer. Houstez vous de là. Je n'y vays pas. Le diable m'emport si j'y vays. Qui sçait s'ilz useroient de qui pro quo, et , en lieu de Raminagrobis, grupperoient le pauvre Panurge quitte ? Ilz y ont maintesfois failly, estant safrané et endebté ? Houstez vous de là. Je n'y vays pas. Je meurs par Dieu de maie raige de peur. Soy trouver entre diables affamés ! entre diables de faction ! entre diables negotians ! Houstez vous de là. Je gage que, par mesme doubte, à son enterrement n'assistera jacobin, cordelier, carme, capussin, théatin, ne minime. Et eulx saiges ! Aussi bien ne leurs a il rien ordonné par testament. Le diable m'emport si j'y vays. S'il est damné, à son dam. Pour quoy mesdisoit il des bons peres de religion ? Pour quoy les avoit il chassés hors sa chambre, sus l'heure qu'il avoit plus de besoing de leur aide, de leurs devotes prières, de leurs sainctes admonitions ? Pour quoy par testament ne leur ordonnoit il au moins quelques bribes, quelque bouffaige, quelque carreleure de ventre, aux pauvres gens, qui n'ont que leur vie en ce monde ? Y aille qui voudra aller. Le diable m'emport si j'y vays. Si j'y allois, le diable m'emporteroit. Cancre ! Houstez vous de là ! 

        Frere Jean, veulx tu que présentement trente mille charretées de diables t'emportent ? Fais trois choses : baille moy ta bourse, car la croix est contraire au charme et t'adviendroit ce que nagueres advint à Jean Dodin, recepveur du Couldray au gué de Vede, quand les gens d'armes rompirent les planches. 

        Le pinart, rencontrant sus la rive frere Adam Couscoil, cordelier observantin de Mirebeau, luy promit un habit, en condition qu'il le passast oultre l'eau à la cabre morte sus ses espaules. Car c'estoit un puissant ribault. Le pacte fut accordé. Frere Couscoil se trousse jusques aux couilles, et charge à son doz, comme un beau petit sainct Christophle, le dict suppliant Dodin. Ainsi le portoit gayement, comme Æneas porta son pere Anchises hors la conflagration de Troie, chantant un bel Ave maris stella. Quand ilz furent au plus parfond du gué, au dessus de la roue du moulin, il luy demanda s'il avoit poinct d'argent sus luy. Dodin respondit qu'il en avoit pleine gibbessière, et qu'il ne se desfiast de la promesse faicte d'un habit neuf. Comment ! dist frere Couscoil, tu sçais bien que, par chapitre exprès de nostre reigle, il nous est rigoureusement défendu porter argent sus nous. Malheureux es tu bien certes qui me as faict pecher en ce poinct. Pour quoy ne laissas tu ta bourse au meusnier ? Sans faulte tu en seras présentement puny. Et si jamais je te peux tenir en nostre chapitre à Mirebeau, tu auras du miserere jusques à vitulos. Soudain se descharge, et vous jette Dodin en pleine eau la teste au fond. 

        A cestuy exemple, frere Jean, mon amy doux, afin que les diables t'emportent mieulx à ton aise, baille moy ta bourse, ne porte croix aucune sus toy. Le danger y est évident. Ayant argent, portant croix, ilz te jetteront sus quelques rochiers, comme les aigles jettent les tortues pour les casser, tesmoing la teste pelée du poëte Æschylus. Et tu te ferois mal, mon amy. J'en serois bien fort marry. Ou te laisseront tomber dedans quelque mer, je ne sçay où, bien loing, comme tomba Icarus. Et sera par après nommée la mer Entommericque. 

        Secondement, sois quitte. Car les diables aiment fort les quittes. Je le sçay bien quant est de moy. Les paillards ne cessent me mugueter, et me faire la court. Ce que ne souloient, estant safrané et endebté. L'ame d'un homme endebté est toute hectique et discrasiée. Ce n'est viande à diables. 

        Tiercement, avec ton froc et ton domino de grobis, retourne à Raminagrobis. En cas que trente mille batelées de diables ne t'emportent ainsi qualifié, je payeray pinthe et fagot. Et si, pour ta sceureté, tu veulx compaignie avoir, ne me cherche pas, non. Je t'en advise. Houstez vous de là, je n'y vays pas. Le diable m'emport si j'y vays. 

        – Je ne m'en soucierois, respondit frere Jean, pas tant, par adventure, que l'on diroit, ayant mon bragmard on poing. 

        – Tu le prends bien, dist Panurge, et en parles comme docteur subtil en lart. Au temps que j'estudiois à l'escole de Tolete, le reverend pere en diable Picatris, recteur de la faculté diabolologicque, nous disoit que naturellement les diables craignent la splendeur des espées, aussi bien que la lueur du soleil. De faict, Hercules, descendant en enfer à tous les diables, ne leur fit tant de peur, ayant seulement sa peau de lion et sa massue, comme par après fit Enéas, estant couvert d'un harnois resplendissant, et garny de son bragmard bien à poinct fourby et desrouillé, à l'aide et conseil de la sibylle Cumane. C'estoit, peut estre, la cause pour quoy le seigneur Jean Jacques Trivolse, mourant à Chartres, demanda son espée, et mourut l'espée nue au poing, s'escrimant tout au tour du lict, comme vaillant et chevaleureux, et , par ceste escrime, mettant en fuite tous les diables qui le guettoient au passaige de la mort. Quand on demande aux massoretz et caballistes pour quoy les diables n'entrent jamais en paradis terrestre, ilz ne donnent aultre raison sinon qu'à la porte est un cherubin, tenant en main une espée flambante. Car, parlant en vraye diabolologie de Tolete, je confesse que les diables vrayement ne peuvent par coups d'espée mourir ; mais je maintiens, selon la dicte diabolologie, qu'ilz peuvent patir solution de continuité, comme si tu coupois de travers avec ton bragmard une flambe de feu ardent, ou une grosse et obscure fumée. Et crient comme diables à ce sentement de solution, laquelle leur est doloreuse en diable. 

        Quand tu vois le hourt de deux armées, pense tu, couillasse, que le bruit si grand et horrible que l'on y oyt provienne des voix humaines ? du hurtis des harnois ? du clicquetis des bardes ? du chaplis des masses ? du froissis des picques ? du bris des lances ? du cry des navrés ? du son des tabours et trompettes ? du hannissement des chevaux ? du tonnoire des escoupettes et canons ? Il en est véritablement quelque chose, force est que le confesse. Mais le grand effroy et vacarme principal provient du dueil et ullement des diables, qui, là guettans pelle melle les pauvres ames des blessés, reçoivent coups d'espée à l'improviste, et pâtissent solution en la continuité de leurs substances aerées et invisibles : comme si, à quelque lacquais crocquant les lardons de la broche, maistre Hordoux donnoit un coup de baston sus les doigts : puis crient et ullent comme diables ; comme Mars, quand il fut blessé par Diomedes devant Troye, Homere dit avoir crié en plus hault ton et plus horrifique effroy, que ne feroient dix mille hommes ensemble. 

        Mais quoy ? Nous parlons de harnois fourbis et d'espées resplendentes. Ainsi n'est il de ton bragmard. Car, par discontinuation d'officier, et par faulte de operer, il est par ma foy plus rouillé que la claveure d'un vieil charnier. Pourtant fais de deux choses l'une. Ou le desrouille bien à poinct et gaillard, ou, le maintenant ainsi rouillé, garde que ne retournes en la maison de Raminagrobis. De ma part je n'y vays pas. Le diable m'emport si j'y vays. » 


    CHAPITRE XXIV

    COMMENT PANURGE PREND CONSEIL DE EPISTEMON

    

    Laissans la Villaumere, et retournans vers Pantagruel, par le chemin Panurge s'adressa à Epistemon, et luy dist : 

        « Compere, mon antique amy, vous voyez la perplexité de mon esprit. Vous sçavez tant de bons remedes. Me sçauriez vous secourir ? » 

        Epistemon print le propos, et remonstroit à Panurge comment la voix publicque estoit toute consommée en mocqueries de son desguisement : et luy conseilloit prendre quelque peu de ellebore, afin de purger cestuy humeur en luy peccant, et reprendre ses accoustrements ordinaires. 

        «– Je suis, dist Panurge, Epistemon mon compere, en phantasie de me marier. Mais je ciains estre coqu et infortuné en mon mariage. Pourtant, ay je faict voeu à Sainct François le Jeune (lequel est au Plessis lez Tours reclamé de toutes femmes en grande dévotion, car il est premier fondateur des bons hommes, lesquelz elles appetent naturellement) porter lunettes au bonnet, ne porter braguette en chausses, que, sus ceste mienne perplexité d'esprit, je n'aye eu resolution aperte. 

        – C'est, dist Epistemon, vrayement un beau et joyeux voeu. Je m'esbahys de vous, que ne retournez à vous mesmes, et que ne revocquez vos sens de ce farouche esguarement en leur tranquillité naturelle. 

        
        « Vous entendant parler, me faites souvenir du voeu des Argives à la large perruque, lesquelz, ayans perdu la bataille contre les Lacedemoniens en la controverse de Thyrée, firent voeu cheveulx en teste ne porter, jusques à ce qu'ilz eussent recouvert leur honneur et leur terre ; du voeu aussi du plaisant Espagnol Michel Doris, qui porta le trançon de greve en sa jambe. Et ne sçay lequel des deux seroit plus digne et méritant, porter chapperon verd et jaune à oreilles de lièvre, ou iceluy glorieux champion, ou Enguerrant qui en fait le tant long, curieux et fascheux conte, oubliant l'art et manière d'escrire histoires, baillée par le philosophe Samosatoys. 

        Car, lisant iceluy long narré, l'on pense que doibve estre commencement et occasion de quelque forte guerre ou insigne mutation des royaumes ; mais, en fin de compte, on se mocque, et du benoist champion, et de l'Angloys qui le défia, et de Enguerrant leur tabellion, plus baveux qu'un pot à moustarde. La mocquerie est telle que de la montaigne d'Horace, laquelle crioit et lamentoit enormement, comme femme en travail d'enfant. A son cry et lamentation accourut tout le voisinaige, en expectation de voir quelque admirable et monstrueux enfantement ; mais enfin ne nasquit d'elle qu'une petite souriz. 

        – Non pourtant, dist Panurge, je m'en soubris. Se mocque qui clocque. Ainsi feray comme porte mon voeu. Or long temps a que avons ensemble, vous et moy, foy et amitié jurée par Jupiter Philios. Dictes m'en vostre advis. Me doibs je marier ou non ? 

        – Certes, respondit Epistemon, le cas est hazardeux ; je me sens par trop insuffisant à la resolution. Et, si jamais fut vray en l'art de medecine le dict du vieil Hippocrates de Lango : jugement difficile, il est en cestuy endroit verissime. J'ay bien en imagination quelques discours moyennant lesquelz nous aurions détermination sus vostre perplexité ; mais ilz ne me satisfont poinct apertement. Aucuns Platoniques disent que qui peut voir son Genius peut entendre ses destinées. Je ne comprends pas bien leur discipline, et ne suis d'advis que y adhérez. Il y a de l'abus beaucoup. J'en ay veu l'experience en un gentilhomme studieux et curieux on pays d'Estangorre. C'est le poinct premier. 

        Un aultre y a. Si encores regnoient les oracles de Jupiter en Ammon, de Apollo en Lebadie, Delphes, Delos, Cyrrhe, Patare, Tegyres, Preneste, Lycie, Colophon ; en la fontaine Castalie, près Antioche en Syrie ; entre les Branchides de Bacchus en Dodone ; de Mercure, en Phares, près Patras ; de Apis, en Egypte ; de Serapis, en Canobe ; de Faunus, en Menalie et en Albunée, près Tivoli ; de Tiresias, en Orchomene ; de Mopsus, en Cilicie ; de Orpheus, en Lesbos ; de Trophonius, en Leucadie, je serois d'advis (par adventure non serois) y aller et entendre quel seroit leur jugement sus vostre entreprinse. Mais vous sçavez que tous sont devenuz plus mutz que poissons, depuis la venue de celuy Roy servateur, onquel ont prins fin tous oracles et toutes prophéties : comme, advenante la lumière du clair soleil, disparent tous lutins, lamies, lemures, guaroux, farfadetz et tenebrions. Ores, toutesfois qu'encores fussent en regne, ne conseillerois je facilement adjouster foy à leurs responses. Trop de gens y ont esté trompés. 

        Davantaige, je me recorde que Agrippine mit sus à Lollie la belle, avoir interrogé l'oracle d'Apollo Clarius, pour entendre si mariée elle seroit avec Claudius l'empereur. Pour ceste cause fut premièrement bannie, et depuis à mort ignominieusement mise. 

        – Mais, dist Panurge, faisons mieulx. Les isles Ogygies ne sont loing du port Sammalo ; faisons y un voyage après qu'aurons parlé à nostre roy. En l'une des quatre, laquelle plus a son aspect vers soleil couchant, on dit, je l'ay leu en bons et antiques auteurs, habiter plusieurs divinateurs, vaticinateurs et prophetes ; y estre Saturne lié de belles chaines d'or dedans une roche d'or, alimenté de ambroisie et nectar divin ; lesquelz journellement luy sont des cieulx transmis en abondance par ne sçay quelle espece d'oiseaux (peut estre que sont les mesmes corbeaulx qui alimentoient ès desers sainct Pol premier hermite) ; et apertement prédire à un chascun qui veult entendre son sort, sa destinée, et ce que luy doibt advenir. Car les Parces rien ne filent, Jupiter rien en propense et rien ne délibéré que le bon pere, en dormant, ne cognoisse. Ce nous seroit grande abbreviation de labeur, si nous le oyons un peu sus ceste mienne perplexité. 

        – C'est, respondit Epistemon, abus trop évident, et fable trop fabuleuse. Je n'iray pas. » 


    CHAPITRE XXV

    COMMENT PANURGE SE CONSEILLE A HER TRIPPA

    

    «– Voyez cy, dist Epistemon continuant, toutesfois que ferez, avant que retournons vers nostre roy, si me croyez. Icy, près l'isle Bouchart, demeure Her Trippa ; vous sçavez comment, par art d'astrologie, géomantie, chiromantie, metopomancie et aultres de pareille farine, il prédit toutes choses futures ; conférons de vostre affaire avec luy 

        – De cela, respondit Panurge, je ne sçay rien. Bien sçay je que, luy un jour parlant au grand roy des choses celestes et transcendentes, les lacquais de court, par les degrés, entre les huys, sabouloient sa femme à plaisir, laquelle estoit assez bellastre. Et il, voyant toutes choses etherées et terrestres sans bezicles, discourant de tous cas passés et presens, prédisant tout l'advenir, seulement ne voyoit sa femme brimballante, et onques n'en sceut les nouvelles. Bien, allons vers luy, puis qu'ainsi le voulez. On ne sçauroit trop apprendre. » 

        Au lendemain, arrivèrent au logis de Her Trippa. Panurge luy donna une robe de peaulx de loup, une grande espée bastarde bien dorée à fourreau de velours, et cinquante beaux angelotz : puis familièrement avec luy conféra de son affaire. De première venue Her Trippa, le regardant en face, dist : 

        « Tu as la metoposcopie et physionomie d'un coqu. Je dis coqu scandale et diffamé. » 

        Puis, considérant la main dextre de Panurge en tous endroits, dist : 

        « Ce faulx traict, que je voy icy au dessus du mont Jovis, onques ne fut qu'en la main d'un coqu. » 

        Puis, avec un style, fit hastivement certain nombre de pointz divers, les accoubla par géomantie, et dist : ce Plus vraye n'est la vérité qu'il est certain que seras coqu, bien tost après que seras marié. » 

        Cela faict, demanda à Panurge l'horoscope de sa nativité. Panurge luy ayant baillé, il fabriqua promptement sa maison du ciel en toutes ses parties, et , considérant l'assiette et les aspectz en leurs triplicités, jetta un grand souspir, et dist : 

        «– J'avois ja prédit apertement que tu serois coqu, à cela tu ne pouvois faillir : icy j'en ay d'abondant asceurance nouvelle. Et te afferme que tu seras coqu. Davantaige, seras de ta femme battu et d'elle seras desrobé. Car je trouve la septiesme maison en aspectz tous malings, et en batterie de tous signes portans cornes, comme Aries, Taurus, Capricorne, et aultres. En la quarte, je trouve decadence de Jovis, ensemble aspect tetragone de Saturne, associé de Mercure. Tu seras bien poyvré, homme de bien. 

        – Je seray, respondit Panurge, tes fortes fiebvres quartaines, vieux fol, sot mal plaisant que tu es ! Quand tous coquz s'assembleront, tu porteras la bannière. Mais dont me vient ce ciron icy entre ces deux doigts ? » 

        Cela disoit, tirant droit vers Her Trippa les deux premiers doigts ouvers en forme de deux cornes, et fermant on poing tous les aultres. Puis dist à Epistemon : 

        « Voyez cy le vray Ollus de Martial, lequel tout son estude adonnoit à observer et entendre les maulx et miseres d'aultruy ; ce pendant sa femme tenoit le brelant. Il, de son costé, pauvre plus que ne fut Irus ; au demeurant glorieux, oultrecuidé, intolerable, plus que dixsept diables, en un mot  πτωχαλαζών , comme bien proprement telle peautraille de belistrandiers nommoient les anciens. Allons, laissons icy ce fol enraigé, mat de cathene, ravasser tout son saoul avec ses diables privés. Je croirais tantost que les diables voulussent servir un tel marault ! Il ne sçait le premier traict de philosophie, qui est : COGNOIS–TOY : et , se glorifiant voir un festu en l'oeil d'aultruy, ne voit une grosse souche, laquelle lui poche les deux yeulx. C'est un tel Polypragmon que descrit Plutarche. C'est une aultre Lamie, laquelle, en maisons estranges, en public, entre le commun peuple, voyant plus penetramment qu'un oince, en sa maison propre estoit plus aveugle qu'une taulpe : chez soy rien ne voyoit, car, retournant du dehors en son privé, ostoit de sa teste ses yeulx exemptiles, comme lunettes, et les cachoit dedans un sabot attaché darrière la porte de son logis. » 

        A ces motz, print Her Trippa un rameau de tamarix. 

        «– Il prend bien, dist Epistemon ; Nicander la nomme divinatrice. 

        – Voulez vous, dist Her Trippa, en sçavoir plus amplement la vérité par pyromantie, par aéromantie, celebrée par Aristophanes en ses Nuées, par hydromantie, par lecanomantie, tant jadis celebrée entre les Assyriens, et esprovée par Hermolaus Barbarus ? Dedans un bassin plein d'eau je te monstreray ta femme future brimballant avec deux rustres. 

        – Quand, dist Panurge, tu mettras ton nez en mon cul, sois recordz de deschausser tes lunettes. 

        
        – Par catoptromantie, dist Her Trippa continuant, moyennant laquelle Didius Julianus, empereur de Rome, prevoyoit tout ce que luy debvoit advenir : il ne te fauldra poinct de lunettes. Tu la verras en un miroir, brisgouttant aussi apertement que si je te la monstrois en la fontaine du temple de Minerve près Patras. Par coscinomantie, jadis tant religieusement observée entre les cerimonies des Romains ; ayons un crible et des forcettes, tu verras diables. Par alphitomantie, designée par Théocrite en sa Pharmaceutrie, et par aleuromantie, meslant du froment avec de la farine. Par astragalomantie : j'ay céans les projectz tous pretz. Par tyromantie, j'ay un fromaige de Brehemont à propos. Par gyromantie, je te feray icy tournoyer force cercles, lesquelz tous tomberont à gauche, je t'en asceure. Par sternomantie : par ma foy, tu as le pictz assez mal proportionné. Par libanomantie, il ne fault qu'un peu d'encens. Par gastromantie, de laquelle en Ferrare longuement usa la dame Jacoba Rhodogine, engastrimythe. Par cephaléonomantie : de laquelle user souloient les Allemans, routissans la teste d'un asne sus des charbons ardens. Par ceromantie : là, par la cire fondue en eau, tu verras la figure de ta femme et de ses taboureurs. Par capnomantie ; sus des charbons ardens nous mettrons de la semence de pavot et de sisame. O chose galante ! Par axinomantie ; fais icy provision seulement d'une coignée, et d'une pierre gagate, laquelle nous mettrons sus la braze : O comment Homere en use bravement envers les amoureux de Penelope ! Par onymantie, ayons de l'huile et de la cire. Par tephramantie ; tu verras la cendre en l'air figurant ta femme en bel estât. Par botanomantie, j'ay icy des feuilles de saulge à propos. Par sycomancie, ô art divine ! en feuilles de figuier. Par ichthyomantie, tant jadis celebrée et praticquée par Tiresias et Polydamas, aussi certainement que jadis estoit faict en la fosse Dina on bois sacré à Apollo, en la terre des Lyciens. Par choeromantie, ayons force pourceaulx ; tu en auras la vessie. Par cleromantie, comme l'on trouve la febve on gasteau la vigile de l'Epiphane. Par anthropomantie, de laquelle usa Heliogabalus, empereur de Rome. Elle est quelque peu fascheuse ; mais tu l'endureras assez, puis que tu es destiné coqu. Par stichomantie sibylline. Par onomatomantie. Comment as tu nom ? 

        – Maschemerde, respondit Panurge. 

        – Ou bien par alectryomantie. Je feray icy un cerne galantement, lequel je partiray, toy voyant et considerant, en vingt et quatre portions equales. Sus chascune je figureray une lettre de l'alphabet, sus chascune lettre je poseray un grain de froment ; puis lascheray un beau coq vierge à travers. Vous verrez, je vous affie, qu'il mangera les grains posés sus les lettres C. O. Q.U.S.E.R.A., aussi fatidicquement comme, sous l'empereur Valens, estant en perplexité de savoir le nom de son successeur, le coq vaticinateur et alectryomantie mangea sus les lettres Θ. Ε. Ο. Δ. 

        Voulez vous en sçavoir par l'art d'aruspicine ? par extispicine ? par augure prins du vol des oiseaux, du chant des oscines, du bal solistime des canes ? 

        – Par estronspicine, respondit Panurge. 

        – ... Ou bien par necromantie ? Je vous feray soudain ressusciter quelqu'un peu cy devant mort, comme fit Apollonius de Tyane envers Achilles, comme fit la pythonisse en presence de Saül : lequel nous en dira le totage, ne plus ne moins qu'à l'invocation de Erictho, un defunct predist à Pompée tout le progrès et issue de la bataille Pharsalicque. Ou, si avez peur des mors, comme ont naturellement tous coquz, j'useray seulement de sciomantie. 

        – Va, respondit Panurge, fol enraigé, au diable : et te fais lanterner à quelque Albanoys ; si auras un chapeau poinctu. Diable, que ne me conseilles tu aussi bien tenir une esmeraude, ou la pierre de hyenne, sous la langue ? ou me munir de langues de puputz, et de coeurs de ranes verdes : ou manger du coeur et du foye de quelque dracon ; pour, à la voix et au chant des cygnes et oiseaux, entendre mes destinées, comme faisoient jadis les Arabes on pays de Mesopotamie ? A trente diables soit le coqu, cornu, marrane, sorcier au diable, enchanteur de l'Antichrist. Retournons vers nostre roy. Je suis asceuré que de nous content ne sera, s'il entend une fois que soyons icy venuz en la tesnière de ce diable engiponné. Je me repens d'y estre venu. Et donnerois voluntiers cent nobles et quatorze roturiers, en condition que celuy qui jadis souffloit on fond de mes chausses, présentement de son crachat luy enluminast les moustaches. Vray Dieu ! comment il m'a perfumé de fascherie et diablerie, de charme et de sorcellerie ! Le diable le puisse emporter. Dictes amen, et allons boire. Je ne feray bonne chere de deux, non de quatre jours. » 


    CHAPITRE XXVI

    COMMENT PANURGE PRENT CONSEIL DE FRERE JEAN DES ENTOMMEURES

    

  Panurge estoit fasché des propos de Her Trippa, et , avoir passé la bourgade Huymes, s'adressa à frere Jean, et luy dist becguetant et soy grattant l'oreille gauche : 

        « Tiens moy un peu joyeux, mon bedon. Je me sens tout matagrabolisé en mon esprit, des propos de ce fol endiablé. 

        Escoute, couillon mignon, 

        Couillon moignon. Couillon de renom. 

        Couillon paté, Couillon naté, Couillon plombé, 

        Couillon laicté, Couillon feutré, Couillon calfaté, 

        Couillon madré, Couillon relevé, Couillon de stuc, 

        Couillon crotesque, Couillon arabesque, Couillon asseré, 

        Couillon troussé à la levresque, Couillon asseuré, 

        Couillon garancé, Couillon calandré, Couillon requamé, 

        Couillon diapré, Couillon aestamé, Couillon martelé, 

        Couillon entrelardé, Couillon juré, Couillon bourgeois, 

        Couillon grené, Couillon d'esmorche, Couillon endesvé, 

        Couillon goildronné, Couillon palletoqué, Couillon aposté, 

        Couillon lyripipié, Couillon desiré, Couillon vernissé, 

        Couillon d'ebène, Couillon de Brésil, Couillon de bouys, 

        Couillon de passe, Couillon à croc, Couillon d'estoc, 

        Couillon effrené, Couillon forcené, Couillon affecté, 

        Couillon entassé, Couillon compassé, Couillon farcy, 

        Couillon bouffy, Couillon poly, Couillon joly, 

        Couillon poudrebif, Couillon brandif, Couillon positif, 

        Couillon gerondif, Couillon genitif, Couillon actif, 

        Couillon gigantal, Couillon vital, Couillon oval, 

        Couillon magistral, Couillon claustral, Couillon monachal, 

        Couillon viril, Couillon subtil, Couillon de respect, 

        Couillon de relés, Couillon de séjour, Couillon d'audace, 

        Couillon massif, Couillon lascif, Couillon manuel, 

        Couillon goulu, Couillon absolu, Couillon resolu, 

        Couillon membru, Couillon cabus, Couillon gemeau, 

        Couillon courtoys, Couillon turquoys, Couillon fecond, 

        
        Couillon brillant, Couillon sifflant, Couillon estrillant, 

        Couillon gent, Couillon urgent, Couillon banier, 

        Couillon luisant, Couillon duisant, Couillon brusquet, 

        Couillon prompt, Couillon primsaultier, Couillon fortuné, 

        Couillon clabault, Couillon coyrault, Couillon usual, 

        Couillon de haulte lisse, Couillon exquis, Couillon requis, 

        Couillon fallot, Couillon cullot, Couillon picardent, 

        Couillon de raphe, Couillon guelphe, Couillon ursin, 

        Couillon patronymique, Couillon pouppin, Couillon guespin, 

        Couillon d'alidada, Couillon d'algamala, Couillon d'algebra, 

        Couillon robuste, Couillon venuste, Couillon d'appétit, 

        Couillon insuperable, Couillon secourable, Couillon agréable, 

        Couillon memorable, Couillon notable, Couillon palpable, 

        Couillon musculeux, C bardable, Couillon subsidiaire, 

        Couillon tragicque, Couillon satyricque, Couillon transpontin, 

        Couillon repercussif, Couillon digestif, Couillon convulsif, 

        Couillon incarnatif, Couillon restauratif, Couillon sigillatif, 

        Couillon masculinant, Couillon roussinant, Couillon refaict, 

        Couillon fulminant, Couillon tonnant, Couillon estincelant, 

        Couillon martelant, Couillon ariétant, Couillon strident, 

        Couillon aromatisant, Couillon diaspermatisant, 

        Couillon timpant, Couillon pimpant, Couillon ronflant, 

        Couillon paillard, Couillon pillard, Couillon gaillard, 

        Couillon hochant, Couillon brochant, Couillon talochant, 

        Couillon farfouillant, Couillon belutant, Couillon culbutant, 

        Couillon hacquebutant, couillon culletant, frere Jean mon amy, je te porte reverence bien grande, et te reservois à bonne bouche : je te prie, dis moy ton advis. Me doibs je marier ou non ? » 

        Frere Jean luy respondit en alaigresse d'esprit, disant : 

        «– Marie toy de par le diable, marie toy, et carillonne à doubles carillons de couillons. Je dis et entends le plus tost que faire pourras. Dès huy au soir fais en crier les bancs et le challit. Vertus Dieu, à quand te veux tu reserver ? Sçais tu pas bien que la fin du monde approche ? Nous en sommes huy plus près de deux trabutz et demie toise, que n'estions avant hier. L'Antichrist est desja né, ce ma l'on dict. Vray est qu'il ne fait encores que esgratigner sa nourrice et ses gouvernantes, et ne monstre encores les trésors. Car il est encores petit. Crescite. Nos qui vivimus, multiplieamini (il est escrit : c'est matière de breviaire). Tant que le sac de bled ne vaille trois patacz, et le bussart de vin, que six blancs. Voudrois tu bien qu'on te trouvast les couilles pleines au Jugement, dum venerit judicare ? 

        – Tu as, dist Panurge, l'esprit moult limpide et serain, frere Jean, couillon métropolitain, et parles pertinemment. C'est ce dont Léander de Abyde en Asie, nageant par la mer Hellesponte, pour visiter s'amie Hero, de Seste en Europe, prioit Neptune et tous les dieux marins : 

        Si, en allant, je suis de vous choyé, 
Peu au retour me chault d'estre noyé. 

        Il ne vouloit poinct mourir les couilles pleines. Et suis d'advis que, dorenavant, en tout mon Salmigondinoys, quand on voudra par justice executer quelque malfaicteur, un jour ou deux davant on le fasse brisgoutter en onocrotale, si bien qu'en tous ses vases spermaticques ne reste de quoy protraire un Y gregeoys. Chose si precieuse ne doibt estre follement perdue. Par adventure, engendrera il un homme. Ainsi mourra-il sans regret, laissant homme pour homme. » 


    CHAPITRE XXVII

    COMMENT FRERE JEAN JOYEUSEMENT CONSEILLE PANURGE

    

    «– Par sainct Rigomé, dist frere Jean, Panurge, mon amy doux, je ne te conseille chose que je ne fisse, si j'estois en ton lieu. Seulement ayes esgard et considération de tousjours bien lier et continuer tes coups. Si tu y fais intermission, tu es perdu, pauvret, et t'adviendra ce qu'advient ès nourrisses. Si elles désistent alaicter enfans, elles perdent leur laict. Si continuellement ne exerces ta mentule, elle perdra son laict, et ne te servira que de pissotière : les couilles pareillement ne te serviront que de gibbessière. Je t'en advise, mon amy. J'en ay veu lexperience en plusieurs, qui ne l'ont peu quand ilz vouloient, car ne l'avoient faict quand le povoient. Aussi, par non usage, sont perduz tous privileges, ce disent les clercs. Pourtant, fillol, maintiens tout ce bas et menu populaire, troglodyte, braguettodyte, en estat de labouraige sempiternel. Donne ordre qu'ilz ne vivent en gentilz hommes, de leurs rentes, sans rien faire. 

        – Ne dea, respondit Panurge, frere Jean, mon couillon gauche, je te croiray. Tu vas rondement en besoigne. Sans exception ne ambages tu m'as apertement dissolu toute craincte qui me povoit intimider. Ainsi te soit donné des cieulx, tousjours bas et roide operer. Or donc à ta parole je me marieray. Il n'y aura poinct de faulte. Et si auray tousjours belles chambrières, quand tu me viendras voir, et seras protecteur de leur sororité. Voylà quant à la première partie du sermon. 

        
        – Escoute, dist frere Jean, l'oracle des cloches de Varennes. Que disent elles ?

        – Je les entends, respondit Panurge. Leur son est, par ma soif, plus fatidicque que des chauldrons de Jupiter en Dodone. Escoute : 

        Marie toy, marie toy, 
Marie, marie. 
Si tu te marie, marie, marie, 
Très bien t'en trouveras, veras, veras. 
Marie, marie. 
Je t'asceure que je me marieray : tous les elemens m'y invitent. Ce mot te soit comme une muraille de bronze. 

        Quant au second poinct, tu me sembles aucunement doubter, voire defier de ma paternité, comme ayant peu favorable le roide dieu des jardins. Je te supplie me faire ce bien de croire que je l'ay à commandement, docile, benevole, attentif, obéissant en tout et partout. Il ne luy fault que lascher les longes, je dis l'aiguillette, luy monstrer de près la proye, et dire : Hale, compaignon. Et quand ma femme future seroit aussi gloutte du plaisir venerien que fut onques Messalima, ou la marquise de Oincestre en Angleterre, je te prie croire que je l'ay encores plus copieux au contentement. 

        Je n'ignore que Salomon dit, et en parloit comme clerc et sçavant. Depuis luy, Aristoteles a declairé l'estre des femmes estre de soy insatiable : mais je veulxquon saiche que, de mesme qualibre, j'ay le ferrement infatigable. 

        Ne m'allegues poinct icy en paragon les fabuleux ribaulx Hercules, Proculus, César, et Mahumet, qui se vante en son Alcoran avoir en ses genitoires la force de soixante gallefretiers. Il a menty, le paillard. Ne m'allegues poinct l'Indian tant célébré par Théophraste, Pline et Atheneus, lequel, avec l'aide de certaine herbe, le faisoit en un jour soixante et dix fois, et plus. Je n'en croy rien. Le nombre est supposé. Je te prie ne le croire. Je te prie croire ( et ne croiras chose que ne soit vraye) mon naturel, le sacre Ithyphalle, messer Cotal d'Albingues, estre le prime del monde. 

        Escoute ça, couillette. Vis tu onques le froc du moine de Castres ? Quand on le posoit en quelque maison, fust à descouvert, fust à cachettes, soudain, par sa vertu horrifique, tous les manans et habitans du lieu entroient en ruyt, bestes et gens, hommes et femmes, jusques aux ratz et aux chatz. Je te jure qu'en ma braguette, j'ay autrefois cogneu certaine energie encore plus anomale. 

        Je ne te parleray de maison ne de buron, de sermon ne de marché; mais, à la Passion qu'on jouoit à Sainct Maixant, entrant un jour dedans le parquet, je vis, par la vertu et occulte propriété d'icelle, soudainement tous, tant joueurs que spectateurs, entrer en tentation si terrificque, qu'il n'y eut ange, homme, diable, ne diablesse qui ne voulust biscoter. Le portecole abandonna sa copie; celuy qui jouoit sainct Michel descendit par la vollerie; les diables sortirent d'enfer, et y emportoient toutes ces pauvres femmelettes; mesmes Lucifer se deschayna. Somme, voyant le desarroy, je deparquay du lieu, à l'exemple de Caton le censorin, lequel, voyant par sa presence les festes Floralies en desordre, désista estre spectateur.» 


    CHAPITRE XXVIII

    COMMENT FRERE JEAN RECONFORTE PANURGE SUS LE DOUBTE DE COQÜAGE

    

    «– Je t'entends, dist frere Jean, mais le temps matte toutes choses. Il n'est le marbre ne le porphyre qui n'ait sa vieillesse et decadence. Si tu n'en es là pour ceste heure, peu d'années après subséquentes je te oiray confessant que les couilles pendent à plusieurs par faulte de gibbessière. Desja voy je ton poil grisonner en teste. Ta barbe, par les distinctions du gris, du blanc, du tanné et du noir, me semble une mappemonde. 

        Regarde icy : Voylà Asie; icy sont Tigris et Euphrates. Voylà Afrique; icy est la montaigne de la Lune. Vois tu les paluz du Nil ? Deçà est Europe. Vois tu Theleme ? Ce toupet icy tout blanc sont les monts Hyperborées. Par ma soif, mon amy, quand les neiges sont ès montaignes, je dis la teste et le menton, il n'y a pas grand chaleur par les vallées de la braguette. 

        – Tes males mules, respondit Panurge. Tu n'entends pas les topiques. Quand la neige est sus les montaignes, la fouldre, l'esclair, les lanciz, le maulubec, le rouge grenat, le tonnoire, la tempeste, tous les diables sont par les vallées. En veulx tu voir l'experience ? Va on pays de Suisse, et considéré le lac de Wunderberlich, à quatre lieues de Berne, tirant vers Sion. Tu me reproches mon poil grisonnant, et ne considéré poinct comment il est de la nature des pourreaux, ès quelz nous voyons la teste blanche et la queue verde, droite et vigoureuse. 

        Vray est qu'en moy je recognois quelque signe indicatif de vieillesse, je dis verde vieillesse. Ne le dis à personne : il demourera secret entre nous deux. C'est que je trouve le vin meilleur et plus à mon goust savoureux que ne soulois : plus que ne soulois, je crains la rencontre du mauvais vin. Note que cela argile je ne sçay quoy du ponent, et signifie que le midy est passé. Mais quoy ? Gentil compaignon tousjours, autant ou plus que jamais. Je ne crains pas cela, de par le diable. Ce n'est là où me deult. Je crains que par quelque longue absence de nostre roy Pantagruel, auquel force est que je face compaignie, voire allast il à tous les diables, ma femme me face coqu. Voy là le mot peremptoire. Car tous ceux à qui j'en ay parlé, m'en menassent, et afferment qu'il m'est ainsi prédestiné des cieulx. 

        – Il n'est, respondit frere Jean, coqu qui veult. Si tu es coqu, ergo ta femme sera belle, ergo tu seras bien traicté d'elle; ergo tu auras des amis beaucoup; ergo tu seras saulvé. Ce sont topicques monachales. Tu n'en vaudras que mieux, pecheur. Tu ne fus jamais si aise. Tu n'y trouveras rien moins. Ton bien accroistra davantaige. S'il est ainsi predestiné, y voudrais tu contrevenir ? dis, Couillon flatry, Couillon moisy, Couillon rouy. 

        Couillon chaumeny. Couillon transy. Couillon poitry d'eau froyde. 

        Couillon pendillant. Couillon avallé. Couillon gavaché. 

        Couillon fené. Couillon esgrené. Couillon esrené. 

        Couillon hallebrené. Couillon lanterné. Couillon prosterné. 

        Couillon embrené. Couillon engroué, Couillon amadoué. 

        Couillon ecremé. Couillon exprimé. Couillon supprimé. 

        Couillon chetif. Couillon rétif. Couillon putatif. 

        Couillon moulu. Couillon vermoulu. Couillon dissolu. 

        Couillon courbattu. Couillon morfondu. Couillon malautru 

        Couillon dysgrasié. Couillon biscarié. Couillon disgratié. 

        Couillon liégé. Couillon fiacqué. Couillon diaphane. 

        Couillon esgoutté. Couillon desgousté. Couillon avorté. 

        Couillon escharboté. Couillon eschalotté. Couillon hallebotté. 

        Couillon mitré. Couillon chapitré. Couillon syndicqué. 

        Couillon baratté. Couillon chicquané. Couillon bimbelotté. 

        Couillon eschaubouillé. Couillon entouillé. Couillon barbouillé. 

        Couillon vuidé. Couillon riddé. Couillon chagrin. 

        Couillon have. Couillon demanché. Couillon morné. 

        Couillon vereux. Couillon pesneux. Couillon vesneux. 

        Couillon forbeu. Couillon malandré. Couillon meshaigné. 

        Couillon thlasié. Couillon thlibié. Couillon spadonicque. 

        Couillon sphacelé. Couillon bistorié. Couillon deshinguandé. 

        Couillon farcineux. Couillon hergneux. Couillon varicqueux. 

        Couillon croustelevé. Couillon escloppé. Couillon depenaillé. 

        Couillon fanfreluché. Couillon matté. Couillon frelatté. 

        Couillon guoguelu. Couillon farfelu. Couillon trepelu. 

        Couillon trépané. Couillon boucané. Couillon basané. 

        Couillon effilé. Couillon eviré. Couillon vietdazé. 

        Couillon feuilleté. Couillon fariné. Couillon mariné. 

        Couillon etrippé. Couillon constippé. Couillon niéblé 

        Couillon greslé. Couillon syncopé. Couillon ripoppé. 

        Couillon souffleté. Couillon buffeté. Couillon dechicqueté. 

        Couillon corneté. Couillon ventousé. Couillon talemousé. 

        Couillon fusté. Couillon poulsé. Couillon de godalle. 

        Couillon frilleux. Couillon fistuleux. Couillon scrupuleux. 

        Couillon mortifié. Couillon maleficié. Couillon rance. 

        Couillon diminutif. Couillon usé. Couillon tintalorisé. 

        Couillon quinault. Couillon marpault. Couillon matagrabolisé. 

        Couillon rouillé. Couillon macéré. Couillon indague. 

        Couillon paralyticque. Couillon antidaté. Couillon dégradé. 

        Couillon manchot. Couillon perclus. Couillon confus. 

        Couillon de ratepenade. Couillon maussade. Couillon de petarrade. 

        Couillon accablé. Couillon hallé. Couillon assablé. 

        Couillon dessiré. Couillon desolé. Couillon hebeté. 

        Couillon decadent. Couillon cornant. Couillon solécisant. 

        Couillon appellant. Couillon mince. Couillon barré. 

        Couillon assassiné. Couillon bobeliné. Couillon dévalisé. 

        Couillon engourdely. Couillon anonchaly. Couillon anéanty. 

        Couillon de matafain. Couillon de zéro. Couillon badelorié. 

        Couillon frippé. Couillon extirpé. Couillon deschalandé. 

        Couillonnas au diable, Panurge mon amy, puis qu'ainsi t'est predestiné, voudrais tu faire rétrograder les planetes, démancher toutes les spheres celestes, proposer erreur aux Intelligences motrices, espoincter les fuseaulx, articuler les vertoils, calumnier les bobines, reprocher les detrichoueres, condemner les frondrillons, defiler les pelotons des Parces ? Tes fiebvres quartaines, couillu ! Tu ferois pis que les géans. Viens ça, couillaud. Aimerois tu mieux estre jaloux sans cause, que coqu sans cognoissance ? 

        
        – Je ne voudrois, respondit Panurge, estre ne l'un ne l'aultre. Mais si j'en suis une fois adverty, je y donneray bon ordre ; ou bastons fauldront au monde. Ma foy, frere Jean, mon meilleur sera poinct ne me marier. Escoute que me disent les cloches à ceste heure que sommes plus prés. Marie poinct, marie poinct, poinct, poinct, poinct, poinct. Si tu te marie, marie poinct, marie poinct, poinct, point, poinct, poinct; tu t'en repentiras, tiras, tiras, coqu seras. Digne vertu de Dieu ! je commence entrer en fascherie. Vous aultres, cerveaulx enfrocqués, n'y sçavez vous remede aucun ? Nature a elle tant destitué les humains, que l'homme marié ne puisse passer ce monde sans tomber ès goulfres et dangiers de coqüage ? 

        – Je te veulx, dist frere Jean, enseigner un expedient, moyennant lequel jamais ta femme ne te fera coqu sans ton sceu et ton consentement. 

        
        – Je t'en prie, dist Panurge, couillon velouté. Or dis, mon amy. 

        
        – Prends, dist frere Jean, l'anneau de Hans Carvel, grand lapidaire du roy de Melinde.  Hans Carvel estoit homme docte, expert, studieux, homme de bien, de bon sens, de bon jugement, debonnaire, charitable, aulmosnier, philosophe : joyeux au reste, bon compaignon, et raillard, si onques en fut ; ventru quelque peu, branslant de teste, et aucunement mal aisé de sa personne. Sus ses vieux jours, il espousa la fille du baillif Concordat, jeune, belle, frisque, galante, advenante, gratieuse par trop envers ses voisins et serviteurs. Dont advint, en succession de quelques hebdomades, qu'il en devint jaloux comme un tigre : et entra en soubson quelle se faisoit tabourer les fesses d'ailleurs. Pour à laquelle chose obvier, luy faisoit tout plein de beaux contes touchant les désolations advenues par adultéré ; luy lisoit souvent la legende des preudes femmes ; la preschoit de pudicité ; luy fit un livre des louanges de fidélité conjugale, détestant fort et ferme la meschanceté des ribauldes mariées ; et luy donna un beau carcan tout couvert de saphyrs orientaulx. Ce non obstant, il la voyoit tant deliberée et de bonne chere avec ses voisins, que de plus en plus croissoit sa jalousie. 

        Une nuit entre les aultres, estant avec elle couché en telles passions, songea qu'il parloit au diable, et qu'il luy contoit ses doléances. Le diable le reconfortoit, et luy mit un anneau on maistre doigt, disant :« Je te donne cestuy anneau ; tandis que l'auras on doigt, ta femme ne sera d'aultruy charnellement cogneue sans ton sceu et consentement. » – « Grand mercy, dist Hans Carvel, monsieur le diable. Je renie Mahom, si jamais on me l'oste du doigt. » Le diable disparut. Hans Carvel tout joyeux s'esveilla, et trouva qu'il avoit le doigt au comment a nom de sa femme. Je oubliois à conter comment sa femme, le sentant, reculoit le cul arrière, comme disant : « Ouy, nenny, ce n'est pas ce qu'il y fault mettre » et lors sembloit à Hans Carvel, qu'on luy voulust desrober son anneau. N'est ce remede infaillible ? A cestuy exemple fais, si me crois, que continuellement tu ayes l'anneau de ta femme on doigt. » 

        Icy fut fin et du propos et du chemin.


    CHAPITRE XXIX

    COMMENT PANTAGRUEL FAIT ASSEMBLÉE D'UN THÉOLOGIEN, D'UN MÉDICIN, D'UN LÉGISTE ET D'UN PHILOSOPHE, POUR LA PERPLEXITÉ DE PANURGE

    

    Arrivés an palais, contèrent à Pantagruel le discours de leur voyage, et luy monstrerent le dicté de Raminagrobis. Pantagruel, lavoir leu et releu, dist : 

        «– Encores n'ay je veu response que plus me plaise. Il veult dire sommairement qu'en l'entreprinse de mariage, chascun doibt estre arbitre de ses propres pensées, et de soy mesmes conseil prendre. Telle a toujours esté mon opinion, et autant vous en dis la première fois que m'en parlastes. Mais vous en mocquiez tacitement, il m'en souvient, et cognoy que philautie et amour de soy vous deçoit. Faisons aultrement. Voicy quoy : Tout ce que sommes et qu'avons, consiste en trois choses : en l'ame, on corps, ès biens. A la conservation de chascun des trois respectivement, sont aujourd'huy destinées trois manières de gens : les théologiens à l'ame, les medicins au corps, les jurisconsultes aux biens. Je suis d'advis que, dimanche, nous ayons icy à disner un théologien, un medicin, et un jurisconsulte. Avec eux ensemble nous conférerons de vostre perplexité. 

        – Par sainct Picault, respondit Panurge, nous ne ferons rien qui vaille, je le voy desja bien. Et voyez comment le monde est vistempenardé. Nous baillons en garde nos ames aux théologiens, lesquelz pour la plus part sont heretiques ; nos corps aux medicins, qui tous abhorrent les medicamens, jamais ne prennent medicine ; et nos biens ès advocatz, qui n'ont jamais procès ensemble. 

        
        – Vous parlez en courtisan, dist Pantagruel. Mais le premier poinct je nie, voyant l'occupation principale, voire unique et totale des bons théologiens estre emploictée par faicts, par dictz, par escritz, à extirper les erreurs et heresies (tant s'en fault qu'ilz en soient entachés), et planter profondement ès coeurs humains la vraye et vive foy catholicque. Le second je loue, voyant les bons medicins donner tel ordre à la partie prophylactice et conservatrice de santé en leur endroit, qu'ilz n'ont besoing de la therapeutice et curative par medicamens. Le tiers je concede, voyant les bons advocatz tant distraictz en leurs patrocinations et responses du droit d'aultruy, qu'ilz n'ont temps ne loisir d'entendre à leur propre. Pourtant, dimanche prochain, ayons pour théologien nostre pere Hippothadée ; pour medicin, nostre maistre Rondibilis ; pour legiste, nostre amy Bridoye. Encores suis je d'advis que nous entrons en la tetrade Pythagoricque, et , pour subrequart, ayons nostre féal le philosophe Trouillogan, attendu mesmement que le philosophe perfaict, et tel qu'est Trouillogan, respond assertivement de tous doubtes proposés. Carpalim, donnez ordre que les ayons tous quatre dimanche prochain à disner. 

        – Je croy, dist Epistemon, qu'en toute la patrie vous n'eussiez mieulx choisy. Je ne dis seulement touchant les perfections d'un chascun en son estât, les quelles sont dehors tout dez de jugement ; mais, d'abondant, en ce que Rondibilis marié est, et ne l'avoit esté ; Hippothadée onques ne le fut, et ne l'est ; Bridoye l'a esté, et ne l'est ; Trouillogan l'est et l'a esté. Je releveray Carpalim d'une peine. Je iray inviter Bridoye (si bon vous semble), lequel est de mon antique cognoissance, et auquel j'ay à parler pour le bien et advancement d'un sien honneste et docte filz, lequel estudie à Tholose, sous l'auditoire du très docte et vertueux Boissoné. 

        – Faites, dist Pantagruel, comme bon vous semblera. Et advisez si je peux rien pour l'advancement du filz et dignité du seigneur Boissoné, lequel j'aime et revere, comme l'un des plus suffisans qui soit huy en son estât. Je m'y emploiray de bien bon coeur. » 


    CHAPITRE XXX

    COMMENT HIPPOTHADÈE, THÉOLOGIEN, DONNE CONSEIL À PANURGE SUS L'ENTREPRINSE DU MARIAGE

    

    Le disner au dimanche subséquent ne fut si tost prest comme les invités comparurent, excepté Bridoye, lieutenant de Fonsbeton. 

        Sus l'apport de la seconde table, Panurge, en parfonde reverence, dist : 

        « Messieurs, il n'est question que d'un mot. Me doibs je marier ou non ? Si par vous n'est mon doubte dissolu, je le tiens pour insoluble, comme sont Insolubilia de Alliaco. Car vous estes tous esleuz, choisis et triés, chascun respectivement en son estât, comme beaux pois sus le volet. » 

        Le Pere Hippothadée, à la semonce de Pantagruel, et reverence de tous les assistans, respondit en modestie incroyable : 

        «– Mon amy, vous nous demandez conseil, mais premier fault que vous mesmes vous conseillez. Sentez vous importunement en vostre corps les aiguillons de la chair ? 

        – Bien fort, respondit Panurge, ne vous desplaise, nostre Pere. 

        – Non fait il, dist Hippothadée, mon amy. Mais, en cestuy estrif, avez vous de Dieu le don et grâce spéciale de continence ? 

        — Ma foy non, respondit Panurge. 

        – Mariez vous donc, mon amy, dist Hippothadée ; car trop meilleur est soy marier que ardre on feu de concupiscence. 

        – C'est parlé cela, s'escria Panurge, galantement, sans circumbilivaginer autour du pot. Grand mercy, monsieur nostre Pere. Je me marieray sans poinct de faulte, et bien tost. Je vous convie à mes nopces. Corpe de galline, nous ferons chere lie. Vous aurez de ma livrée, et si mangerons de l'oye, cor boeuf, que ma femme ne roustira poinct. Encores vous prieray je mener la première dance des pucelles, s'il vous plaist me faire tant de bien et d'honneur, pour la pareille. 

        Reste un petit scrupule à rompre. Petit, dis je, moins que rien. Seray je poinct coqu ? 

        – Nenny dea, mon amy, respondit Hippothadée, si Dieu plaist. 

        – O ! la vertu de Dieu, s'escria Panurge, nous soit en aide ! Où me renvoyez vous, bonnes gens ? Aux conditionales, les quelles, en dialectique, reçoivent toutes contradictions et impossibilités. Si mon mulet transalpin voloit, mon mulet transalpin. auroit ailes. Si Dieu plaist, je ne seray point coqu : je seray coqu, si Dieu plaist. Dea, si fut condition à laquelle je peusse obvier, je ne me desespererois du tout. Mais vous me remettez au conseil privé de Dieu, en la chambre de ses menus plaisirs. Où prenez vous le chemin pour y aller, vous aultres François ? Monsieur nostre Pere, je croy que vostre mieulx sera ne venir pas à mes nopces. Le bruit et la triballe des gens de nopces vous rompraient tout le testament. Vous aimez repos, silence et solitude. Vous n'y viendrez pas, ce croy je. Et puis vous dansez assez mal, et seriez honteux menant le premier bal. Je vous envoiray du rillé en vostre chambre, de la livrée nuptiale aussi. Vous boirez à nous, s'il vous plaist. 

        – Mon amy, dist Hippothadée, prenez bien mes paroles, je vous en prie. Quand je vous dis : « S'il plaist à Dieu», vous fais je tort ? Est-ce mal parlé ? Est-ce condition blasphémé ou scandaleuse ? N'est-ce honorer le Seigneur, créateur, protecteur, servateur ? N'est-ce le recognoistre unique dateur de tout bien ? N'est-ce nous declairer tous despendre de sa benignité ? Rien sans luy n'estre, rien ne valoir, rien ne pouvoir, si sa saincte grâce n est sus nous infuse ? N'est ce mettre exception canonicque à toutes nos entreprinses, et tout ce que nous proposons remettre à ce que sera disposé par sa saincte volunté, tant ès cieulx comme en la terre ? N'est ce véritablement sanctifier son benoist nom ? Mon amy, vous ne serez point coqu, si Dieu plaist. Pour sçavoir sur ce quel est son plaisir, ne fault entrer en desespoir, comme de chose absconse et pour laquelle entendre fauldroit consulter son conseil privé, et voyager en la chambre de ses très saincts plaisirs. Le bon Dieu nous a faict ce bienquil nous les a révélés, annoncés, declairés et apertement descrits par les sacres Bibles. 

        Là vous trouverez que jamais ne serez coqu, c'est à dire, que jamais vostre femme ne sera ribaulde, si la prenez issue de gens de bien, instruicte en vertus et honnesteté, non ayant hanté ne fréquenté compaignie que de bonnes meurs, aimant et craignant Dieu, aimant complaire à Dieu par foy et observation de ses saincts commandemens, craignant l'offenser et perdre sa grace par default de foy et transgression de sa divine loy, en laquelle est rigoureusement défendu adultere, et commandé adhérer uniquement à son mary, le cherir, le servir, totalement l'aimer après Dieu. Pour renfort de cette discipline, vous, de vostre costé, l'entretiendrez en amitié conjugale, continuerez en preud'hommie, luy monstrerez bon exemple, vivrez pudiquement, chastement, vertueusement en vostre mesnaige, comme voulez qu'elle de son costé vive ; car, comme le miroir est dict bon et perfaict, non celuy qui plus est orné de dorures et pierreries, mais celuy qui véritablement représente les formes objectes, aussi celle femme n'est la plus à estimer, laquelle seroit riche, belle, elegante, extraicte de noble race, mais celle qui plus s'efforce avec Dieu soy former en bonne grâce et conformer aux meurs de son mary. Voyez comment la lune ne prend lumière ne de Mercure, ne de Jupiter, ne de Mars, ne d'aultre planete ou estoille qui soit on ciel : elle n'en reçoit que du Soleil, son mary, et de luy n'en reçoit poinct plus qu'il luy en donne par son infusion et aspect. Ainsi serez vous à vostre femme en patron et exemplaire de vertus et honnesteté. Et continuellement implorerez la grace de Dieu à vostre protection. 

        – Vous voulez donc, dist Panurge, filant les moustaches de sa barbe, que j'espouse la femme forte descrite par Salomon ? Elle est morte, sans poinct de faulte. Je ne la vis onques, que je saiche : Dieu me le veuille pardonner. Grand mercy toutesfois, mon Pere. Mangez ce taillon de massepain, il vous aidera à faire digestion : puis boirez une couppe d'hipocras clairet, il est salubre et stomachal. Suivons. » 


    CHAPITRE XXXI

    COMMENT RONDIBILIS, MÉDICIN, CONSEILLE PANURGE

    

    Panurge, continuant son propos, dist : 

        «– Le premier mot que dist celuy qui escouilloit les moines beurs à Saussignac, ayant escouillé le frai Cauldaureil, fut : « Aux aultres » ! Je dis pareillement : « Aux aultres » ! Ça, monsieur nostre maistre Rondibilis, depeschez moy. Me doibs-je marier ou non ? 

        – Par les ambles de mon mulet, respondit Rondibilis, je ne sçay que je doibve respondre à ce probleme. Vous dictes que sentez en vous les poignans aiguillons de sensualité. Je trouve en nostre faculté de medicine, et l'avons prins de la resolution des anciens Platonicques, que la concupiscence charnelle est refrenée par cinq moyens. 

        Par le vin... 

        – Je le croy, dist frere Jean. Quand je suis bien yvre, je ne demande qu'à dormir. 

        – J'entends, dist Rondibilis, par vin prins intemperamment. Car, par l'intemperance du vin, advient au corps humain refroidissement de sang, resolution des nerfs, dissipation de semence generative, hebetation des sens, perversion des mouvemens : qui sont toutes impertinences à l'acte de generation. De faict, vous voyez peint Bacchus, dieu des yvroignes, sans barbe, et en habit de femme, comme tout effeminé, comme eunuche et escouillé. Aultrement est du vin prins temperement. L'antique proverbe nous le désigne, onquel est dict : « Que Venus se morfond sans la compaignie de Cerès et Bacchus ». Et estoit l'opinion des anciens, selon le recit de Diodore Sicilien, mesmement des Lampsaciens, comme atteste Pausanias, que Messer Priapus fut filz de Bacchus et Vénus. 

        Secondement, par certaines drogues et plantes, lesquelles rendent l'homme refroidy, maléficié et impotent à generation. L'experience y est en nymphéa heraclia, amerine, saule, chenevé, periclymenos, tamarix, vitex, mandragore, cigùe, orchis le petit, la peau d'un hippopotame, et aultres ; lesquelles, dedans les corps humains, tant par leurs vertus élémentaires que par leurs propriétés specificques, glacent et mortifient le germe prolifique ou dissipent les esprits, qui le debvoient conduire aux lieux destinés par nature, ou oppilent les voyes et conduictz par les quelz povoit estre expulsé. Comme, au contraire, nous en avons qui eschauffent, excitent et habilitent l'homme à l'acte vénérien. 

        – Je n'en ay besoing, dist Panurge, Dieu mercy, et vous, nostre maistre ? Ne vous desplaise toutesfois. Ce que j'en dis, ce n'est pas mal que je vous veuille. 

        – Tiercement, dist Rondibilis, par labeur assidu. Car en iceluy est faicte si grande dissolution du corps, que le sang, qui est par iceluy espars pour l'alimentation d'un chascun membre, n'a temps, ne loisir, ne faculté de rendre celle resudation seminale et superfluité de la tierce concoction. Nature particulièrement se la reserve, comme trop plus nécessaire à la conservation de son individu, qu'à la multiplication de l'espece et genre humain. Ainsi est dicte Diane chaste, laquelle continuellement travaille à la chasse. Ainsi jadis estoient dicts les castres, comme castes ; ès quelz continuellement travailloient les athletes et soudars. Ainsi escrit Hippocrates, lib. de Aere, Aqua et Locis, de quelques peuples en Scythie, les quelz de son temps plus estoient impotens que eunuches à l'esbatement venerien, parce que continuellement ilz estoient à cheval et au travail. Comme, au contraire, disent les philosophes, oysiveté estre mere de luxure. Quand l'on demandoit à Ovide, quelle cause fut pourquoy Egistus devint adultere, rien plus ne respondoit, sinon, parce qu'il estoit ocieux. Et qui osteroit oisyveté du monde, bien tost periroient les ars de Cupido ; son arc, sa trousse et ses fléchés lui seroient en charge inutile ; jamais n'en feriroit personne. Car il n'est mie si bon archier qu'il puisse ferir les grues volans par l'air, et les cerfz relancés par les boucaiges (comme bien faisoient les Parthes), c'est à dire, les humains tracassans et travaillans. Il les demande quoys, assis, couchés et à séjour. De faict, Théophraste, quelque fois interrogé quelle beste ou quelle chose il pensoit estre amourettes, respondit que c'estoient passions des esprits ocieux. Diogenes pareillement disoit paillardise estre l'occupation des gens non aultrement occupés. Pourtant, Canachus Sicyonien, sculpteur, voulant donner entendre que oysiveté, paresse, nonchaloir estoient les gouvernantes de ruffiennerie, fit la statue de Venus assise, non debout, comme avoient faict tous ses predecesseurs. 

        Quartement, par fervente estude. Car en icelle est faicte incredible resolution des esprits, tellement qu'il n'en reste de quoy pousser aux lieux destinés ceste resudation generative, et enfler le nerf caverneux, duquel l'office est hors la projecter, pour la propagation d'humaine nature. Qu'ainsi soit, contemplez la forme d'un homme attentif à quelque estude, vous verrez en luy toutes les arteres du cerveau bandées comme la chorde d'une arbaleste, pour luy fournir dextrement esprits suffisants à emplir les ventricules du sens commun, de l'imagination et apprehension, de la ratiocination et resolution, de la mémoire et recordation : et agilement courir de l'un à l'aultre par les conduictz manifestes en anatomie sus la fin du retz admirable onquel se terminent les arteres ; les quelles de la senestre armoire du coeur prenoient leur origine, et les esprits vitaulx affinoient en longs ambages, pour estre faicts animaulx. De mode qu'en tel personnaige studieux, vous verrez suspendues toutes les facultés naturelles, cesser tous sens extérieurs ; brief vous le jugerez n'estre en soy vivant, estre hors soy abstraict par ecstase, et direz que Socrates n'abusoit du terme, quand il disoit : Philosophie n'est aultre chose que méditation de mort. Par adventure est ce pour quoy Democritus s'aveugla, moins estimant la perte de la vue que diminution de ses contemplations, les quelles il sentoit interrompues par l'esgarement des yeulx. Ainsi est vierge dicte Pallas, déesse de sapience, tutrice des gens studieux. Ainsi sont les Muses vierges : ainsi demeurent les Charites en pudicité eternelle. Et me souvient avoir leu que Cupido, quelquefois interrogé de sa mere Venus pour quoy il n'assailloit les Muses, respondit qu'il les trouvoit tant belles, tant nettes, tant honnestes, tant pudicques et continuellement occupées, l'une à contemplation des astres, l'aultre à supputation des nombres, l'aultre à dimension des corps géometricques, l'aultre à invention rhétorique, l'aultre à composition poëtique, l'aultre à disposition de musique, que, approchant d'elles, il desbandoit son arc, fermoit sa trousse, et exteignoit son flambeau, par honte et craincte de leur nuire. Puis ostoit le bandeau de ses yeulx pour plus apertement les voir en face, et ouir leurs plaisants chants et odes poétiques. Là prenoit le plus grand plaisir du monde. Tellement que, souvent, il se sentoit tout ravy en leurs beautés et bonnes graces, et s'endormoit à l'harmonie. Tant s'en fault qu'il les voulsist assaillir, ou de leurs estudes distraire. 

        En cestuy article je comprends ce qu'escrit Hippocrates on livre susdict, parlant des Scythes ; et au livre intitulé, de Geniture, disant tous humains estre à génération impotens, ès quelz l'on a une fois coupé les arteres parotides, qui sont à costé des oreilles ; par la raison cy devant exposée, quand je vous parlois de la resolution des esprits et du sang spirituel, du quel les arteres sont réceptacles : aussi qu'il maintient grande portion de la geniture sourdre du cerveau et de l'espine du dos. 

        
        Quintement par l'acte venerien... 

        – Je vous attendois là, dist Panurge, et le prends pour moy. Use des precedens qui vouldra. 

        – C'est, dist frere Jean, ce que fray Scyllino, prieur de Sainct Victor lez Marseille, appelle macération de la chair. Et suis en ceste opinion (aussi estoit l'hermite de Saincte Radegonde au dessus de Chinon), que plus aptement ne pourraient les hermites de Thebaïde macerer leurs corps, dompter ceste paillarde sensualité, deprimer la rébellion de la chair, que le faisant vingt cinq ou trente fois par jour. 

        – Je voy Panurge, dist Rondibilis, bien proportionné en ses membres, bien temperé en ses humeurs, bien complexionné en ses esprits, en aage competent, en temps opportun, en vouloir équitable de soy marier : s'il rencontre femme de semblable température, ilz engendreront ensemble enfants dignes de quelque monarchie transpontine. Le plus tost sera le meilleur, s'il veult voir ses enfants pourveuz. 

        – Monsieur nostre maistre, dist Panurge, je le seray, n'en doubtez, et bien tost. Durant vostre docte discours, ceste pusse que j'ay en l'oreille m'a plus chatouillé que ne fit onques. Je vous retiens de la feste. Nous y ferons chere et demie, je le vous prometz. Vous y amènerez vostre femme, s'il vous plaist, avec ses voisines, cela s'entend. Et jeu sans villenie. » 


    CHAPITRE XXXII

    COMMENT RONDIBILIS DÉCLAIRE COQÜAGE ESTRE NATURELLEMENT DES APPENAGES DE MARIAGE

    

    «– Reste, dist Panurge continuant, un petit poinct à vuider. Vous avez aultresfois veu, on confanon de Rome, S.P.Q.R. Si Peu Que Rien. Seray je poinct coqu ? 

        – Havre de grâce ! s'escria Rondibilis, que me demandez vous ? Si serez coqu ? Mon amy, je suis marié ; vous le serez par cy après. Mais escrivez ce mot en vostre cervelle, avec un style de fer, que tout homme marié est en dangier d'estre coqu. Coqüage est naturellement des appennages de mariage. L'ombre plus naturellement ne suit le corps que coquage suit les gens mariés. Et, quand vous oirez dire de quelqu'un ces trois motz : « Il est marié », si vous dictes : « Il est donc, ou a esté, ou sera, ou peut estre coqu », vous ne serez dict imperit architecte de conséquences naturelles. 

        – Hypocondres de tous les diables ! s'escria Panurge, que me dictes vous ? 

        – Mon amy, respondit Rondibilis, Hippocrates, allant un jour de Lango en Polystylo visiter Democritus le philosophe, escrivit unes lettres à Dionys son antique amy, par les quelles le prioit que, pendant son absence, il conduist sa femme chez ses pere et mere, lesquelz estoient gens honorables et bien famés, ne voulant qu'elle seule demourast en son mesnage. Ce néanmoins qu'il veillast sus elle soingneusement, et espiast quelle part elle auroit avec sa mere, et quelz gens la visiteroient chez ses parens. Non (escrivoit il) que je me defie de sa vertu et pudicité, laquelle par le passé m'a esté explorée et cognue, mais elle est femme. Voylà tout. Mon amy, le naturel des femmes nous est figuré par la lune, et en aultres choses, et en ceste qu'elles se mussent, elles se contraignent, et dissimulent en la veue et presence de leurs mariz. Iceux absens, elles prennent leur advantaige, se donnent du bon temps, vaguent, trottent, déposent leur hypocrisie, et se declairent, comme la lune, en conjonction du soleil, n'apparoist on ciel, ne en terre ; mais, en son opposition, estant au plus du soleil esloignée, reluist en sa plenitude, et apparoist toute, notamment au temps de nuyt. Ainsi sont toutes femmes, femmes. 

        Quand je dis femme, je dis un sexe tant fragil, tant variable, tant muable, tant inconstant et imperfaict, que nature me semble (parlant en tout honneur et reverence) s'estre esgarée de ce bon sens, par lequel elle avoit créé et formé toutes choses, quand elle a basty la femme. Et, y ayant pensé cent et cinq cens fois, ne sçay à quoy m'en resouldre, sinon que, forgeant la femme, elle a eu esgard à la sociale délectation de l'homme, et à la perpétuité de l'espece humaine, beaucoup plus qu'à la perfection de l'individuale muliebrité. Certes Platon ne sçait en quel rang il les doibve colloquer, ou des animans raisonnables, ou des bestes brutes. Car nature leur a dedans le corps posé en lieu secret et intestin un animal, un membre, lequel n'est ès hommes, onquel quelquefois sont engendrées certaines humeurs salses, nitreuses, bauracineuses, acres, mordicantes, lancinantes, chatouillantes amerement : par la poincture et frétillement douloureux des quelles (car ce membre est tout nerveux, et de vif sentement) tout le corps est en elles esbranlé, tous les sens ravis, toutes affections interimées, tous pensements confonduz. De manière que, si nature ne leur eust arrousé le front d'un peu de honte, vous les voiriez comme forcenées courir l'aiguillette, plus espovantablement que ne firent onques les Proetides, les Mimallonides, ne les Thyades bacchiques au jour de leurs bacchanales. Parce que cestuy terrible animal a colligence à toutes les parties principales du corps, comme est évident en l'anatomie. 

        Je le nomme animal, suivant la doctrine tant des academicques que des peripateticques. Car, si mouvement propre est indice certain de chose animée, comme escrit Aristoteles, et tout ce qui de soy se meut est dit animal, à bon droit Platon le nomme animal, recognoissant en luy mouvemens propres de suffocation, de precipitation, de corrugation, de indignation : voire si violens, que bien souvent par eux est tollu à la femme tout aultre sens et mouvement, comme si fust lipothymie, syncope, epilepsie, apoplexie, et vraye ressemblance de mort. Oultre plus, nous voyons en iceluy discrétion des odeurs manifeste, et le sentent les femmes fuyr les puantes, suivre les aromaticques. Je sçay que Cl. Galen s'efforce prouver que ne sont mouvemens propres et de soy, mais par accident : et qu'aultres de sa secte travaillent à demonstrer que ne soit en luy discrétion sensitive des odeurs, mais efficace diverse, procedente de la diversité des substances odorantes. Mais, si vous examinez studieusement et pesez en la balance de Critolaus leur propos et raisons, vous trouverez qu'en ceste matière, et beaucoup d'aultres, ilz ont parlé par gayeté de coeur et affection de reprendre leurs majeurs, plus que par recherchement de vérité. 

        En ceste disputation je n entreray plus avant. Seulement vous diray que petite n'est la louange des preudes femmes, lesquelles ont vescu pudiquement et sans blasme, et ont eu la vertu de ranger cestuy effrené animal à l'obéissance de la raison. Et feray fin si vous adjouste que, cestuy animal assouvy (si assouvy peut estre), par l'aliment que nature luy a préparé en l'homme, sont tous ses particuliers mouvemens à but, sont tous ses appetitz assopiz, sont toutes ses furies appaisées. Pourtant, ne vous esbahissez, si sommes en danger perpétuel d'estre coquz, nous qui n'avons pas tous les jours bien de quoy payer et satisfaire au contentement. 

        – Vertus d'autre que d'un petit poisson, dist Panurge, n'y sçavez vous remede aucun en vostre art ? 

        – Ouy dea, mon amy, respondit Rondibilis, et très bon, duquel je use : et est escrit en auteur celebre, passé à dixhuit cens ans. Entendez. 

        – Vous estes, dist Panurge, par la vertu Dieu, homme de bien, et vous aime tout mon benoist saoul. Mangez un peu de ce pasté de coings : ilz ferment proprement l'orifice du ventricule, à cause de quelque stypticité joyeuse qui est en eux, et aident à la concoction première. Mais quoy ? je parle latin davant les clercs. Attendez que je vous donne à boire dedans cestuy hanap Nestorien. Voulez vous encores un traict d'hippocras blanc ? N'ayez peur de l'esquinance, non. Il n'y a dedans ne squinanthi, ne zinzembre, ne graine de paradis. Il n'y a que la belle cinamone triée, et le beau sucre fin, avec le bon vin blanc du cru de la Devinière, en la plante du grand cormier, au dessus du noyer grollier. » 


    CHAPITRE XXXIII

    COMMENT RONDIBILIS, MÉDICIN, DONNE REMÈDE A COQÜAGE

    

    «– On temps, dist Rondibilis, que Jupiter fit l'estat de sa maison oiympicque, et le calendrier de tous ses dieux et déesses, ayant estably, à un chascun, jour et saison de sa feste, assigné lieu pour les oracles et voyages, ordonné de leurs sacrifices... 

        – Feit il poinct, demanda Panurge, comme Tinteville, évesque d'Auxerre ? Le noble pontife aimoit le bon vin, comme fait tout homme de bien ; pourtant avoit il en soing et cure spéciale le bourgeon pere ayeul de Bacchus. Or est que, plusieurs années, il vit lamentablement le bourgeon perdu par les gelées, bruines, frimatz, verglatz, froidures, gresles, et calamités advenues par les festes des saincts George, Marc, Vital, Eutrope, Philippes, Saincte Croix, l'Ascension, et aultres, qui sont on temps que le soleil passe sous le signe de Taurus. Et entra en ceste opinion que les saincts susditz estoient saincts gresleurs, geleurs et gasteurs du bourgeon. Pourtant, vouloit il leurs festes translater en hyver, entre Noël et la Typhaine (ainsi nommoit il la mere des trois Rois), les licenciant en tout honneur et reverence, de gresler lors, et geler tant quilz voudraient. La gelée lors en rien ne serait dommageable, ains evidentement profitable au bourgeon. En leurs lieux mettre les festes des S. Christofle, S. Jean decollaz, Ste Magdalene, Ste Anne, S. Dominicque, S. Laurent, voire la my aoust colloquer en may. Es quelles tant s'en fault qu'on soit en danger de gelée, que lors mestier on monde n'est qui tant soit de requeste, comme est des faiseurs de friscades, composeurs de joncades, agenceurs de feuillades, et refraichisseurs de vin. 

        – Jupiter, dist Rondibilis, oublia le pauvre diable Coqüage, lequel pour lors ne fut présent : il estoit à Paris on palais, sollicitant quelque paillard procès, pour quelqu un de ses tenanciers et vassaulx. Ne sçay quants jours après, Coqüage entendit la forbe qu'on luy avoit faict, désista de sa sollicitation, par nouvelle sollicitude de n'estre forclus de l'estat, et comparut en personne davant le grand Jupiter, allegant ses mérités precedens, et les bons et agréables services quaultrefois luy avoit faict, et instantement requérant qu'il ne le laissast sans feste, sans sacrifices, sans honneur. Jupiter s'excusoit, remonstrant que tous ses bénéfices estoient distribués, et que son estat estoit clos. Fut toutesfois tant importuné par messer Coqüage, qu'en fin le mit en l'estat et catalogue, et luy ordonna en terre honneur, sacrifices et feste. 

        Sa feste fut (pource que lieu vuide et vacant n'estoit en tout le calendrier) en concurrence et au jour de la déesse Jalousie : sa domination, sus les gens mariés, notamment ceux qui auroient belles femmes ; ses sacrifices, soupson, defiance, malengroin, guet, recherche, et espies des mariz sus leurs femmes, avec commandement rigoureux à un chascun marié de le reverer et honorer, celebrer sa feste à double, et luy faire les sacrifices susdicts, sus peine et intermination qu'à ceux ne seroit messer Coqüage en faveur, aide, ne secours, qui ne l'honoreroient comme est dict : jamais ne tiendroit deux compte, jamais nentreroit en leurs maisons, jamais ne hanteroit leurs compaignies, quelques invocations quilz luy fissent ; ains les laisseroit éternellement pourrir seulz, avec leurs femmes, sans corrival aucun : et les refuiroit sempiternellement comme heretiques et sacrileges : ainsiquest l'usance des aultres dieux envers ceux qui deuement ne les honorent ; de Bacchus, envers les vignerons ; de Cerès, envers les laboureux ; de Pomona, envers les fruictiers ; de Neptune, envers les nautoniers ; de Vulcan, envers les forgerons ; et ainsi des aultres. Adjoincte fut promesse au contraire infaillible, qu'à ceux qui, comme est dict, chommeroient sa teste, cesseroient de toute negociation, mettroient leurs affaires propres en nonchaloir, pour espier leurs femmes, les resserrer et mal traicter par jalousie, ainsi que porte l'ordonnance de ses sacrifices, il seroit continuellement favorable, les aimeroit, les frequenteroit, seroit jour et nuyct en leurs maisons ; jamais ne seroient destitués de sa presence. J'ay dict. 

        
        – Ha, ha, ha, dist Carpalim en riant, voylà un remede encores plus naïf que l'anneau de Hans Carvel. Le diable m'emport, si je ne le croy. Le naturel des femmes est tel. Comme la fouldre ne brise et ne brusle, sinon les matières dures, solides, resistentes, elle ne s'arreste ès choses molles, vuides et cedentes : elle bruslera l'espée d'assier, sans endommaiger le fourreau de velours : elle consumera les os des corps, sans entamer la chair qui les couvre : ainsi ne bendent les femmes jamais la contention, subtilité, et contradiction de leurs esprits, sinon envers ce que cognoistront leur estre prohibé et defendu. 

        – Certes, dist Hippothadée, aucuns de nos docteurs disent que la première femme du monde, que les Hebreux nomment Eve, à peine eust jamais entré en tentation de manger le fruict de tout sçavoir, s'il ne luy eust esté défendu. Qu'ainsi soit, considérez comment le tentateur cauteleux luy remembra au premier mot la defense sus ce faicte, comme voulant inferer : « Il t'est défendu, tu en doibs donc manger, ou tu ne serois pas femme. » 


    CHAPITRE XXXIV

    COMMENT LES FEMMES ORDINAIREMENT APPÈTENT CHOSES DÉFENDUES

    

    «– On temps, dist Carpalim, que j'estois ruffien à Orléans, je n'avois couleur de rhetoricque plus valable, ne argument plus persuasif envers les dames, pour les mettre aux toilles, et attirer au jeu d'amours, que vivement, apertement, detestablement remonstrant comment leurs mariz estoient d'elles jaloux. Je ne l'avois mie inventé. Il est escrit, et en avons loix, exemples, raisons, et expériences quotidianes. Ayans ceste persuasion en leurs caboches, elles feront leurs mariz coquz infailliblement, par Dieu ! (sans jurer), deussent elles faire ce que firent Semiramis, Pasiphaé, Égesta, les femmes de l'isle Mandés en Égypte, blasonnées par Hérodote et Strabo, et aultres telles mastines. 

        – Vrayement, dist Ponocrates, j'ay ouy conter que le pape Jean XXII, passant un jour par Fonthevrault, fut requis de l'abbesse et des mères discrètes leur concéder un indult, moyennant lequel se peussent confesser les unes ès aultres, allegantes que les femmes de religion ont quelques petites imperfections secrètes, lesquelles honte insupportable leur est déceler aux hommes confesseurs : plus librement, plus familièrement les diraient unes aux aultres, sous le sceau de confession. « Il n'y a rien, respondit le pape, que voluntiers ne vous octroyé, mais j'y voy un inconvenient. C'est que la confession doibt estre tenue secrète ; vous aultres femmes, à poine la céleriez. – Très bien, dirent elles, et plus que ne font les hommes. » 

        Au jour propre, le Père sainct leur bailla une boite en garde, dedans laquelle il avoit faict mettre une petite linotte, les priant doucettement qu'elles la serrassent en quelque lieu sceur et secret ; leurs promettant, en foy de pape, octroyer ce que portoit leur requeste si elles la gardoient secrete : ce néantmoins leur faisant defense rigoureuse qu'elles n eussent à l'ouvrir en façon quelconque, sus peine de censure ecclésiastique et d'excommunication eternelle. La defense ne fut si tost faicte qu'elles grisloient en leurs entendemens d'ardeur de voir qu'estoit dedans, et leurs tardoit que le pape ne fust ja hors la porte, pour y vacquer. Le Pere sainct, avoir donné sa bénédiction sus elles, se retira en son logis. Il n'estoit encores trois pas hors l'abbaye, quand les bonnes dames toutes à la foulle accoururent pour ouvrir la boite defendue, et voir qu'estoit dedans. Au lendemain, le pape les visita, en intention (ce leur sembloit) de leur depescher l'induit. Mais, avant entrer en propos, commanda qu'on luy apportast sa boite. Elle luy fut apportée ; mais l'oizillet n'y estoit plus. Adonc leurs remonstra que chose trop difficile leur seroit receler les confessions, veu que n'avoient si peu de temps tenu en secret la boite tant recommandée. 

        – Monsieur nostre maistre, vous soyez le très bien venu. J'ay prins moult grand plaisir vous oyant, et loue Dieu de tout. Je ne vous avois onques puis veu que jouastes à Monspellier avec nos antiques amis Ant. Saporta, Guy Bourguier, Balthazar Noyer, Tolet, Jean Quentin, François Robinet, Jean Perdrier, et François Rabelais, la morale comedie de celuy qui avoit espousé une femme mute. 

        – J'y estois, dist Epistemon. Le bon mary voulut qu'elle parlast. Elle parla par l'art du medicin et du chirurgien, qui luy coupperent un encyliglotte qu'elle avoit sous la langue. La parole recouverte, elle parla tant et tant, que son mary retourna au medicin pour remede de la faire taire. Le medicin respondit en son art bien avoir remedes propres pour faire parler les femmes, n'en avoir pour les faire taire. Remede unique estre surdité du mary, contre cestuy interminable parlement de femme. Le paillard devint sourd, par ne sçay quelz charmes qu'ilz firent. Sa femme, voyant qu'il estoit sourd devenu, qu'elle parloit en vain, de luy n'estoit entendue, devint enraigée. Puis, le medicin demandant son salaire, le mary respondit qu'il estoit vrayement sourd, et qu'il n'entendoit sa demande. Le medicin luy jetta au dos ne sçay quelle poudre par la vertu de laquelle il devint fol. Adonc le fol mary et la femme enraigée se rallièrent ensemble, et tant battirent les medicin et chirurgien qu'ilz les laissèrent à demy mors. Je ne ris onques tant que je fis à ce patelinage. 

        – Retournons à nos moutons, dist Panurge. Vos paroles, translatées de barragouin en françois, veulent dire que je me marie hardiment, et que ne me soucie d'estre coqu. C'est bien rentré de picques noires. Monsieur nostre maistre, je croy bien qu'au jour de mes nopces vous serez d'ailleurs empesché à vos pratiques, et que n'y pourrez comparoistre. Je vous en excuse. 

        Stercus et urina medici sunt prandia prima. 
Ex aliis paleas, ex istis collige grana. 

        
        – Vous prenez mal, dist Rondibilis, le vers subséquent est tel : 

        Nobis sunt signa, vobis sunt prandia digna. 

        – Si ma femme se porte mal... 

        – J'en vouldrois voir l'urine, toucher le pouls, et voir la disposition du bas ventre, et des parties umbilicares, comme nous commande Hippocrates, 2 Aphorism. 35, avant oultre procéder. 

        – Non, non, dist Panurge, cela ne fait à propos. C'est pour nous aultres légistes, qui avons la rubricque De ventre inspiciendo. Je luy appreste un clystère barbarin. Ne laissez vos affaires d'ailleurs plus urgens. Je vous enverray du rillé en vostre maison, et serez tousjours nostre amy. » Puis s'approcha de luy, et luy mit en main sans mot dire quatre nobles à la rose. Rondibilis les print très bien, puis luy dist en effroy, comme indigné : « Hé, hé, hé, monsieur, il ne falloit rien. Grand mercy toutesfois. De meschantes gens jamais je ne prends rien. Rien jamais des gens de bien je ne refuse. Je suis tousjours à vostre commandement. 

        – En payant, dist Panurge. 

        – Cela s'entend, » respondit Rondibilis. 


    CHAPITRE XXXV

    COMMENT TROUILLOGAN, PHILOSOPHE, TRAICTE LA DIFFICULTÉ DE MARIAGE

    

    Ces paroles achevées, Pantagruel dist à Trouillogan le philosophe : 

        «– Nostre féal, de main en main vous est la lampe baillée. C'est à vous maintenant de respondre. Panurge se doibt il marier, ou non ? 

        – Tous les deux, respondit Trouillogan. 

        – Que me dictes vous ? demanda Panurge. 

        – Ce que avez ouy, respondit Trouillogan. 

        – Qu'ay je ouy ? demanda Panurge. 

        – Ce que j'ai dict, respondit Trouillogan. 

        – Ha, ha, en sommes nous là ? dist Panurge. Passe sans fluz. Et donc me doibs 

        je marier ou non ? 

        – Ne l'un ne l'aultre, respondit Trouillogan. 

        – Le diable m'emport, dist Panurge, si je ne deviens resveur ; et me puisse emporter, si je vous entends ! Attendez. Je mettray mes lunettes à ceste oreille gauche, pour vous ouir plus clair. » 

        En cestuy instant, Pantagruel aperceut vers la porte de la salle le petit chien de Gargantua, lequel il nommoit Kyne, pource que tel fut le nom du chien de Tobie. Adonc dist à toute la compaignie : ce Nostre roy n'est pas loing d'icy, levons nous. » 

        Ce mot ne fut achevé que Gargantua entra dans la salle du banquet. Chascun se leva pour luy faire reverence. Gargantua, ayant debonnairement salué l'assistance, dist : « Mes bons amis, vous me ferez ce plaisir, je vous en prie, de non laisser ne vos lieux, ne vos propos. Apportez moy à ce bout de table une chaire. Donnez moy que je boive à toute la compaignie. Vous soyez les très bien venuz. Ores me dictes : sus quel propos estiez vous ? » Pantagruel luy respondit que, sus l'apport de la seconde table, Panurge avoit proposé une matière problematicque, à sçavoir, s'il se debvoit marier ou non, et que le pere Hippothadée et maistre Rondibilis estoient expédiés de leurs responses. Lors qu'il est entré, respondoit le féal Trouillogan, et premièrement, quand Panurge luy a demandé :«  Me doibs je marier ou non ? » avoit respondu : « Tous les deux ensemblement » : à la seconde fois, avoit dict : « Ne l'un ne l'autre. » Panurge se complainct de telles répugnantes et contradictoires responses : et proteste n'y entendre rien. 

        – Je l'entends, dist Gargantua, en mon advis. La response est semblable à ce que dist un ancien philosophe interrogé s'il avoit quelque femme qu'on luy nommoit. Je l'ay, dist il, amie ; mais elle ne me a mie. Je la possédé, d'elle ne suis possédé. 

        – Pareille response, dist Pantagruel, fit une fantesque de Sparte. On luy demanda si jamais elle avoit eu affaire à homme. Respondit que non jamais ; bien que les hommes quelquefois avoient eu affaire à elle. 

        – Ainsi, dist Rondibilis, mettons nous neutre en medicine, et moyen en philosophie, par participation de l'une et l'aultre extremité, par abnégation de l'une et l'aultre extremité, et par compartiment du temps, maintenant en l'une, maintenant en l'aultre extremité. 

        – Le sainct Envoyé, dist Hippothadée, me semble l'avoir plus apertement declairé, quand il dit : « Ceux qui sont mariés soient comme non mariés : ceux qui ont femme soient comme non ayans femme. » 

        – Je interprete, dist Pantagruel, avoir et n'avoir femme en ceste façon : que femme avoir, est l'avoir à usage tel que nature la créa, qui est pour l'aide, esbattement, et société de l'homme ; n'avoir femme, est ne soy appoiltronner autour d'elle, pour elle ne contaminer celle unique et suprême affection que doibt l'homme à Dieu, ne laisser les offices qu'il doibt naturellement à sa patrie, à la republicque, à ses amis, ne mettre en nonchaloir ses estudes et ses negoces, pour continuellement à sa femme complaire. Prenant en ceste manière avoir et n'avoir femme, je ne voy répugnance ne contradiction ès termes. » 


    CHAPITRE XXXVI

    CONTINUATION DES RESPONSES DE TROUILLOGAN, PHILOSOPHE ÉPHECTIQUE ET PYRRHONIEN

    

    « Vous dictes d'orgues» , respondit Panurge. Mais je croy que je suis descendu on puitz tenebreux, auquel disoit Heraclitus estre vérité cachée. Je ne voy goutte, je n'entends rien, je sens mes sens tous hebetés, et doubte grandement que je soye charmé. Je parleray d'aultre style. Nostre féal, ne bougez. N'emboursez rien. Muons de chanse, et parlons sans disjunctives. Ces membres mal joinctz vous faschent, à ce que je voy. Or ça, de par Dieu, me doibs je marier ? 

        TROUILLOGAN. 

        Il y a de l'apparence. 

        PANURGE. 

        Et si je ne me marie poinct ? 

        TROUILLOGAN. 

        Je n'y voy inconvénient aucun. 

        PANURGE. 

        Vous n'y en voyez poinct ? 

        TROUILLOGAN. 

        Nul, ou la veue me deçoit. 

        PANURGE. 

        J'y en trouve plus de cinq cens. 

        TROUILLOGAN. 

        Comptez les. 

        PANURGE. 

        Je dis improprement parlant, et prenant nombre certain pour incertain, determiné pour indéterminé, c'est à dire beaucoup. 

        TROUILLOGAN. 

        J'escoute. 

        
        PANURGE. 

        Je ne peux me passer de femme, de par tous les diables. 

        TROUILLOGAN. 

        Oustez ces villaines bestes. 

        PANURGE. 

        De par Dieu soit ! Car mes Salmigondinoys disent, coucher seul ou sans femme, estre vie brutale, et telle la disoit Dido en ses lamentations. 

        TROUILLOGAN. 

        A vostre commandement. 

        PANURGE. 

        Pé lé quau Dé, j'en suis bien. Donc me marieray je ? 

        TROUILLOGAN. 

        Par adventure. 

        PANURGE. 

        M'en trouveray je bien ? 

        TROUILLOGAN. 

        Selon la rencontre. 

        PANURGE. 

        Aussi si je rencontre bien, comme j'espere, seray je heureux ? 

        TROUILLOGAN. 

        Assez. 

        PANURGE. 

        Tournons à contre poil. Et si je rencontre mal ? 

        TROUILLOGAN. 

        Je m'en excuse. 

        PANURGE. 

        Mais conseillez moy, de grâce. Que doibs-je faire ? 

        TROUILLOGAN. 

        Ce que vouldrez. 

        PANURGE. 

        Tarabin tarabas. 

        TROUILLOGAN. 

        Ne invocquez rien, je vous prie. 

        PANURGE. 

        On nom de Dieu soit. Je ne veulx sinon ce que me conseillerez. Que m'en conseillez vous ? 

        TROUILLOGAN. 

        Rien. 

        PANURGE. 

        Me marieray je ? 

        TROUILLOGAN. 

        Je n'y estois pas. 

        PANURGE. 

        Je ne me marieray donc poinct. 

        TROUILLOGAN. 

        Je n'en peux mais. 

        PANURGE. 

        Si je ne suis marié, je ne seray jamais coqu ? 

        TROUILLOGAN. 

        J'y pensois. 

        PANURGE. 

        Mettons le cas que je sois marié. 

        TROUILLOGAN. 

        Où le mettrons nous ? 

        PANURGE. 

        Je dis, prenez le cas que marié je sois. 

        TROUILLOGAN. 

        Je suis d'ailleurs empesché. 

        PANURGE. 

        Merde en mon nez ! Dea ! si j'osasse jurer quelque petit coup en cappe, cela me soulageroit d'autant. Or bien, patience! Et donc, si je suis marié, je seray coqu ? 

        TROUILLOGAN. 

        On le diroit. 

        PANURGE. 

        Si ma femme est preude et chaste, je ne seray jamais coqu ? 

        TROUILLOGAN. 

        Vous me semblez parler correct. 

        PANURGE. 

        Escoutez. 

        TROUILLOGAN. 

        Tant que vouldrez. 

        PANURGE. 

        Sera elle prude et chaste ? reste seulement ce poinct. 

        TROUILLOGAN. 

        J'en doubte. 

        PANURGE. 

        Vous ne la vistes jamais ? 

        
        TROUILLOGAN. 

        Que je sache. 

        PANURGE. 

        Pour quoy donc doubtez vous d'une chose que ne cognoissez ? 

        TROUILLOGAN. 

        Pour cause. 

        PANURGE. 

        Et si la cognoissiez ? 

        TROUILLOGAN. 

        Encores plus. 

        PANURGE. 

        Paige, mon mignon, tiens icy mon bonnet : je le te donne, saulve les lunettes, et va en la basse court jurer une petite demie heure pour moy. Je jureray pour toy, quand tu vouldras. Mais qui me fera coqu ? 

        TROUILLOGAN. 

        Quelqu'un. 

        PANURGE. 

        Par le ventre boeuf de bois, je vous frotteray bien, monsieur le quelqu'un. 

        TROUILLOGAN. 

        Vous le dictes. 

        PANURGE. 

        Le diantre, celuy qui n'a point de blanc en l'oeil, m'emporte donc ensemble, si je ne boucle ma femme à la Bergamasque, quand je partiray hors mon serrail. 

        TROUILLOGAN. 

        Discourez mieulx. 

        PANURGE. 

        C'est bien chien chié chanté pour les discours. Faisons quelque resolution. 

        TROUILLOGAN. 

        Je n'y contredis. 

        PANURGE. 

        Attendez. Puisque de cestuy endroit ne peux sang de vous tirer, je vous saigneray d'aultre veine. Estes vous marié ou non ? 

        TROUILLOGAN. 

        Ne l'un ne l'aultre, et tous les deux ensemble. 

        PANURGE. 

        Dieu nous soit en aide ! Je sue, par la mort boeuf, d'ahan, et sens ma digestion interrompue. Toutes mes phrenes, metaphrenes et diaphragmes sont suspenduz et tenduz pour incornifistibuler en la gibbessière de mon entendement ce que dictes et respondez. 

        TROUILLOGAN. 

        Je ne m'en empesche. 

        PANURGE. 

        Trut avant, nostre féal, estes vous marié ? 

        TROUILLOGAN. 

        Il me l'est advis. 

        PANURGE. 

        Vous l'aviez esté une aultre fois ? 

        TROUILLOGAN. 

        Possible est. 

        PANURGE. 

        Vous en trouvastes vous bien la première fois ? 

        TROUILLOGAN. 

        Il n'est pas impossible. 

        PANURGE. 

        A ceste seconde fois comment vous en trouvez vous ? 

        TROUILLOGAN. 

        Comme porte mon sort fatal. 

        PANURGE. 

        Mais quoy, à bon escient, vous en trouvez vous bien ? 

        TROUILLOGAN. 

        Il est vray semblable. 

        PANURGE. 

        Or ça, de par Dieu, j'aimerois, par le fardeau de sainct Cristofle, autant entreprendre tirer un pet d'un asne mort que de vous une resolution. Si vous auray je à ce coup. Nostre féal, faisons honte au diable d'enfer, confessons vérité. Fustes vous jamais coqu ? Je dis vous qui estes icy, je ne dis pas vous qui estes là bas au jeu de paulme. 

        TROUILLOGAN. 

        Non, s'il n'estoit predestiné. 

        PANURGE. 

        Par la chair, je renie ; par le sang, je renague ; par le corps, je renonce. Il m'eschappe. » 

        
        À ces motz Gargantua se leva, et dist : « Loué soit le bon Dieu en toutes choses. A ce que je voy, le monde est devenu beau filz, depuis ma cognoissance première. En sommes nous là ? Donc sont huy les plus doctes et prudens philosophes entrés au phrontistere et escole des pyrrhoniens, aporrheticques, scepticques, et ephectiques. Loué soit le bon Dieu ! Vrayement on pourra dorénavant prendre les lions par les jubés, les chevaulx, par les crains, les bufles, parle museau, les boeufz, par les cornes, les loups, par la queue, les chevres, par la barbe, les oiseaux, par les pieds, mais ja ne seront telz philosophes par leurs paroles pris. A Dieu mes bons amis. » Ces motz prononcés, se retira de la compaignie. Pantagruel et les aultres le vouloient suivre, mais il ne le voulut permettre. 

        Issu Gargantua de la salle, Pantagruel dist ès invités : « Le Timé de Platon, au commencement de rassemblée, compta les invités. Nous, au rebours, les compterons en la fin. Un, deux, trois ; où est le quart ? N'estoit-ce nostre amy Bridoye ? » Épistemon respondit avoir esté en sa maison pour l'inviter, mais ne l'avoir trouvé. Un huissier du parlement Myrelinguoys en Myrelingues l'estoit venu quérir et adjourner pour personnellement comparoistre, et davant les sénateurs raison rendre de quelque sentence par luy donnée. Pourtant estoit-il au jour précédent departy, afin de soy représenter au jour de l'assignation, et ne tomber en deffault ou contumace. 

        « Je veulx, dist Pantagruel, entendre que c'est. Plus de quarante ans y a qu'il est juge de Fonsbeton ; iceluy temps pendant a donné plus de quatre mille sentences définitives.  De deux mille trois cens et neuf sentences par luy données, fut appellé par les parties condamnées en la court souveraine du parlement Myrelinguoys en Myrelingues : toutes par arrestz d'icelle ont esté ratifiées, approuvées, et confirmées : les appeaulx renversés et à néant mis. Que maintenant donc soit personnellement adjourné sus ses vieux jours, il qui par tout le passé a vescu tant sainctement en son estât, ne peut estre sans quelque desastre. Je luy veulx de tout mon pouvoir estre aidant en equité. Je sçay huy tant estre la malignité du monde aggravée, que bon droit a bien besoing d'aide. Et présentement délibéré y vacquer, de peur de quelque surprinse. » 

        Alors furent les tables levées. Pantagruel fit ès invités dons precieux et honorables de bagues, joyaulx, et vaisselle, tant d'or comme d'argent, et , les avoir cordialement remercié, se retira vers sa chambre. 


    CHAPITRE XXXVII

    COMMENT PANTAGRUEL PERSUADE À PANURGE PRENDRE CONSEIL DE QUELQUE FOL

    

    Pantagruel, soy retirant, apperceut par la galerie Panurge en maintien d'un resveur ravassant et dodelinant de la teste, et luy dist : « Vous me semblez à une souriz empegée ; tant plus elle s'efforce soy depestrer de la poix, tant plus elle s'en embrene. Vous, semblablement, efforçant issir hors les lacs de perplexité, plus que davant y demourez empestré, et n'y sçay remede fors un. Entendez. J'ay souvent ouy en proverbe vulgaire qu'un fol enseigne bien un sage. Puis que, par les responses des sages, n estes à plein satisfaict, conseillez vous à quelque fol : pourra estre que, ce faisant, plus à vostre gré serez satisfaict et content. Par l'advis, conseil et prédiction des folz, vous sçavez quants princes, rois, et republiques ont esté conservés, quantes batailles gaignées, quantes perplexités dissolues. Ja besoing n est vous ramentevoir les exemples. Vous acquiescerez en ceste raison. Car, comme celuy qui de près regarde a ses affaires privés et domesticques, qui est vigilant et attentif au gouvernement de sa maison, duquel l'esprit n'est point esgaré, qui ne perd occasion quelconque de acquerir et amasser biens et richesses, qui cautement sçait obvier ès inconveniens de pauvreté, vous appeliez sage mondain, quoy que fat soit il en l'estimation des Intelligences celestes, ainsi faut il, pour davant icelles sage estre, je dis sage et présagé par aspiration divine, et apte à recevoir benefice de divination, se oublier soy mesmes, issir hors de soy mesmes, vuider ses sens de toute terrienne affection, purger son esprit de toute humaine sollicitude, et mettre tout en non chaloir. Ce que vulgairement est imputé à folie. 

        En ceste manière, fut du vulgue imperit appelé Fatuel le grand vaticinateur Faunus, filz de Picus, roy des Latins. 

        En ceste manière, voyons nous, entre les jongleurs, à la distribution des rôles, le personnage du Sot et du Badin estre toujours représenté par le plus périt et parfaict joueur de leur compaignie. 

        En ceste manière, disent les mathématiciens un mesme horoscope estre a la nativité des rois et des sots. Et donnent exemple de Enéas et Choroebus, lequel Euphorion dit avoir esté fol, qui eurent un mesme genethliaque. 

        Je ne seray hors de propos, si je vous raconte ce que dit Jo. André, sus un canon de certain rescrit papal, adressé au maire et bourgeois de la Rochelle, et , après luy, Panorme en ce mesme canon, Barbatia sus les Pandectes, et recentement Jason en ses conseilz, de Seigny Joan, fol insigne de Paris, bisayeul de Caillette. Le cas est tel. 

        À Paris, en la roustisserie du petit Chastelet, au davant de l'ouvroir d'un roustisseur, un faquin mangeoit son pain a la fumée du roust, et le trouvoit, ainsi perfumé, grandement savoureux. Le roustisseur le laissoit faire. En fin, quand tout le pain fut baufré, le roustisseur happe le faquin au collet, et vouloit qu'il luy payast la fumée de son roust. Le faquin disoit en rien n'avoir ses viandes endommaigé, rien n'avoir du sien prins, en lien ne luy estre debiteur. 

        La fumée dont estoit question evaporoit par dehors, ainsi comme ainsi se perdoit elle, jamais navoit esté ouy que, dedans Paris, on eust vendu fumée de roust en rue. Le roustisseur repliquoit que, de fumée de son roust, n'estoit tenu nourrir les faquins, et renioit, en cas qu'il ne le payast, qu'il luy ousteroit ses crochetz. Le faquin tire son tribart, et se mettoit en defense. 

        L'altercation fut grande ; le badault peuple de Paris accourut au debat de toutes pars. Là se trouva à propos Seigny Joan le fol, citadin de Paris. L'ayant apperceu, le roustisseur demanda au faquin : « Veulx tu sus nostre différent croire ce noble Seigny Joan ? » – « Ouy, par le Sambreguoy », respondit le faquin. Adonc Seigny Joan, avoir leur discord entendu, commanda au faquin qu'il luy tirast de son baudrier quelque pièce d'argent. Le faquin luy mit en main un tournoys philippus. Seigny Joan le print, et le mit sus son espaule gauche, comme explorant s'il estoit de poids ; puis le timpoit sus la paulme de sa main gauche, comme pour entendre s'il estoit de bon alloy ; puis le posa sus la prunelle de son oeil droit, comme pour voir s'il estoit bien marqué. Tout ce fut faict en grande silence de tout le badault peuple, en ferme attente du roustisseur, et desespoir du faquin. En fin le fit sus l'ouvroir sonner par plusieurs fois. Puis, en majesté presidentale, tenant sa marote on poing, comme si fust un sceptre, et affublant en teste son chaperon de martres singesses à oreilles de papier, fraizé à pointz d'orgues, toussant préalablement deux ou trois bonnes fois, dist à haulte voix : « La court vous dist que le faquin, qui a son pain mangé à la fumée du roust, civilement a payé le roustisseur au son de son argent. Ordonne la dicte court que chascun se retire en sa chascunière, sans despens, et pour cause. » Ceste sentence du fol parisien tant a semblé equitable, voire admirable, ès docteurs susdicts, qu'ilz font doubte, en cas que la matière eust esté on parlement dudict lieu, ou en la Rotte à Rome, voire certes entre les Aréopagites décidée, si plus juridicquement eust esté par eux sententié. Pourtant advisez si conseil voulez d'un fol prendre. » 


    CHAPITRE XXXVIII

    COMMENT PAR PANTAGRUEL ET PANURGE EST TRIBOULET BLASONNÉ

    

    AR mon ame, respondit Panurge, je le veulx. Il m'est advis que le boyau m'eslargit. Je l'avois nagueres bien serré et constipé. Mais, ainsi comme avons choisy la fine creme de sapience pour conseil, aussi vouldrois je qu'en nostre consultation presidast quelqu'un qui fust fol en degré souverain. 

        – Triboulet, dist Pantagruel, me semble competentement fol. » Panurge respond : « Proprement et totalement fol. 

      
        PANTAGRUEL. 

        PANURGE. 


        Fol fatal, 

        Fol de haulte game, 


        Fol de nature, 

        Fol de b quarre et de b mol 


        Fol celeste, 

        Fol terrien, 


        Fol jovial, 

        Fol joyeux et folastrant, 


        Fol mercurial, 

        Fol jolly et folliant, 


        Fol lunaticque, 

        Fol à pompettes, 


        Fol erraticque, 

        Fol à pilettes, 


        Fol eccentrique, 

        Fol à sonnettes, 


        Fol etheré et Junonian, 

        Fol riant et venerien, 


        Fol arctique, 

        Fol de soubstraicte, 


        Fol heroïcque, 

        Fol de mere goutte, 


        Fol genial, 

        Fol de la prime cuvée, 


        Fol predestiné, 

        Fol de montaison, 


        Fol auguste, 

        Fol original, 


        Fol cesarin, 

        Fol papal, 


        Fol impérial, 

        Fol consistorial, 


        Fol royal, 

        Fol conclaviste, 


        Fol patriarchal, 

        Fol bulliste, 


        Fol original, 

        Fol synodal, 


        Fol loyal, 

        Fol episcopal, 


        Fol ducal, 

        Fol doctoral, 


        Fol banerol, 

        Fol monachal, 


        Fol seigneurial, 

        Fol fiscal, 


        Fol palatin, 

        Fol extravaguant, 


        Fol principal, 

        Fol à bourlet, 


        Fol pretorial, 

        Fol à simple tonsure, 


        Fol total, 

        Fol cotal, 


        Fol esleu, 

        Fol gradué nommé en folie 


        Fol curial, 

        Fol commensal, 


        Fol primipile, 

        Fol premier de sa licence, 


        Fol triumphant, 

        Fol caudataire, 


        Fol vulgaire, 

        Fol de supererogation, 


        Fol domesticque, 

        Fol collateral, 


        Fol exemplaire, 

        Fol à latere, altéré, 


        Fol rare et peregrin, 

        Fol niais, 


        Fol aulicque, 

        Fol passagier, 


        Fol civil, 

        Fol branchier, 


        Fol populaire, 

        Fol aguard, 


        Fol familier, 

        Fol gentil, 


        Fol insigne, 

        Fol maillé, 


        Fol favorit, 

        Fol pillart, 


        Fol latin, 

        Fol revenu de queue, 


        Fol ordinaire, 

        Fol griayz, 


        Fol redoubté, 

        Fol radotant, 


        Fol transcendant, 

        Fol de soubarbade, 


        Fol souverain, 

        Fol boursouflé, 


        Fol spécial, 

        Fol supercoquelicantieux, 


        Fol metaphysical, 

        Fol corollaire, 


        Fol ecstatique, 

        Fol de levant, 


        Fol catégorie que, 

        Fol soubelin, 


        Fol predicable, 

        Fol cramoysi, 


        Fol decumane, 

        Fol tainct en graine, 


        Fol officieux, 

        Fol bourgeois, 


        Fol de perspective, 

        Fol vistempenard, 


        Fol d'algorisme, 

        Fol de gabie, 


        Fol d'algebra, 

        Fol modal, 


        Fol de caballe, 

        Fol de seconde intention, 


        Fol talmudicque, 

        Fol tacuin, 


        Fol d'Alguamala, 

        Fol heteroclyte, 


        Fol compendieux, 

        Fol sommiste, 


        Fol abrevié, 

        Fol abreviateur, 


        Fol hyperbolicque, 

        Fol de morisque, 


        Fol antonomaticque, 

        Fol bien bullé, 


        Fol allegoricque, 

        Fol mandataire, 


        Fol tropologicque, 

        Fol capussionnaire, 


        Fol pléonasmicque, 

        Fol titulaire, 


        Fol capital, 

        Fol tapinois, 


        Fol cerebreux, 

        Fol rebarbatif, 


        Fol cordial, 

        Fol bien mentulé, 


        Fol intestin, 

        Fol mal empiété, 


        Fol epaticque, 

        Fol couillart, 


        Fol spleneticque, 

        Fol grimault, 


        Fol venteux, 

        Fol esventé, 


        Fol legitime, 

        Fol culinaire, 


        Fol d'Azimuth, 

        Fol de haulte fustaie, 


        Fol d'Almicantarath, 

        Fol contrehastier, 


        Fol proportionné, 

        Fol marmiteux, 


        Fol d'architrave, 

        Fol catarrhé, 


        Fol de pedestal, 

        Fol braguart, 


        Fol parragon, 

        Fol à vingt et quatre caratz, 


        Fol celebre, 

        Fol bigearre, 


        Fol alaigre, 

        Fol guinguoys, 


        Fol solennel, 

        Fol à la martingalle, 


        Fol annuel, 

        Fol à bastons, 


        Fol festival, 

        Fol à marotte, 


        Fol recréatif, 

        Fol de bon biés, 


        Fol villaticque, 

        Fol à la grande laise, 


        Fol plaisant, 

        Fol trabuchant, 


        Fol privilegié, 

        Fol susanné, 


        Fol rusticque, 

        Fol de rustrie, 


        Fol ordinaire, 

        Fol à plain bust, 


        Fol de toutes heures, 

        Fol gourrier, 


        Fol en diapason, 

        Fol gorgias, 


        Fol résolu, 

        Fol d'arrachepied, 


        Fol hiéroglyphicque, 

        Fol de rébus, 


        Fol authenticque, 

        Fol à patron, 


        Fol de valeur, 

        Fol à chaperon, 


        Fol précieux, 

        Fol à double rebraz, 


        Fol fanaticque, 

        Fol à la damasquine, 


        Fol fantasticque, 

        Fol de tauchie, 


        Fol lymphaticque, 

        Fol d'azemine, 


        Fol panicque, 

        Fol barytonant, 


        Fol alambicqué, 

        Fol mouscheté, 


        Fol non fascheux, 

        Fol à espreuve de hacquebutte 

      

        PANTAGRUEL. 

        – Si raison estoit pour quoy jadis en Rome les Quirinales on nommoit la feste des folz, justement en France on pourroit instituer les Tribouletinales. 

        PANURGE. 

        – Si tous folz portoient cropière, il auroit les fesses bien escorchées. 

        PANTAGRUEL. 

        – S'il estoit dieu fatuel, duquel avons parlé, mary de la dive Fatue. son pere seroit Bonadies, sa grande mere Bonedée. 

        
        PANURGE. 

        – Si tous folz alloient les ambles, quoy qu'il ait les jambes tortes, il passeroit d'une grande toise. Allons vers luy sans sejourner. De luy aurons quelque belle resolution, je m'y attends. 

        – Je veulx, dist Pantagruel, assister au jugement de Bridoye. Ce pendant que je iray en Myrelingues, qui est delà la rivière de Loire, je depescheray Carpalim pour de Bloys icy amener Triboulet. » 

        Lors fut Carpalim depesché. Pantagruel, accompaigné de ses domestiques, Panurge, Epistemon, Ponocrates, frere Jean, Gymnaste, Rhizotome, et aultres, print le chemin de Myrelingues. 


    CHAPITRE XXXIX

    COMMENT PANTAGRUEL ASSISTE AU JUGEMENT DU JUGE BRIDOYE, LEQUEL SENTENTIOIT LES PROCÈS AU SORT DES DEZ

    

    Au jour subsequent, à heure de l'assignation, Pantagruel arriva en Myrelingues. Les président, sénateurs et conseillers le prièrent entrer avec eux, et ouir la décision des causes et raisons que allegueroit Bridoye, pour quoy auroit donné certaine sentence contre l'esleu Toucheronde, laquelle ne sembloit du tout équitable à icelle court centumvirale. Pantagruel entre voluntiers, et là trouve Bridoye on milieu du parquet assis : et , pour toutes raisons et excuses, rien plus ne respondant, sinon qu'il estoit vieux devenu, et qu'il n'avoit la veue tant bonne comme de coustume : allegant plusieurs miseres et calamités, que vieillesse apporte avec soy, lesquelles not. per Archid. D. lxxxvj c. tanta. Pourtant, ne cognoissoit il tant distinctement les poinctz des dez, comme avoit faict par le passé. Dont pouvoit estre qu'en la façon que Isaac, vieux et mal voyant, print Jacob pour Esaü, ainsi, à la décision du procès dont estoit question, il auroit prins un quatre pour un cinq : notamment referent que lors il avoit usé de ses petits dez. Et que, par disposition de droit, les imperfections de Nature ne doibvent estre imputées à crime, comme appert, ff. de re milit. l. qui cum uno. ff. de reg. jur. l. fere. ff. de edil. ed. per totum. ff. de term. mod. l. divus Adrianus. résolu, per Lud. Ro. in l. si vero. ff. sol. matr. Et qui aultrement feroit non l'homme accuseroit, mais Nature, comme est evident in l. maximum vitium. C. de lib. proeter. 

        
        «– Quelz dez, demandoit Trinquamelle, grand président d'icelle court, mon amy, entendez vous ? 

        – Les dez, respondit Bridoye, des jugemens, Alea judiciorum, desquelz est escrit par Doct. 26. quest. 2 cap. sors l. nec emptio. ff. de contrahend. empt. quod debetur. ff. de pecul. et ibi Bartol. et desquelz dez vous aultres Messieurs ordinairement usez en ceste vostre cour souveraine ; aussi font tous aultres juges en décision des procès, suivans ce qu'en a noté D. Hen. Ferrandat, et not. gl. in c. fin. de sortil. et l. sed cum ambo ff. de jud. Ubi doct. notent que le sort est fort bon, honneste, utile et nécessaire à la vuidange des procès et dissentions. Plus encores apertement font dict Bald. Bartol. et Alex. C. communia, de leg. l.si duo. 

        – Et comment, demandoit Trinquamelle, faites vous, mon amy ? 

        – Je, respondit Bridoye, respondray briefvement, selon l'enseignement de la loy Ampliorem. § in refutatoriis. C. de appel. et ce que dit gloss. l.1. ff. quod. met. causa. Gaudent brevitate moderni. Je fais comme vous aultres Messieurs, et comme est l'usance de judicature, à laquelle nos droits commandent tousjours deferer : ut not. extra, de consuet. c. ex literis. et ibi Innoc. 

        « Ayant bien veu, reveu, leu, releu, paperassé et feuilleté les complainctes, adjournemens, adjournemens, commissions, informations, avant procedés, productions, allegations, intendictz, contredictz, requestes, enquestes, replicques, dupliques, tripliques, escritures, reproches, griefz, salvations, recollemens, confrontations, acarations, libelles, apostoles, lettres royaulx, compulsoires, declinatoires, anticipatoires, évocations, envoyz, renvoyz, conclusions, fins de non proceder, apoinctemens, reliefz, confessions, exploictz, et aultres telles dragées et espiceries d'une part et d'aultre, comme doibt faire le bon juge selon ce qu'en a not. Spec. de ordnario § j et tit. de offic. omn. jud. § fin. et de rescript, presentat., § I. 

        Je pose sus le bout de la table en mon cabinet tous les sacs du defendeur, et luy livre chanse premièrement, comme vous aultres, Messieurs. Et est not. l. favorabiliores. ff. de reg. jur. et in cap. cum sunt. eod. tit. lib. 6, qui dit, Cum sunt partium jura obscura, reo favendum est potius quam actori. Cela faict, je pose les sacs du demandeur, comme vous aultres, Messieurs, sus l'aultre bout, visum visu. Car, opposita juxta se posita magis elucescunt, ut not. in l. 1. § videamus. ff. de his qui sunt sui vel alieni juris. et in l. munerum. § mixta. ff. de muner. et honor. Pareillement, et quant et quant je luy livre chanse. 

        – Mais, demandoit Trinquamelle, mon amy, à quoy cognoissez vous l'obscurité des droits pretenduz par les parties plaidoyantes ? 

        – Comme vous aultres, Messieurs, respondit Bridoye, sçavoir est quand il y a beaucoup de sacs d'une part et d'aultre. Et lors je use de mes petits dez, comme vous aultres, Messieurs, suivant la loy, semper in stipulationibus. ff. de regulis juris, et la loy versale versifiée que eod. tit. 

        Semper in obscuris quod minimum est sequimur. 

        canonizée in c. in obscuris. eod. tit. lib. 6. 

        J'ay d'aultres gros dez bien beaux et harmonieux, des quelz je use, comme vous aultres, Messieurs, quand la matière est plus liquide, c'est à dire quand moins y a de sacs. 

        – Cela faict, demandoit Trinquamelle, comment sententiez vous, mon amy ? 

        – Comme vous aultres, Messieurs, respondit Bridoye, pour celuy je donne sentence duquel la chanse livrée par le sort du dez judiciaire, tribunian, pretorial, premier advient. Ainsi commandent nos droits ff. qui pot. in pign. l. creditor. C. de consul., l. 1. Et de regulis juris in6. Qui prior est tempore potior est jure. » 




    CHAPITRE XL

    COMMENT BRIDOYE EXPOSE LES CAUSES POUR QUOY IL VISITOIT LES PROCÈS QU'IL DÉCIDOIT PAR LE SORT DES DEZ

    

    Voire mais, demandoit Trinquamelle, mon amy, puis que par sort et ject des dez vous faites vos jugemens, pour quoy ne livrez vous ceste chanse le jour et heure propre que les parties controverses comparent par davant vous, sans aultre delay ? De quoy vous servent les escritures et aultres procédures contenues dedans les sacs ? 

        – Comme à vous aultres, Messieurs, respondit Bridoye, elles me servent de trois choses exquises, requises et authenticques. 

        Premièrement pour la forme, en omission de laquelle ce qu'on a faict n'estre valable prouve très bien Spec. tit. de instr. edit. et tit. de rescript, praesent. Davantaige vous sçavez trop mieulx que souvent, en procédures judiciaires, les formalités destruisent les materialités et substances. Car, forma mutata, mutatur substantia. ff. ad exhibend. l. Jul. ff. ad leg. Falcid. l. si is qui quadringinta. Et extra, de decim. c. ad audientiam. et de celebrat, miss. c. in quadam. 

        Secondement, comme à vous aultres, Messieurs, me servent d'exercice honneste et salutaire. Feu M. Othoman Vadare, grand medicin, comme vous diriez, C. de comit. et archi. lib. xij, m'a dict maintes fois que faulte d'exercitation corporelle est cause unique de peu de santé et briefveté de vie de vous aultres, Messieurs, et tous officiers de justice. Ce que très bien avant luy estoit noté par Bart. in l. 1. C. de sent, quoe pro eo quod. Pourtant sont, comme à vous aultres, Messieurs, à nous consécutivement, quia accessorium naturam sequitur principalis. de regulis juris. l.6. et l. cum principalis, et l. nihil dolo. ff. eod. tit. de fidejuss. l. fidejuss. et extr. de offic. de leg. c. j. concédez certains jeuz d'exercice honneste et recréatif, ff. de al. lus. et aleat. l. solent. et authent. ut omnes obediant. in princ. coll. 7. et ff. de poescript. verb. l. si gratuitam. et lib. 1. c. de spect. lib. xj. Et telle est l'opinion D. Thomae in secunda secundoe quoest. clxviij, bien à propos alléguée par D. Albert, de Ros., lequel fuit magnus practicus et docteur solennel, comme atteste Barbatia in prin. consil. La raison est exposée per gloss. in prooemio. ff. § ne autem tertii : 

        Interpone tuis interdum gaudia curvis. 

        De faict, un jour, en l'an 1489, ayant quelque affaire bursal en la chambre de Messieurs les Generaulx, et y entrant par permission pecuniaire de l'huissier, comme vous aultres, Messieurs, sçavez que, pecunioe obediunt omnia, et l'a dict Bald. in l. singularia ff. si certum pet. et Salic, in l. receptitia. C. de constit. pec. et Car. in Clem. j. de baptis je les trouvay tous jouans à la mousche par exercice salubre, avant le past ou après, il m'est indifferent, pourveu que hic not. que le jeu de la mousche est honneste, salubre, antique et légal, a Musco inventore. de quo C. de petit, hoered. l. si post mortem. et Muscarii. j. Ceux qui jouent à la mousche sont excusables de droit l. j. c. de excus. artif. lib. x. 

        Et pour lors estoit de mousche M. Tielman Picquet, il m'en souvient : et rioit de ce que Messieurs de ladicte chambre gastoient tous leurs bonnetz à force de luy dauber ses espaules : les disoit ce nonobstant n'estre de ce degast de bonnetz excusables au retour du palais envers leurs femmes, par c. j. extra, de proesumpt. et ibi gloss. Or, resolutorie loquendo, je dirois, comme vous aultres, Messieurs, qu'il n'est exercice tel, ne plus aromatisant en ce monde palatin que vuider sacs, feuilleter papiers, quotter cayers, emplir paniers, et visiter procès, ex Bart. et Joan. de Pra. in l. falsa. de condit. et demonst. ff. 

        Tiercement, comme vous aultres, Messieurs, je considéré que le temps meurit toutes choses : par temps toutes choses viennent en evidence ; le temps est pere de vérité, gloss. in l. j. C. de servit. Authent. de restit. et ea quoe pa. et Spec. tit. de requis, cons. C'est pourquoy, comme vous aultres, Messieurs, je sursoye, delaye et différé le jugement, afin que le procès, bien ventilé, grabelé et debatu, vienne par succession de temps à sa maturité, et le sort, par après advenant, soit plus doucettement porté des parties condemnées, comme not. gloss. ff. de excus. tut. l. tria onera : 

        Portatur leviter quod portat quisque libenter. 

        Le jugeant crud, verd, et au commencement, danger seroit de l'inconvenient que disent les medicins advenir quand on perse un aposteme avant qu'il soit meur, quand on purge du corps humain quelque humeur nuisant avant sa concoction. Car, comme est escrit in Authent. hoec constit. in Innoc. de constit. princ. et le repete, gl. in c. coeterum. extra, de jura, calumn. : 

        Quod medicament a morbis exhibent, hoc jura negoiis. 

        Nature davantaige nous instruict cueillir et manger les fruictz quand ilz sont meurs. Instit. de rer. diu. § is ad quem, et ff. de act. empt. l. Julianus : marier les filles quand elles sont meures, ff. dedonat. inter vir. et uxor. l. cum hic status. § si quis sponsam. et xxvij. q. 1. c. Sicut dit gloss. 

        Jam matura thoris plenis adoleverat annis Virginitas. 

        Rien ne faire qu'en toute maturité, xxxiij. q. 2. § ult. et clxxxiij. d. c. ult. » 


    CHAPITRE XLI

    COMMENT BRIDOYE NARRE L'HISTOIRE DE L'APPOINCTEUR DE PROCÈS

    

    « Il me souvient à ce propos, dist Bridoye continuant, qu'au temps que j'estudiois à Poictiers en droit, sous Brocadium juris, estoit à Semeve un nommé Perrin Dendin, homme honorable, bon laboureur, bien chantant au lutrain, homme de crédit, et âgé autant que le plus de vous aultres, Messieurs, lequel disoit avoir veu le grand bon homme Concile de Latran, avec son gros chapeau rouge ; ensemble la bonne dame Pragmaticque Sanction, sa femme, avec son large tissu de satin pers, et ses grosses patenostres de gayet. Cestuy homme de bien appoinctoit plus de procès qu'il n'en estoit vuidé en tout le palais de Poictiers, en l'auditoire de Monsmorillon, en la halle de Parthenay le Vieux. Ce que le faisoit venerable en tout le voisinage. De Chauvigny, Nouaillé, Croutelles, Aisgne, Legugé, la Motte, Lusignan, Vivonne, Mezeaulx, Estables et lieux confins, tous les debatz, procès et differens estoient par son devis vuidés, comme par juge souverain, quoy que juge ne fust, mais homme de bien, Arg. in l.sed si unius ff. de jurejur. et de verb. obl. l.continuus. 

        Il n'estoit tué pourceau en tout le voisinage dont il n'eust de la hastille et des boudins. Et estoit presque tous les jours de banquet, de festin, de nopces, de commerage, de relevailles, et en la taverne : pour faire quelque appoinctement, entendez ; car jamais n'appoinctoit les parties qu'il ne les fist boire ensemble, par symbole de reconciliation, d'accord perfaict, et de nouvelle joye, ut not. per. doct. ff. de peric. et com. rei. vend. l. 1. 

        Il eut un filz nommé Tenot Dendin, grand hardeau oc gallant homme, ainsi maist Dieu, lequel semblablement voulut s'entremettre d'appoincter les plaidoyans, comme vous sçavez que, 

        Saepe solet similis filius esse patri, 
Et sequitur leviter filia matris iter. 

        Ut ait gloss. vj, qu. 1, c. Si quis. gloss. de consec. dist. 5, c. 2, fin. et est nol. per Doct. C. impub. et aliis subst. l. ult. et 1. legitime, ff. de stat. hom. gloss. in l. quod si nolit. ff. de edil. edict. l. quisquis. C. ad leg. Jul. majestat. Excipio filios a moniali susceptos ex monacho. per gloss. in c. impudicas. xxvij. qu. 1. Et se nommoit en ses tiltres : L'appoincteur des procès. 

        En cestuy négoce tant estoit actif et vigilant, car vigilantibus jura subveniunt ex leg. pupillus. ff. quoe in fraud. cred. et ibid. l. non enim. et Inst. in prooemio, que incontinent qu'il sentoit ut ff. si quad. paup. fec. l. Agaso. gloss. in verb. olfecit. id est, nasum ad culum posuit, et entendoit par pays estre meu procès ou débat, il s'ingeroit d'appoincter les parties. Il est escrit : 

        Qui non laborat non manige ducat : 

        Et le dit gloss. ff. de damn. infect. l. quamvis, et Currere plus que le pas vetulam compellit egestas. 
 gloss. ff. de lib. agnosc. l. si quis. pro qua facit. l. si plures. c. de condit. incerîi. Mais, en telle affaire, il fut tant malheureux que jamais n'appoincta différent quelconques, tant petit fust il que sauriez dire. En lieu de les appoincter, il les irritoit et aigrissoit davantaige. Vous sçavez, Messieurs, que, 

        Sermo datur cunctis, animi sapientia paucis. 

        
        gloss. ff. de alien. jud. mut. caus. fa. l. 2. Et disoient les taverniers de Semervé que, sous luy, en un an, ilz n'avoient tant vendu de vin d'appoinctation (ainsi nommoient ilz le bon vin de Legugé), comme ilz faisoient sous son pere, en demie heure. 

        Advint qu'il s'en plaignit à son pere, et referoit les causes de ce meshaing en la perversité des hommes de son temps : franchement luy objectant que, si on temps jadis le monde eust esté ainsi pervers, plaidoyart, detravé et inappoinctable, il, son pere, n'eust acquis l'honneur et tiltre d'appoincteur tant irrefragable, comme il avoit. En quoy faisoit Tenot contre le droit, par lequel est ès enfans défendu reprocher leurs propres pères, per gloss. et Bart. lib. 3, § si quis ff. de condit. ob caus. et Authent. de nupt. § sed quod s'ancitum. col. 4. 

        Il fault, respondit Perrin, faire aultrement, Dendin, mon filz. Or, 

        Quand oportet vient en place, 
Il convient qu'ainsi se face. 

        gloss. c. de appel. l. eos. etiam. Ce n'est là que gist le lièvre. Tu n'appoinctes jamais les differens. Pour quoy ? Tu les prends des le commencement, estans encore verds et cruds. Je les appoincte tous. Pour quoy ? Je les prends sus leur fin, bien meurs et digerés. Ainsi dit gloss. 

        Dulcior est fructus post multa pericula dactus. 

        l. non moriturus. c. de contrahend. et commit, stip. Ne sçais tu qu'on dit en proverbe commun : « Heureux estre le medicin qui est appellé sus la declination de la maladie »? La maladie de soy criticquoit et tendoit à fin, encores que le medicin n'y survint. Mes plaidoyeurs semblablement de soy mesmes declinoient au dernier but de plaidoirie, car leurs bourses estoient vuides, de soy cessoient poursuivre et solliciter : plus d'aubert nestoit en fouillouse pour solliciter et poursuivre : 

        Deficiente pecu, deficit omne, nia. 

        Manquoit seulement quelqu'un, qui fust comme paranymphe et mediateur, qui premier parlast d'appoinctement, pour soy saulver l'une et l'aultre partie de ceste pernicieuse honte qu'on eust dist : « Cestuy premier s'est rendu ; il a premier parlé d'appoinctement ; il a esté las le premier ; il n'avoit le meilleur droit ; il sentoit que le bas le blessoit.» 

        Là, Dendin, je me trouve à propos, comme lard en poys. C est mon heur. C'est mon gaing. C'est ma bonne fortune. Et te dis, Dendin, mon filz joly, que, par ceste méthode, je pourrais paix mettre, ou treves pour le moins, entre le grand roy et les Vénitiens, entre l'empereur et les Suisses, entre les Anglois et les Escossois, entre le pape et les Ferrarois. Iray je plus loing ? ce m'aist Dieu, entre le Turc et le sophy ; entre les Tartres et les Moscovites. 

        
        Entends bien. Je les prendrais sus l'instant que les uns et les aultres seroient las de guerroyer, quilz auroient vuidé leurs coffres, expuisé les bourses de leurs subjectz, vendu leur dommaine, hypothéqué leurs terres, consumé leurs vivres et munitions. Là, de par Dieu, ou de par sa mere, force forcée leur est respirer, et leurs felonnies modérer. C'est la doctrine in gloss. xxxvij. d. c. Si quando : 

        Odero si potero, si non, invitus amabo. » 


    CHAPITRE XLII

    COMMENT NAISSENT LES PROCÈS, ET COMMENT ILS VIENNENT A PERFECTION

    

    « C'est pour quoy, dist Bridoye continuant, comme vous aultres, Messieurs, je temporise, attendant la maturité du procès, et sa perfection en tous membres : ce sont escritures et sacs. Arg. in l. si major. C. commu. divid. et de cons. di. 1, c. solemnitates. et ibi gloss. 

        Un procès, à sa naissance première, me semble, comme à vous aultres, Messieurs, informe et imperfaict. Comme un ours naissant n'a pieds, ne mains, peau, poil, ne teste ; ce n'est qu'une pièce de chair, rude et informe. L'ourse, à force de leicher, la met en perfection des membres, ut not. doct. ff. ad l. Aquil. l. 2 in fin. 

        Ainsi voy je, comme vous aultres, Messieurs, naistre les procès à leurs commencemens, informes et sans membres. Ilz n'ont qu'une pièce ou deux, c'est pour lors une laide beste. Mais, lors qu'ilz sont bien entassés, enchâssés et ensachés, on les peut vrayement dire membruz et formés. Car forma dat esse rei. l. si is qui. ff. ad. l. Falcid. in c. cum dilecta extra de rescript. Barbat. cons. 12, lib. 2, et davant luy Bald. in c. ult. extra de consuet. et l. Julianus. ff. ad exhib. et lib. quoesitum. ff. de leg. iij. La maniéré est telle que dit gloss. pen. q. 1, c. Paulus. 

        Debite principium melior fortuna sequetur. 

        Comme vous aultres, Messieurs, semblablement les sergens, huissiers, appariteurs, chiquaneurs, procureurs, commissaires, advocatz, enquesteurs, tabellions, notaires, grephiers et juges pedanées, de quibus tit. est lib. iij, C. sugçans bien fort et continuellement les bourses des parties, engendrent à leurs procès teste, pieds, griphes, bec, dents, mains, venes, arteres, nerfs, muscles, humeurs. Ce sont les sacs, gloss. de cons. d. 4, accepisti. 

        Qualis vestis erit, talia corda gerit, 

        Hic not, qu'en ceste qualité plus heureux sont les plaidoyans que les ministres de justice. Car 

        Beatius est dare quam accipere 

        ff. commun, lib. 3, et extra, de celeb. Miss. c. cum Marthoe. et 24 qu. l'c. Od. gloss. 

        Affectum dantis pensat censura tonantis. 

        Ainsi rendent le procès perfaict, galant et bien formé, comme dit gloss. canonica : 

        Accipe, sume, cape, sunt verba placentia papœ. 

        Ce que plus apertement a dit Alber. de Ros. in verb. Roma : 

        Roma manus rodit, quas rodere non valet, odit. 
Dantes custodit, non dantes spernit et odit. 

        Raison pour quoy ? 

        Ad presens ova, cras pullis sunt meliora. 

        ut est gloss. in l. cum hi. ff. de transact. L'inconvenient du contraire est mis in gloss, c. de allu. l. fin : 

        Cum labor in damno est, crescit mortalis egestas. 

        La vraye etymologie de « procès » est en ce qu'il doibt avoir en ses prouchatz prou sacs. Et en avons brocards déificques : 

        Litigando jura crescunt. 
Litigando jus acquiritur.  

        Item gloss. in c. illud. extra, de proesump. et C. de prob. l. instrumenta. l. non epistolis. l. non nudis, 

        Et cum non prosunt singula, multa jurant. 

        – Voire mais, demandoit Trinquamelle, mon amy, comment procédez vous en action criminelle, la partie coupable prinse flagrante crimine ? 

        – Comme vous aultres, Messieurs, respondit Bridoye, je laisse et commande au demandeur dormir bien fort pour l'entrée du procès : puis devant moy convenir, m'apportant bonne et juridicque attestation de son dormir, selon la gloss. 32, q. vij c. Si quis cum. 

        Quandoque bonus dormitat Homerus. 

        
        Cestuy acte engendre quelque aultre membre ; de cestuy là naist un aultre, comme maille à maille est faict l'aubergeon. Enfin je trouve le procès bien par informations formé et perfaict en ses membres. Adonc je retourne à mes dez. Et n'est par moy telle interpollation sans raison faicte, et experience notable. 

        Il me souvient qu'on camp de Stokholm, un Gascon nommé Gratianauld, natif de Sain Sever, ayant perdu au jeu tout son argent, et de ce grandement fasché (comme vous sçavez que pecunia est alter sanguis, ut ait Ant. de But. in c. accedens. 2, extra ut lit. non contest. et Bald. in l. si tuis. C. de opt. leg. per tot. in l. advocati C. de advoc. diu. jud. pecunia est vita hominis, et optimus fidejussor in necessitatibus), à l'issue du berland, davant tous ses compagnons, disoit à haulte voix : « Pao cap de bious, hillots, que mau de pippe bous tresbyre ! ares que pergudes sont las mies bingt et quouatre baguettes, ta pla donnerien picz, trucz, et patactz. Sei degun de bous aulx, qui boille truquar ambe iou à bels embis ? » Ne respondant personne, il passe au camp des Hondrespondres, et réiteroit ces mesmes paroles, les invitant à combattre avec luy. Mais les susdicts disoient : « Der guascongner thut sich usz mit eim ieden zu schlagen, aber er ist geneigter zu stehlen ; darumb, liebe frauwen, habe sorg zu euerm hauszraht. » Et ne s'offrit au combat personne de leur ligue. 

        Pourtant passe le Gascon au camp des adventuriers françois, disant ce que dessus, et les invitant au combat gaillardement, avec petites gambades gasconicques. Mais personne ne luy respondit. Lors le Gascon au bout du camp se coucha, près les tentes du gros Christian, chevalier de Crissé, et s'endormit. Sus l'heure un adventurier, ayant pareillement perdu tout son argent, sortit avec son espée, en ferme délibération de combattre avec le Gascon, veu qu'il avoit perdu comme luy : 

        Ploratur lacrimis amissa pecunia veris, 

        
        dit gloss. de poenit. dist. c. sunt plures. De faict, l'ayant cherché parmy le camp, finalement le trouva endormy. Adonc luy dist : « Sus ho, Hillot de tous les diables, leve toi : j'ay perdu mon argent aussi bien que toy. Allons nous battre gaillard, et bien à poinct frotter nostre lard. Advise que mon verdun ne soit poinct plus long que ton espade. » 

        Le Gascon, tout esblouy, luy respondit : 

        « Cap de Sainct Arnaud, quau seys tu, qui me rebeilles ? que mau de taoverne te gyre ! Ho San Siobé, cap de Guascoigne, ta pla dormie iou, quand aquoest taquain me bingut estée. » 

        L'adventurier l'invitoit de rechef au combat ; mais le Gascon luy dist : « He pauvret, iou te esquinerio ares que son pla reposat. Vayne un pauc qui te posar comme iou, puesse truqueren. » 

        Avec l'oubliance de sa perte il avoit perdu l'envie de combattre. Somme, en lieu de se battre et soy par adventure entretuer, ilz allèrent boire ensemble, chascun sus son espée. Le sommeil avoit fait ce bien, et pacifié la flagrante fureur des deux bons champions. Là compete le mot doré de Joann. And. in cap. ult. de sent. et re judic. lib. 6 : 

        Sedendo et quiescendo fit anima prudens. » 


    CHAPITRE XLIII

    COMMENT PANTAGRUEL EXCUSE BRIDOYE SUS LES JUGEMENS FAITZ AU SORT DES DEZ

    

    A tant se teut Bridoye. Trinquamelle luy commanda issir hors la chambre du parquet. Ce que fut faict. Alors dist à Pantagruel : 

        « Raison veult, Prince très auguste, non par l'obligation seulement en laquelle vous tenez par infinis bienfaicts cestuy parlement, et tout le marquisat de Myrelingues, mais aussi par le bon sens, discret jugement et admirable doctrine, que le grand Dieu dateur de tous biens a en vous posé, que vous présentons la décision de ceste matière tant nouvelle, tant paradoxe et estrange de Bridoye, qui, vous présent, voyant et entendant, a confessé juger on sort des dez. Si, vous prions qu'en veuillez sententier comme vous semblera juridicque et équitable. » 

        A ce respondit Pantagruel : 

        « Messieurs, mon estat n'est en profession de décider procès, comme bien sçavez. Mais, puis qu'il vous plaist me faire tant d'honneur, en lieu de faire office de juge, je tiendray lieu de suppliant. 

        En Bridoye je recognoy plusieurs qualités, par lesquelles me sembleroit pardon du cas advenu mériter. Premièrement vieillesse, secondement simplesse : ès quelles deux vous entendez trop mieulx quelle facilité de pardon et excuse de mesfaict nos droits et nos loix octroyent. Tiercement, je recognoy un aultre cas pareillement en nos droits deduict à la faveur de Bridoye ; c'est que cette unique faulte doibt estre abolie, extaincte et absorbée en la mer immense de tant d'equitables sentences qu'il a donné par le passé : et que, par quarante ans et plus, on n'a en luy trouvé acte digne de reprehension : comme si, en la rivière de Loire, je jettois une goutte d'eau de mer ; pour ceste unique goutte, personne ne la sentiroit, personne ne la diroit salée. 

        Et me semble qu'il y a je ne sçay quoy de Dieu, qui a faict et dispensé qu'à ces jugemens de sort, toutes les precedentes sentences ayent esté trouvées bonnes en ceste vostre venerable et souveraine court : lequel, comme sçavez, veult souvent sa gloire apparoistre en l'hebetation des sages, en la dépression des puissans, et en l'erection des simples et humbles. 

        Je mettray en obmission toutes ces choses : seulement vous prieray, non par celle obligation que prétendez à ma maison, laquelle je ne recognoy, mais par l'affection sincere que de toute ancienneté avez en nous cogneue, tant deçà que delà Loire, en la maintenue de vostre estat et dignités, que, pour ceste fois, luy veuilliez pardon octroyer, et ce en deux conditions. Premièrement, ayant satisfaict, ou protestant satisfaire à la partie condemnée par la sentence dont est question. A cestuy article je donneray bon ordre et contentement. Secondement, qu'en subside de son office, vous luy bailliez quelqu'un plus jeune, docte, prudent, périt et vertueux conseiller, à l'advis duquel dorénavant fera ses procédures judiciaires. 

        Et, en cas que le voulussiez totalement de son office déposer, je vous prieray bien fort m'en faire un présent et pur don. Je trouveray par mes royaumes lieux assez et estatz pour l'employer et m'en servir. A tant suppliray le bon Dieu créateur, servateur et dateur de tous biens, en sa saincte grâce perpétuellement vous maintenir. » 

        Ces motz dictz, Pantagruel fit reverence à toute la court, et sortit hors le parquet. A la porte trouva Panurge, Epistemon, frere Jean et aultres. Là montèrent à cheval pour s'en retourner vers Gargantua. 

        Par le chemin, Pantagruel leur contoit de poinct en poinct l'histoire du jugement de Bridoye. Frere Jean dist qu'il avoit cogneu Perrin Dendin, on temps qu'il demouroit à la Fontaine le Comte, sous le noble abbé Ardillon. Gymnaste dist qu'il estoit en la tente du gros Christian, chevalier de Crissé, lorsque le Gascon respondit à l'adventurier. Panurge faisoit quelque difficulté de croire l'heur des jugemens par sort, mesmement par si long temps. Epistemon dist à Pantagruel : 

        « Histoire parallèle nous conte l'on d'un prevost de Monslhery. Mais que diriez vous de cestuy heur des dez continué en succès de tant d'années ? Pour un ou deux jugemens ainsi donnés à l'adventure, je ne m'esbahirois, mesmement en matières de soy ambigues, intrinquées, perplexes et obscures. » 


    CHAPITRE XLIV

    COMMENT PANTAGRUEL RACONTE UNE ESTRANGE HISTOIRE DES PERPLEXITÈS DU JUGEMENT HUMAIN

    

    « Comme fut (dist Pantagruel) la controverse débattue devant Cn. Dolabella, proconsul en Asie. Le cas est tel : 

        Une femme, en Smyrne, de son premier mary eut un enfant nommé Abecé. Le mary defunct, après certain temps elle se remaria ; et , de son second mary, eut un filz nommé Effegé. Advint (comme vous sçavez que rare est l'affection des peratres, vitrices, noverces et meratres envers les privings et enfants des defuncts premiers peres et meres) que cestuy mary et son filz, occultement, en trahison, de guet à pens, tuerent Abecé. 

        La femme, entendant la trahison et meschanceté, ne voulut le forfaict rester impuny, et les fit mourir tous deux, vengeant la mort de son filz premier. Elle fut par la justice apprehendée, et menée devant Cn. Dolabella. En sa presence elle confessa le cas, sans rien dissimuler ; seulement alleguoit que, de droit et par raison, elle les avoit occis : c'estoit l'estât du procès. 

        Il trouva l'affaire tant ambigu, qu'il ne sçavoit en quelle partie incliner. Le crime de la femme estoit grand, laquelle avoit occis ses mary second et enfant : mais la cause du meurtre luy sembloit tant naturelle, et comme fondée en droit des peuples, veu qu'ilz avoient tué son filz premier, eux ensemble, en trahison, de guet à pens, non par luy oultragés ne injuriés, seulement par avarice d'occuper le total heritage, que, pour la decision, il envoya ès Aréopagites en Athènes, entendre quel seroit sur ce leur advis et jugement. 

        
        Les Aréopagites firent response que, cent ans après, personnellement on leur envoyast les parties contendentes, afin de respondre à certains interrogatoires, qui n'estoient au procès verbal contenuz. C'estoit à dire que tant grande leur sembloit la perplexité et obscurité de la matière, qu'ilz ne sçavoient qu'en dire ne juger. 

        
        Qui eust décidé le cas au sort des dez, il n'eust erré, advint ce que pourroit. Si contre la femme, elle meritoit punition, veu qu'elle avoit faict la vengeance de soy, laquelle appartenoit à justice. Si pour la femme, elle sembloit avoir eu cause de douleur atroce. 

        
        Mais, en Bridoye, la continuation de tant d'années m'estonne. 

        – Je ne sçaurois, respondit Epistemon, à vostre demande categoricquement respondre. Force est que le confesse. Conjecturallement, je refererois cestuy heur de jugement en l'aspect benevole des cieulx, et faveur des Intelligences motrices. Lesquelles, en contemplation de la simplicité et affection sincere du juge Bridoye, qui soy desfiant de son sçavoir et capacité, cognoissant les antinomies et contrariétés des loix, des edits, des coustumes et ordonnances ; entendant la fraude du calumniateur infernal, lequel souvent se transfigure en messagier de lumière par ses ministres, les pervers advocatz, conseilliers, procureurs, et aultres telz suppotz, tourne le noir en blanc, fait fantasticquement sembler à l'une et l'aultre partie qu'elle a bon droit (comme vous sçavez qu'il n'est si mauvaise cause qui ne trouve son advocat, sans cela jamais ne seroit procès on monde) ; se recommanderoit humblement à Dieu le juste juge, invocqueroit à son aide la grâce celeste, se deporteroit, en l'esprit sacrosainct, du hazard et perplexité de sentence définitive, et , par ce sort, exploreroit son décret et bon plaisir, que nous appelions arrest. Remueroient et tourneroient les dez pour tomber en chance de celuy qui, muny de juste complaincte, requeroit son bon droit estre par justice maintenu : comme disent les talmudistes, en sort n'estre mal aucun contenu : seulement, par sort estre, en anxiété et doubte des humains, manifestée la volunté divine. 

        Je ne voudrois penser ne dire, aussi certes ne croy je, tant anormale estre l'iniquité et corruptele tant évidente de ceux qui de droit respondent en iceluy parlement Myrelinguois en Myrelingues, que pirement ne seroit un procès décidé par ject de dez, advint ce que pourroit, qu'il est passant par leurs mains pleines de sang et de perverse affection. Attendu mesmement que tout leur directoire en judicature usuale a esté baillé par un Tribunian, homme mescréant, infidele, barbare, tant maling, tant pervers, tant avare et inique, qu'il vendoit les loix, les editz, les rescrits, les constitutions et ordonnances, en purs deniers, à la partie plus offrante. Et ainsi leurs a taillé leurs morceaux par ces petits boutz et eschantillons de loix qu'ils ont en usage ; le reste supprimant et abolissant, qui faisoit pour la loy totale : de peur que, la loy entière restante, et les livres des antiques jurisconsultes veuz sus l'exposition des douze Tables et editz des prêteurs, fust du monde apertement sa meschanceté cogneue. 

        Pourtant seroit ce souvent meilleur (c'est à dire moins de mal en adviendroit) ès parties controverses marcher sus chausses trappes que de son droit soy déporter en leurs responses et jugemens, comme souhaitoit Caton de son temps, et conseilloit que la court judiciaire fust de chausses trappes pavée. » 


    CHAPITRE XLV

    COMMENT PANURGE SE CONSEILLE À TRIBOULLET

    

    Au sixième jour subséquent, Pantagruel fut de retour, en l'heure que, par eau, de Bloys, estoit arrivé Triboullet. Panurge, à sa venue, lui donna une vessie de porc, bien enflée, et resonnante à cause des poys qui dedans estoient ; plus une espée de bois bien dorée ; plus une petite gibessière faicte d'une coque de tortue ; plus une bouteille clissée, pleine de vin breton, et un quarteron de pommes Blandureau. 

        « Comment, dist Carpalim, est il fol comme un chou à pommes ? » 

        Triboullet ceignit l'espée et la gibessière, print la vessie en main, mangea part des pommes, beut tout le vin. Panurge le regardoit curieusement, et dist : 

        « Encores ne vis je onques fol, et si en ay veu pour plus de dix mille francs, qui ne beust voluntiers et à longs traictz. » 

        Depuis luy exposa son affaire en paroles rhétoriques et elegantes. Davant qu'il eust achevé, Triboullet lui bailla un grand coup de poing entre les deux espaules, luy rendit en main la bouteille, le nazardoit avec la vessie de porc, et , pour toute response, luy dist, branslant bien fort la teste : 

        « Par Dieu, Dieu, fol enraigé, guare moine, cornemuse de Buzançay ! » 

        Ces paroles achevées, s'escarta de la compaignie, et jouoit de la vessie, se delectant au mélodieux son des poys. Depuis, ne fut possible tirer de luy mot quelconque. Et, le voulant Panurge davantage interroger, Triboullet tira son espée de bois, et l'en voulut ferir. 

        « – Nous en sommes bien vrayement, dist Panurge. Voylà belle resolution. Bien fol est il, cela ne se peut nier : mais plus fol est celuy qui me l'amena, et je, très fol, qui luy ay communicqué mes pensées. 

        – C'est, respondit Carpalim, droit visé à ma visière. 

        
        – Sans nous esmouvoir, dist Pantagruel, considérons ses gestes et ses dicts. En iceux j'ay noté mystères insignes ; et , plus tant que je soulois, ne m'esbahys de ce que les Turcs reverent telz folz comme musaphiz et prophetes. Avez vous considéré comment sa teste s'est (avantquil ouvrist la bouche pour parler) crouslée et esbranlée ? Par la doctrine des antiques philosophes, par les cérémonies des mages, et observations des jurisconsultes, povez juger que ce mouvement estoit suscité à la venue et inspiration de l'esprit fatidicque ; lequel, brusquement entrant en debile et petite substance (comme vous sçavez qu'en petite teste ne peut estre grande cervelle contenue), l'a en telle manière esbranlée, que disent les medicins advenir ès membres du corps humain, sçavoir est, part pour la pesanteur et violente impétuosité du fais porté, part pour l'imbécillité de la vertu et organe portant. 

        Exemple manifeste est en ceux qui, à jeun, ne peuvent en main porter un grand hanap plein de vin, sans trembler des mains. Cecy jadis nous prefiguroit la divinatrice Pythie, quand, avant respondre par l'oracle, escroulloit son laurier domesticque. Ainsi dit Lampridius que l'empereur Heliogabalus, pour estre réputé divinateur, par plusieurs festes de son grand idole, entre les retaillatz fanaticques bransloit publiquement la teste. Ainsi déclaré Plaute, en son Asnerie, que Saurias cheminoit branslant la teste, comme furieux et hors du sens, faisant peur à ceux qui le rencontroient. Et, ailleurs, exposant pour quoy Charmides bransloit la teste, dit qu'il estoit en ecstase. 

        Ainsi narre Catulle, en Berecynthia et Atys, du lieu onquel les Menades, femmes bachiques, prestresses de Bacchus, forcenées, divinatrices, portant rameaulx de lierre, bransloient les testes. Comme, en cas pareil, faisoient les Gals escouillés, prestres de Cybele, celebrans leurs offices. Dond ainsi est dicte, selon les antiques théologiens : car Κυβίσται signifie rouer, tortre, bransler la teste, et faire le torti colli. 

        Ainsi escrit Tite Live que, ès bacchanales de Rome, les hommes et femmes sembloient vaticiner, à cause de certain branslement et jectigation du corps par eux contrefaicte. Car la voix commune des philosophes et l'opinion du peuple estoit, vaticination n'estre jamais des cieulx donnée sans fureur et branslement du corps, tremblant et branslant, non seulement lors qu'il la recevoit, mais lors aussi qu'il la manifestoit et declairoit. 

        De faict, Julien, jurisconsulte insigne, quelquefois interrogé si le serf seroit tenu pour sain lequel, en compaignie de gens fanaticques et furieux, auroit conversé, et par adventure vaticiné, sans toutesfois tel branslement de teste, respondit estre pour sain tenu. Ainsi voyons nous de présent les précepteurs et pédagogues esbranler les testes de leurs disciples (comme on fait un pot par les anses) par vellication et érection des oreilles (qui est, selon la doctrine des sages Ægyptiens, membre consacré à mémoire) afin de remettre leurs sens, lors par adventure esgarés en pensemens estranges, et comme effarouchés par affections abhorrentes, en bonne et philosophique discipline. Ce que de soy confesse Virgile en l'esbranslement de Apollo Cynthius. » 


    CHAPITRE XLVI

    COMMENT PANTAGRUEL ET PANURGE DIVERSEMENT INTERPRETENT LES PAROLES DE TRIBOULLET

    

    « – Il dit que vous estes fol ? Et quel fol ? Fol enraigé, qui, sur vos vieux jours, voulez en mariage vous lier et asservir. Il vous dit : « Guare moine !» Sus mon honneur, que par quelque moine vous serez faict coqu. Je engaige mon honneur, chose plus grande ne sçaurois, fusse je dominateur unique et pacificque en Europe, Afrique et Asie. Notez combien je defere à nostre morosophe Triboullet. Les aultres oracles et responses vous ont résolu pacificquement coqu, mais n'avoient encores apertement exprimé, par qui seroit vostre femme adultere, et vous coqu. Ce noble Triboullet le dit. Et sera le coquage infâme et grandement scandaleux. Fauldra il que vostre lict conjugal soit incesté et contaminé par moinerie ? 

        Dit oultre que serez la cornemuse de Buzançay, c'est à dire bien corné, cornard et cornu. Et, ainsi comme il, voulant au roy Loys douzième demander pour un sien frere le contrerolle du sel à Buzançay, demanda une cornemuse ; vous, pareillement, cuidant quelque femme de bien et d'honneur espouser, espouserez une femme vuide de prudence, pleine de vent d'oultrecuidance, criarde et mal plaisante, comme une cornemuse. Notez oultre que de la vessie il vous nazardoit, et vous donna un coup de poing sus l'eschine. Cela presagit que d'elle serez battu, nazardé et desrobé, comme desrobé aviez la vessie de porc aux petits entans de Vaubreton. 

        – Au rebours, respondit Panurge. Non que je me vueille impudentement exempter du territoire de folie. J'en tiens et en suis, je le confesse. Tout le monde est fol. En Lorraine Fou est près Tou, par bonne discretion. Tout est fou. Salomon dit que infiny est des foulz le nombre. A infinité rien ne peut decheoir, rien ne peut estre adjoinct, comme prouve Aristoteles. Et fol enraigé serois si, fol estant, fol ne me reputois. C'est ce que pareillement fait le nombre des maniacques et enraigés infiny. Avicenne dit que de manie infinies sont les especes. Mais le reste de ses dictz et gestes fait pour moy. Il dit à ma femme : Guare moine ! C'est un moyneau qu'elle aura en delices, comme avoit la Lesbie de Catulle : lequel volera pour mousches, et y passera son temps, autant joyeusement que fit onques Domitian le croquemousche. 

        Plus dit qu'elle sera villaticque et plaisante comme une belle cornemuse de Saulieu ou de Buzançay. Le veridicque Triboullet bien a cogneu mon naturel et mes internes affections. Car je vous affie que plus me plaisent les gayes bergerottes eschevelées, ès quelles le cul sent le serpoulet, que les dames des grandes cours, avec leurs riches atours et odorants perfums de mauljoinct. Plus me plaist le son de la rusticque cornemuse que les fredonnemens des lutz, rebecz et violons aulicques. 

        Il m'a donné un coup de poing sur ma bonne femme d'eschine. Pour l'amour de Dieu soit, et en déduction de tant moins des peines du purgatoire. Il ne le faisoit par mal. Il pensoit frapper quelque paige. Il est fol de bien, innocent, je vous affie ; et peche qui de luy mal pense. Je luy pardonne de bien bon coeur. Il me nazardoit : ce seront petites follastries entre ma femme et moy, comme advient à tous nouveaulx mariés. » 


    CHAPITRE XLVII

    COMMENT PANTAGRUEL ET PANURGE DELIBERENT VISITER L'ORACLE DE LA DIVE BOUTEILLE

    

    « Voicy bien un aultre poinct, lequel ne considerez. Est toutesfois le noeud de la matière. Il m'a rendu en main la bouteille. Cela, que signifie ? Qu'est ce à dire ? 

        – Par adventure, respondit Pantagruel, signifie que vostre femme sera yvroigne. 

        – Au rebours, dist Panurge, car elle estoit vuide. Je vous jure l'espine de sainct Fiacre en Brye, que nostre morosophe, l'unique non lunaticque Triboullet, me remet à la bouteille. Et je refraischis de nouveau mon voeu premier, et jure Styx et Acheron, en vostre presence, lunettes au bonnet porter, ne porter braguette à mes chausses que sus mon entreprinse je n'aye eu le mot de la Dive Bouteille. 

        Je sçay homme prudent et amy mien, qui sçait le lieu, le pays et la contrée en laquelle est son temple et oracle. Il nous y conduira seurement. Allons y ensemble, je vous supplie ne m'esconduire. Je vous seray un Achates, un Damis, et compaignon en tout le voyage. Je vous ay de long temps cogneu amateur de peregrinité, et désirant tousjours voir et tousjours apprendre. Nous verrons choses admirables, et m'en croyez. 

        
        – Voluntiers, respondit Pantagruel. Mais, avant nous mettre en ceste longue peregrination, pleine de hazard, pleine de dangiers evidens... 

        – Quels dangiers ? dist Panurge interrompant le propos. Les dangiers se refuyent de moy, quelque part que je sois, sept lieues à la ronde : comme, advenant le prince, cesse le magistrat ; advenant le soleil, esvanouissent les tenebres, et comme les maladies fuyoient à la venue du corps sainct Martin à Quande. 

        – A propos, dist Pantagruel, avant nous mettre en voye, de certains poincts nous fault expedier. Premièrement renvoyons Triboullet à Bloys (ce que fut faict à l'heure, et luy donna Pantagruel une robe de drap d'or frizé). Secondement, nous fault avoir l'advis et congié du roy mon pere. Plus, nous est besoing trouver quelque sibylle pour guyde et truchement. » 

        Panurge respondit que son amy Xenomanes leur suffiroit, et d'abondant deliberoit passer par le pays de Lanternoys, et là prendre quelque docte et utile Lanterne, laquelle leur seroit pour ce voyage ce que fut la sibylle à Enéas, descendent ès champs Elysiens. Carpalim, passant pour la conduicte de Triboullet, entendit ce propos, et s'escria, disant : 

        «– Panurge, ho, monsieur le quitte, prends Millort Debitis à Calais, car il est goud fallot, et n'oublie debitoribus : ce sont lanternes. Ainsi auras et fallot et lanternes.

        – Mon pronostic est, dist Pantagruel, que par le chemin nous n'engendrerons melancholie. Ja clairement je l'apperçoy. Seulement me desplaist que ne parle bon Lanternoys. 

        – Je, respondit Panurge, le parleray pour vous tous, je l'entends comme le maternel ; il m'est usité comme le vulgaire : 

        Briszmarg d'algotbric nubstzne zos,
Isquebfz prusq : albok crinqs zacbac,
Misbe dilbarlkz morp nipp stancz bos,
Strombtz, Panurge walmap quost grufz bac. 

        – Or devine, Epistemon, que c'est. 

        – Ce sont, respondit Epistemon, noms de diables errans, diables passans, diables rampans. 

        – Tes paroles sont vrayes, dist Panurge, bel amy. C'est le courtisan langage Lanternoys. Par le chemin, je t'en feray un petit dictionnaire, lequel ne durera gueres plus qu'une paire de souliers neufz. Tu l'auras plus tost apprins que jour levant sentir. Ce que j'ay dict, translaté de Lanternoys en vulgaire, chante ainsi : 

        Tout malheur, estant amoureux,
M'accompaignoit : onq n'y eu bien. 
Gens mariés plus sont heureux,
Panurge l'est, et le sçait bien.

        – Reste donc, dist Pantagruel, le vouloir du roy mon pere entendre, et licence de luy avoir. » 


    CHAPITRE XLVIII

    COMMENT GARGANTUA REMONSTRE N'ESTRE LICITE ÈS ENFANS SOY MARIER SANS LE SCEU ET ADVEU DE LEURS PÈRES ET MÈRES

    

    Entrant Pantagruel en la salle grande du chasteau, trouva le bon Gargantua issant du conseil, luy fît narre sommaire de leurs adventures, exposa leur entreprinse, et le supplia que, par son vouloir et congié, la peussent mettre en execution. Le bon homme Gargantua tenoit en ses mains deux gros pacquetz de requestes respondues, et mémoires de respondre ; les bailla à Ulrich Gallet, son antique maistre des libelles et requestes, tira à part Pantagruel, et , en face plus joyeuse que de coutume, luy dist : 

        «– Je loue Dieu, filz très cher, qui vous conserve en desirs vertueux, et me plaist très bien que par vous soit le voyaige perfaict : mais je vouldrois que pareillement vous vint en vouloir et désir vous marier. Me semble que dorénavant venez en aage à ce competent. Panurge s'est assez efforcé rompre les difficultés qui luy pouvoient estre en empeschement. Parlez pour vous. 

        – Père très debonnaire, respondit Pantagruel, encores n'y avois je pensé : de tout ce négoce je me deportois sus vostre bonne volunté et paternel commandement. Plus tost prie Dieu estre à vos pieds veu roide mort en vostre desplaisir que, sans vostre plaisir, estre veu vif marié. Je n'ay jamais entendu que, par loy aucune, fust sacre, fust prophane et barbare, ait esté en arbitre des enfans soy marier, non consentans, voulans, et promovens leurs pères, mères et parens prochains. Tous législateurs ont ès enfans ceste liberté tollue, ès parens l'ont reservée. 

        – Filz très cher, dist Gargantua, je vous en croy, et loue Dieu de ce qu'à vostre notice ne viennent que choses bonnes et louables, et que, par les fenestres de vos sens, rien n'est on domicile de vostre esprit entré fors libéral sçavoir. Car, de mon temps, a esté par le continent trouvé pays onquel sont ne sçay quelz pastophores taulpetiers, autant abhorrens de nopces comme les pontifes de Cybele en Phrygie (si chappons fussent, et non Gals pleins de salacité et lascivie) lesquelz ont dict loix ès gens mariés sus le faict de mariage. Et ne sçay que plus doibve abominer, ou la tyrannicque presumption d'iceux redoubtés taulpetiers, qui ne se contiennent dedans les treillis de leurs mystérieux temples, et s'entremettent de négoces contraires par diametre entier à leurs estatz, ou la superstitieuse stupidité des gens mariés, qui ont sanxi et presté obéissance à telles tant malignes et barbaricques loix. Et ne voyent (ce que plus clair est que l'estoile matute) comment telles sanctions connubiales toutes sont à l'advantaige de leurs mystes, nulles au bien et profit des mariés. Qui est cause suffisante pour les rendre suspectes comme iniques et fraudulentes. 

        Par réciproque temerité, pourroient ilz loix establir à leurs mystes, sus le faict de leurs cérémonies et sacrifices ; attendu que leurs biens ils deciment et roignent du guaing provenant de leurs labeurs et sueur de leurs mains, pour en abondance les nourrir, et en aise les entretenir. Et ne seroient, selon mon jugement, tant perverses et impertinentes comme celles sont lesquelles d'eux ilz ont receu. Car, comme très bien avez dict, loy au monde n'estoit, qui ès enfans liberté de soy marier donnast, sans le sceu, l'adveu et consentement de leurs pères. Moyennans les loix dont je vous parle, n'est ruffian, forfant, scelerat, pendart, puant, punais, ladre, briguant, voleur, meschant en leurs contrées, qui violentement ne ravisse quelque fille il vouldra choisir, tant soit noble, belle, riche, honneste, pudicque que sauriez dire, de la maison de son père, d'entre les bras de sa mère, maulgré tous ses parens, si le ruffian se y a une fois associé quelque myste, qui quelque jour participera de la proye. 

        Feroient pis et acte plus cruel les Gothz, les Scytes, les Massagetes, en place ennemie, par long temps assiégée, à grands frais oppugnée, prinse par force ? Et voyent les dolens pères et mères hors leurs maisons enlever et tirer par un incogneu, estrangier, barbare, mastin, tout pourry, chancreux, cadavereux, pauvre, malheureux, leurs tant belles, delicates, riches et saines filles, lesquelles tant chèrement avoient nourries en tout exercice vertueux, avoient disciplinées en toute honnesteté : esperans en temps opportun les colloquer par mariage avec les enfans de leurs voisins et antiques amis, nourris et institués de mesme soing, pour parvenir à ceste félicité de mariage, que d'eux ilz vissent naistre lignage rapportant et hereditant, non moins aux moeurs de leurs pères et mères qu'à leurs biens meubles et heritaiges. Quel spectacle pensez vous que ce leur soit ? Ne croyez que plus enorme fust la désolation du peuple romain et ses confédérés, entendans le decès de Germanicus Drusus. 

        Ne croyez que plus pitoyable fust le deconfort des Lacedemoniens quand de leur pays virent, par l'adultere troyan, furtivement enlevée Helene grecque. 

        Ne croyez leur deuil et lamentations estre moindres que de Cerès quand luy fut ravie Proserpine, sa fille ; que de Isis à la perte de Osyris, de Venus à la mort de Adonis, de Hercules à l'esgarement de Hylas, de Hecuba à la soustraction de Polyxene. 

        Ilz toutesfois tant sont de craincte du démon et superstitiosité espris que contredire ilz n'osent, puisque le taulpetier y a esté présent et contractant. Et restent en leurs maisons, privés de leurs filles tant aimées, le père mauldissant le jour et heure de ses nopces ; la mère regrettant que nestoit avortée en tel tant triste et malheureux enfantement ; et en pleurs et lamentations finent leur vie, laquelle estoit de raison finir en joie et bon traictement d'icelles. 

        Aultres tant ont esté ecstatiques et comme maniacques, que eux mesmes de deuil et regret se sont noyés, penduz, tués, impatiens de telle indignité. 

        Aultres ont eu l'esprit plus heroïcque, et , a l'exemple des enfans de Jacob vengeans le rapt de Dina leur soeur, ont trouvé le ruffian, associé de son taulpetier, clandestinement parlementans et subornans leurs filles ; les ont sus l'instant mis en pièces et occis felonnement, leurs corps après jettans ès loups et corbeaux parmy les champs. Auquel acte tant viril et chevaleureux ont les symmistes taulpetiers fremy et lamenté misérablement : ont formé complainctes horribles, et en toute importunite requis et imploré le bras séculier et justice politicque, instans fièrement et contendens estre de tels cas faicte exemplaire punition. Mais, ne en équité naturelle, ne en droit des gens, ne en loy impériale quelconques, n'a esté trouvé rubricque, paragraphe, poinct, ne tiltre par lequel fust peine ou torture à tel faict interminée, raison obsistante, nature repugnante. Car homme vertueux au monde n est qui naturellement et par raison plus ne soit en son sens perturbé, oyant les nouvelles du rapt, diffame, et deshonneur de sa fille, que de sa mort. Ores est qu'un chascun, trouvant le meurtrier sus le faict d'homicide en la personne de sa fille, iniquement et de guet a pens, le peut par raison, le doibt par nature occire sus l'instant, et n'en sera par justice apprehendé. 

        
        Merveilles donc n'est si, trouvant le ruffian, à la promotion du taulpetier, sa fille subornant, et hors sa maison ravissant, quoy quelle en fust consentente, les peut, les doibt à mort ignominieuse mettre, et leurs corps jetter en direption des bestes brutes, comme indignes de recevoir le doux, le desiré, le dernier embrassement de l'aime et grande mère la Terre, lequel nous appelions sepulture. 

        Filz très cher, après mon décès, gardez que telles loix ne soient en cestuy royaume receues : tant que seray en ce corps spirant et vivant, je y donneray ordre très bon, avec l'aide de mon Dieu. Puis donc que de vostre mariage sus moy vous deportez, j'en suis d'opinion. Je y pourvoiray. Aprestez vous au voyage de Panurge. Prenez avec vous Epistemon, frere Jean, et aultres que choisirez. 

        De mes trésors faictes à vostre plein arbitre. Tout ce que ferez ne pourra ne me plaire. En mon arsenac de Thalasse prenez équipage tel que vouldrez ; telz pilotz, nauchiers, truschemens que voudrez : et , à vent oportun, faictes voile, au nom et protection du Dieu servateur. Pendant vostre absence, je feray les apprestz et d'une femme vostre, et d'un festin, que je veulx à vos nopces faire celebre, si onques en fut. » 


    CHAPITRE XLIX

    COMMENT PANTAGRUEL FIT SES APPRESTZ POUR MONTER SUR MER, ET DE L'HERBE NOMMÉE PANTAGRUELION

    

    Peu de jours après, Pantagruel, avoir prins congé du bon Gargantua, luy bien priant pour le voyage de son filz, arriva au port de Thalasse, près Sammalo, accompaigné de Panurge, Epistemon, frere Jean des Entommeures, abbé de Theleme, et aultres de la noble maison ; notamment de Xenomanes, le grand voyageur et traverseur des voyes perilleuses, lequel estoit venu au mandement de Panurge, parce qu'il tenoit je ne sçay quoy en arrière fief de la chastellenie de Salmigondin. 

        Là arrivés, Pantagruel dressa équipage de navires, à nombre de celles que Ajax de Salamine avoit jadis menées en convoy des Gregeois à Troie. Nauchiers, pilotz, hespaliers, truschemens, artisans, gens de guerre, vivres, artillerie, munitions, robes, deniers, et aultres hardes print et chargea, comme estoit besoing pour long et hazardeux voyage. Entre aultres choses, je vis qu'il fit charger grande foison de son herbe Pantagruelion, tant verde et crude que conficte et preparée. 

        L'herbe Pantagruelion a racine petite, durette, rondelette, finante en poincte obtuse, blanche, à peu de filamens, et n'est profonde en terre plus d'une coubdée. De la racine procédé un tige unique, rond, ferulacé, verd au dehors, blanchissant au dedans, concave, comme le tige de smyrnium olusatrum, febves, et gentiane : ligneux, droit, friable, crenelé quelque peu en forme de colomne legièrement striée, plein de fibres, ès quelles consiste toute la dignité de l'herbe, mesmement en la partie dite mesa, comme moyenne, et celle qui est dicte mylasea. 

        La haulteur d'iceluy communément est de cinq à six pieds. Aucunes fois excede la haulteur d'une lance. Sçavoir est, quand il rencontre terrouoir doux, uligineulx, legier, humide sans froidure : comme est Olone, et celui de Rosea près Preneste en Sabinie ; et que pluye ne luy default environ les feries des pescheurs et solstice estival. Et surpasse la haulteur des arbres, comme vous dictes Dendromalache par l'autorité de Théophraste, quoy que l'herbe soit par chascun an deperissante, non arbre en racine, tronc, caudice, et rameaux perdurante. Et du tige sortent gros et forts rameaux. 

        Les feuilles a longues trois fois plus que larges, verdes tousjours, asprettes comme l'orcanette, durettes, incisées autour comme une faulcille, et comme la betoine ; finissantes en poinctes de sarisse Macedonicque, et comme une lancette dont usent les chirurgiens. La figure d'icelles peu est différente des feuilles de fresne et aigremoine ; et tant semblable à eupatoire, que plusieurs herbiers, l'ayant dicte domesticque, ont dict eupatoire estre Pantagruelion saulvaginé. Et sont par rangs en eguale distance esparses autour du tige en rotondité, par nombre en chascun ordre ou de cinq ou de sept. Tant l'a cherie nature qu'elle l'a douée, en ses feuilles, de ces deux nombres impars, tant divins et mysterieux. L'odeur d'icelles est fort et peu plaisant aux nez delicatz. 

        La semence provient vers le chef du tige, et peu au dessous. Elle est numereuse, autant que d'herbe qui soit : sphericque, oblongue, rhomboïde, noire claire et comme tannée, durette, couverte de robe fragile, delicieuse à tous oiseaux canores, comme linottes, chardriers, alouettes, serins, tarins et aultres. Mais estainct en l'homme la semence generative, qui en mangeroit beaucoup et souvent. Et, quoy que jadis entre les Grecs d'icelle l'on fist certaines especes de fricassées, tartes et bignetz, lesquels ilz mangeoient après souper par friandise, et pour trouver le vin meilleur, si est ce qu'elle est de difficile concoction, offense l'estomac, engendre mauvais sang, et par son excessive chaleur ferit le cerveau, et remplit la teste de fascheuses et douloureuses vapeurs. 

        Et, comme en plusieurs plantes sont deux sexes, masle et femelle, ce que voyons ès lauriers, palmes, chesnes, heouses, asphodèle, mandragore, fougere, agaric, aristolochie, cyprès, terebynthe, pouliot, péone, et aultres, aussi en ceste herbe y a masle, qui ne porte fleur aucune, mais abonde en semence ; et femelle qui foisonne en petites fleurs blanchastres, inutiles, et ne porte semence qui vaille : et , comme est des aultres semblables, a la feuille plus large, moins dure que le masle, et ne croist en pareille haulteur. On sème cestuy Pantagruelion à la nouvelle venue des hyrondelles, on le tire de terre lors que les cigalles commencent à s'enrouer. 


    CHAPITRE L

    COMMENT DOIBT ESTRE PRÉPARÉ ET MIS EN OEUVRE LE CÉLÈBRE PANTAGRUELION

    

    On pare le Pantagruelion sons l'equinoxe automnal en diverses manières, selon la phantaisie des peuples, et diversité des pays. L'enseignement premier de Pantagruel fut, le tige d'icelle devestir de feuilles et semence, le macerer en eau stagnante, non courante, par cinq jours, si le temps est sec et l'eau chaulde ; par neuf, ou douze, si le temps est nubileux et l'eau froide ; puis au soleil le seicher, puis à l'ombre l'excorticquer, et séparer les fibres (ès quelles, comme avons dict, consiste tout son prix et valeur) de la partie ligneuse, laquelle est inutile, fors qu'à faire flambe lumineuse, allumer le feu, et , pour l'esbat des petits enfans, enfler les vessies de porc. D'elle usent aucunesfois les frians à cachettes, comme de syphons, pour sugcer et avec l'haleine attirer le vin nouveau par le bondon. 

        Quelques Pantagruelistes modernes, evitans le labeur des mains qui seroit à faire tel depart, usent de certains instrumens cataractes, composés à la forme que Juno la fascheuse tenoit les doigts de ses mains liés pour empescher l'enfantement de Alcmene, mere d'Hercules. Et, à travers iceluy, contundent et brisent la partie ligneuse, et la rendent inutile, pour en saulver les fibres. En ceste seule préparation acquiescent ceux qui, contre l'opinion de tout le monde, et en manière paradoxe à tous philosophes, gaignent leur vie à reculons. 

        Ceux qui à profit plus évident la veulent avalluer, font ce que l'on nous conte du passe temps des trois soeurs Parces, de l'esbattement nocturne de la noble Circé et de la longue excuse de Penelope envers ses muguetz amoureux, pendant l'absence de son mari Ulyxes. Ainsi elle est mise en ses inestimables vertus, desquelles vous exposeray partie (car le tout est à moy vous exposer impossible) si devant vous interprète la dénomination d'icelle. 

        Je trouve que les plantes sont nommées en diverses manières. Les unes ont pris le nom de celuy qui premier les inventa, cogneut, monstra, cultiva, apprivoisa et appropria ; comme mercuriale, de Mercure ; panacea, de Panace, fille de Esculapius ; armoise, de Artemis, qui est Diane ; eupatoire, du roy Eupator ; telephium, de Telephus ; euphorbium, de Euphorbus, medicin du roy Juba ; clymenos, de Clymenus ; alcibiadon, de Alcibiades ; gentiane, de Gentius, roy de Sclavonie. Et tant a esté jadis estimée ceste prérogative d'imposer son nom aux herbes inventées, que, comme fut controverse meue, entre Neptune et Pallas, de qui prendroit nom la terre par eux deux ensemblement trouvée, qui depuis fut Athenes dicte, de Athené, c'est à dire Minerve : pareillement Lyncus, roy de Scythie, se mit en effort d'occire en trahison le jeune Triptoleme, envoyé par Cerès, pour ès hommes monstrer le froment, lors encore incogneu ; afin que, par la mort d'iceluy, il imposast son nom, et fust en honneur et gloire immortelle dict inventeur de ce grain tant utile et nécessaire à la vie humaine. Pour laquelle trahison fut par Cerès transformé en oince ou loup cervier. Pareillement, grandes et longues guerres furent jadis meues entre certains rois de séjour en Cappadoce, pour ce seul différent, du nom desquelz seroit une herbe nommée : laquelle, pour tel débat, fut dicte polemonia, comme guerroyère. 

        
        Les aultres ont retenu le nom des régions des quelles furent ailleurs transportées, comme pommes medices, ce sont pommes de Medie, en laquelle furent premièrement trouvées ; pommes puniques, ce sont grenades, apportées de Punicie, c'est Carthage. Ligusticum, c'est livesche, apportée de Liguri (c'est la couste de Genes). Rhabarbe, du fleuve barbare nommé Rha, comme atteste Ammianus ; santonique, fœnu grec, castanes, persiques, sabine ; stoechas, de mes isles Hières, antiquement dictes Stœchades ; spica celtica, et aultres. 

        
        Les aultres ont leur nom par antiphrase et contrariété : comme absynthe, au contraire de pynthe : car il est fascheux à boire. Holosteon, c'est tout de os ; au contraire, car herbe n'est en nature plus fragile et plus tendre qu'il est. 

        
        Aultres sont nommées par leurs vertus et opérations, comme aristotochia, qui aide les femmes en mal d'enfant ; lichen, qui guérit les maladies de son nom ; maulve, qui modifie ; callithricum, qui fait les cheveux beaux ; alyssum, ephemerum, bechium, nasturtium qui est cresson alenoys ; hyoscyame, hanebanes, et aultres. 

        
        Les aultres, par les admirables qualités qu'on a veu en elles, comme heliotrope, c'est soulcil, qui suit le soleil. Car le soleil levant, il s'espanouit ; montant, il monte ; declinant, il decline ; soy cachant, il se cloust. Adiantum : car jamais ne retient humidité, quoy qu'il naisse près les eaux, et quoy qu'on le plongeast en eau par bien long temps : Hieracia, Eryngion et aultres. 

        
        Aultres, par métamorphosé d'hommes et femmes de nom semblable : comme daphné (c'est laurier) de Daphné ; myrte, de Myrsine ; pitys, de Pitys ; Cynara (c'est artichault); narcisse, saphran, smilax, et aultres. 

        
        Aultres, par similitude, comme hippuris (c'est presle), car elle ressemble à queue de cheval ; alopecuros, qui semble à la queue de renard ; psylion, qui semble à la pusse ; delphinium, au daulphin ; buglosse, à langue de boeuf ; iris, à l'arc en ciel, en ses fleurs ; myosota, à l'oreille de souris ; coronopous, au pied de corneille, et aultres. 

        
        Par réciproque dénomination sont dicts les Fabies, des febves ; les Pisons, des poys ; les Lentules, des lentilles ; les Cicerons, des poys chiches. Comme encores, par plus haulte ressemblance, est dit le nombril de Venus, les cheveux de Venus, la cuve de Venus, la barbe de Jupiter, l'oeil de Jupiter, le sang de Mars, les doigts de Mercure (hermodactyles) et aultres. 

        
        Les aultres, de leurs formes : comme trefeuil, qui a trois feuilles, pentaphyllon, qui a cinq feuilles, serpollet, qui herpe contre terre : helxine, petasites, myrobalans, que les Arabes appellent béen, car ilz semblent à gland, et sont unctueux. 


    CHAPITRE LI

    POURQUOY EST DICTE PANTAGRUELION, ET DES ADMIRABLES VERTUS D'ICELLE

    

    Par ces manières (exceptez la fabuleuse, car de fable ja Dieu ne plaise qeu usions en ceste tant véritable histoire), est dicte l'herbe Pantagruelion. Car Pantagruel fut d'icelle inventeur : je ne dis pas quant à la plante, mais quant à un certain usaige, lequel plus est abhorré et hay des larrons, plus leur est contraire et ennemy que n'est la teigne et cuscute au lin ; que le rouseau à la fougere, que le presle aux faulcheurs, que orobanche aux poys chiches, oegilops à l'orge, securidaca aux lentilles, antranium aux febves, l'yvraye au froment, le lierre aux murailles ; que le nénuphar et nymphoea heraclia aux ribaux moines ; que n'est la ferule et le boullas aux escoliers de Navarre, que n'est le chou à la vigne, l'ail à l'aymant, l'ognon à la veue, la graine de fougere aux femmes enceinctes, la semence de saule aux nonnains vitieuses, l'ombre de if aux dormans dessous, le aconite aux pards et loups, le flair du figuier aux taureaux indignés, la cigüe aux oisons, le pourpié aux dents, l'huile aux arbres. Car maintz d'iceux avons veu par tel usaige finir leur vie hault et court, à l'exemple de Phyllis, royne des Thraces ; de Bonosus, empereur de Rome ; de Amate, femme du roy Latin ; de Iphis, Auctolia, Licambe, Arachne, Phæda, Leda, Acheus, roy de Lydie, et aultres : de ce seulement indignés que, sans estre aultrement malades, par le Pantagruelion on leur oppiloit les conduictz par lesquelz sortent les bons motz et entrent les bons morceaulx, plus villainement que ne feroit la male angine, et mortelle squinanche. 

        Aultres avons ouy, sus l'instant que Atropos leur coupoit le filet de vie, soy griefvement complaignans et lamentans de ce que Pantagruel les tenoit à la gorge. Mais, las ! ce n estoit mie Pantagruel. Il ne fut onques rouart ; c'estoit Pantagruelion, faisant office de hart, et leur servant de cornette. Et parloient improprement et en solecisme, sinon qu'on les excusast par figure synecdochique, prenans l'invention pour l'inventeur. Comme on prend Cerès pour pain, Bacchus pour vin. Je vous jure icy, par les bons motz qui sont dedans ceste bouteille là, qui refraichit dedans ce bac, que le noble Pantagruel ne print onques à la gorge, sinon ceux qui sont negligens de obvier à la soif imminente. 

        Aultrement est dicte Pantagruelion par similitude. Car Pantagruel, naissant on monde, estoit autant grand que l'herbe dont je vous parle, et en fut prinse la mesure aisement, veu qu'il nasquit on temps d'alteration, lorsqu'on cueille ladicte herbe, et que le chien de Icarus, par les aboys qu'il fait au soleil, rend tout le monde troglodyte, et contrainct habiter ès caves et lieux soubterrains. 

        Aultrement est dicte Pantagruelion par ses vertus et singularités. Car, comme Pantagruel a esté l'idée et exemplaire de toute joyeuse perfection (je crois que personne de vous aultres beuveurs n'en doubte), aussi en Pantagruelion je recognoy tant de vertus, tant d'energie, tant de perfections, tant d'effectz admirables, que si elle eust esté en ses qualités cogneue, lors que les arbres (par la relation du prophete) firent élection d'un roy de bois pour les régir et dominer, elle sans doubte eust emporté la pluralité des voix et suffrages. Diray je plus ? Si Oxylus, filz de Orius, feust de sa soeur Hamadryas engendrée, plus en la seule valeur d'icelle se fust delecté qu'en tous ses huit enfans tant célébrés par nos mythologes, qui ont leurs noms mis en mémoire eternelle. La fille aisnée eut nom Vigne, le filz puysné eut nom Figuier ; l'autre, Noyer ; l'autre, Chesne ; l'autre, Cormier ; l'autre, Fenabregue ; l'autre, Peuplier ; le dernier eut nom Ulmeau, et fut grand chirurgien en son temps. 

        Je laisse à vous dire comment le jus d'icelle, exprimé et instillé dedans les oreilles, tue toute espece de vermine qui y seroit née par putrefaction, et tout aultre animal qui dedans seroit entré. Si d'iceluy jus vous mettez dedans un seilleau d'eau, soudain vous verrez l'eau prinse, comme si fussent caillebotes, tant est grande sa vertu. Et est l'eau ainsi caillée remede présent aux chevaulx coliqueux, et qui tirent des flancs. La racine d'icelle, cuicte en eau, remollit les nerfz retirés, les joinctures contractes, les podagres quirrhotiques, et les gouttes nouées. Si promptement voulez guérir une bruslure, soit d'eau, soit de feu, appliquez y du Pantagruelion crud, c'est à dire tel qu'il naist de terre, sans aultre appareil ne composition. Et ayez esgard de le changer ainsi que le verrez desseichant sus le mal. 

        Sans elle, seroient les cuisines infames, les tables detestables, quoy que couvertes fussent de toutes viandes exquises ; les lictz sans delices, quoy que y fust en abondance or, argent, electre, yvoire et porphyre. Sans elle, ne porteraient les meusniers bled au moulin, n'en rapporteraient farine. Sans elle, comment seroient poites les plaidoyers des advocats a l'auditoire ? Comment serait sans elle porté le piastre à l'astelier ? Sans elle, comment serait tirée l'eau du puitz ? Sans elle, que feraient les tabellions, les copistes, les secrétaires et escrivains ? Ne périraient les pantarques et papiers rentiers ? Ne périrait le noble art d'imprimerie ? De quoy ferait on châssis ? Comment sonnerait on les cloches ? D'elle sont les Isiacques ornés, les pastophores revestuz, toute humaine nature couverte en premièie position. Toutes les arbres lanificques des Serres, les gossampines de Tyle en la mer Persicque, les cynes des Arabes, les vignes de Malte, ne vestissent tant de personnes que fait ceste herbe seulette. Couvre les armées contre le froid et la pluye, plus certes commodément que jadis ne faisoient les peaulx. Couvre les théâtres et amphithéâtres contre la chaleur, ceinct les bois et taillis au plaisir des chasseurs, descend en eau tant douce que marine, au profit des pescheurs. Par elle sont bottes, bottines, botasses, houzeaulx, brodequins, souliers, escarpins, pantoufles, savates, mises en forme et usaige. Par elle sont les arcs tenduz, les arbalestes bandées, les fondes faictes. Et, comme si fust l'herbe sacrée, verbenicque et reverée des Manes et Lemures, les corps humains mors sans elle ne sont inhumés. 

        Je diray plus. Icelle herbe moyennante, les substances invisibles visiblement sont arrestées, prinses, detenues et comme en prison mises. A leur prinse et arrest, sont les grosses et pesantes moles tournées agilement, à insigne profit de la vie humaine. Et mesbahys comment l'invention de tel usaige a esté par tant de siècles celé aux antiques philosophes, veu l'utilité impreciable qui en provient ; veu le labeur intolérable que sans elle ilz supportoient en leurs pistrines. Icelle moyennant, par la rétention des flotz aérés, sont les grosses orcades, les amples thalameges, les fors gallions, les naufz chiliandres et myriandres de leurs stations enlevées, et poussées à l'arbitre de leurs gouverneurs. Icelle moyennant, sont les nations, que nature sembloit tenir absconses, imperméables et incognues, à nous venues, nous à elles : chose que ne feraient les oiseaux, quelque legièreté de pennaige qu'ilz ayent, et quelque liberté de nager en l'air que leur soit baillée par nature. Taprobana a veu Lappia : Java a veu les mons Riphées : Phebol voyra Theleme : les Islandoys et Engronelands boyront Euphrates. Par elle Boréas a veu le manoir de Auster ; Eurus a visité Zephyre. 

        De mode que les Intelligences celestes, les dieux, tant marins que terrestres, en ont esté tous effrayés, voyans par l'usage de cestuy benedict Pantagruelion, les peuples Arctiques, en plein aspect des Antarctiques, franchir la mer Atlanticque, passer les deux tropicques, volter sous la zone torride, mesurer tout le zodiacque, s'esbattre sous l'equinoctial, avoir l'un et l'autre pôle en veue à fleur de leur horizon. Les dieux olympicques ont en pareil effroy dict : 

        « Pantagruel nous a mis en pensement nouveau et tedieux, plus qu'onques ne firent les Aloïdes, par l'usage et vertu de son herbe. Il sera de brief marié. De sa femme aura enfans. A ceste destinée ne pouvons nous contrevenir : car elle est passée par les mains et fuseaulx des soeurs fatales, filles de Necessité. Par ses enfans (peut estre) sera inventée herbe de semblable energie ; moyennant laquelle pourront les humains visiter les sources des gresles, les bondes des pluyes et l'officine des fouldres. Pourront envahir les régions de la lune, entrer le territoire des signes celestes, et là prendre logis, les uns à l'Aigle d'or, les aultres au Mouton, les aultres à la Couronne, les aultres à la Herpe, les aultres au Lion d'argent ; s'asseoir à table avec nous, et nos déesses prendre à femmes, qui sont les seulz moyens d'estre déifiés.» 

        Enfin ont mis le remede d'y obvier en délibération et au conseil. 


    CHAPITRE LII

    COMMENT CERTAINE ESPÈCE DE PANTAGRUELION NE PEUT ESTRE PAR FEU CONSUMÉE

    

    Ce que je vous ay dict est grand et admirable. Mais, si vouliez vous hasarder de croire quelque aultre divinité de ce sacre Pantagruelion, je la vous dirois. Croyez la ou non, ce m'est tout un. Me suffit vous avoir dict vérité. 

        Vérité vous diray. Mais, pour y entrer, car elle est d'accès assez scabreux et difficile, je vous demande : Si j'avois en ceste bouteille mis deux cotyles de vin, et une d'eau, ensemble bien fort meslés, comment les demesleriez vous, comment les sépareriez vous, de manière que vous me rendriez l'eau à part sans le vin, le vin sans l'eau, en mesure pareille que les y aurois mis ? 

        Aultrement : Si vos chartiers et nautonniers, amenans pour la provision de vos maisons certain nombre de tonneaulx, pippes et bussars de vin de Grave, d'Orléans, de Baulne, de Mirevaulx, les avoient buffetés et beuz à demy, le reste emplissans d'eau, comme font les Limosins à belz esclotz, charroyans les vins d'Argenton, et Sangaultier, comment en osteriez vous l'eau entièrement ? comment, les purifieriez vous ? J'entends bien, vous me parlez d'un entonnoir de lierre. Cela est escrit. Il est vray, et avéré par mille experiences. Vous le sçaviez desja. Mais ceux qui ne l'ont sceu, et ne le viront onques, ne le croiroient possible. Passons oultre. 

        Si nous estions du temps de Sylla, Marius, César, et aultres romains empereurs, ou du temps de nos antiques druydes, qui faisoient brusler les corps mors de leurs parens et seigneurs, et voulussiez les cendres de vos femmes ou peres boire en infusion de quelque bon vin blanc, comme fit Artemisia les cendres de Mausolus, son mary, ou aultrement les reserver entières en quelque urne et reliquaire, comment saulveriez vous icelles cendres à part, et séparées des cendres du bust et feu funeral ? Respondez. 

        Par ma figue, vous seriez bien empeschés. Je vous en despesche ; et vous dis que, prenant de ce celeste Pantagruelion autant qu'en faudroit pour couvrir le corps du defunct, et ledict corps ayant bien à poinct enclous dedans, lié et cousu de mesme matière, jettez le on feu, tant grand, tant ardent que vouldrez, le feu, à travers le Pantagruelion, bruslera et rédigera en cendres le corps et les os : le Pantagruelion non seulement ne sera consumé ne ards, et ne deperdra un seul atome des cendres dedans encloses, ne recevra un seul atome des cendres bustuaires, mais sera en fin du feu extraict plus beau, plus blanc et plus net que ne l'y aviez jeté. Pourtant est il appelé Asbeston. Vous en trouverez foison en Carpasie, et sous le climat Dia Cyenes, à bon marché. 

        O chose grande ! chose admirable ! Le feu qui tout devore, tout dégaste et consume, nettoye, purge et blanchist ce seul Pantagruelion Carpasien Asbestin. Si de ce vous defiez, et en demandez assertion et signe usual, comme Juifz et incredules, prenez un oeuf frais et le liez circulairement avec ce divin Pantagruelion. Ainsi lié mettez le dedans le brasier, tant grand et ardent que vouldrez. Laissez le si long temps que vouldrez. En fin vous tirerez l'oeuf cuit, dur et bruslé, sans alteration, immutation ne eschauffement du sacré Pantagruelion. Pour moins de cinquante mille escuz Bourdeloys, amoderés à la douzième partie d'une pithe, vous en aurez faict l'experience. 

        Ne me parragonnez poinct icy la salamandre : c'est abus. Je confesse bien que petit feu de paille la vegete et resjouit. Mais je vous asceure qu'en grande fournaise elle est, comme tout aultre animant, suffoquée et consumée. Nous en avons veu l'experience. Galen l'avoit, long temps a, confermé et demonstré, lib. III, de Temperamentis, et le maintient Dioscorides lib. 2. 

        Icy ne m'alléguez l'alum de plume, ne la tour de bois, en Pirée, laquelle L. Sylla ne peut onques faire brusler, pource que Archelaus, gouverneur de la ville pour le roy Mithridates, l'avoit toute enduicte d'alum. 

        Ne me comparez icy celle arbre que Alexander Cornelius nommoit eonem, et la disoit estre semblable au chesne qui porte le guy ; et ne pouvoir estre, ne par eau, ne par feu consommée ou endommagée, non plus que le guy de chesne ; et d'icelle avoir esté faicte et bastie lai tant célébré navire Argos. Cherchez qui le croye, je m'en excuse. 

        Ne me paragonnez aussi, quoy que mirificque soit, celle espece d'arbre que voyez par les montaignes de Briançon et -Ambrum, laquelle de sa racine nous produict le bon agaric ; de son corps nous rend la raisiné, tant excellente que Gallen l'ose equiparer à la terebenthine ; sus ses feuilles délicates nous retient le fin miel du ciel, c'est la manne : et , quoy que gommeuse et unctueuse soit, est inconsumptible par feu. Vous la nommez Larix en grec et latin ; les Alpinois la nomment Melze ; les Antenorides et Vénitiens, Larege, dont fut dit Larignum le chasteau en Piedmont, lequel trompa Jule César, venant ès Gaules. 

        
        Jule Cesar avoit faict commandement à tous les manans et habitans des Alpes et Piedmont qu'ilz eussent à porter vivres et munitions ès estappes dressées sus la voie militaire, pour son oust passant oultre. Auquel tous furent obéissans, excepté ceux qui estoient dedans Larigno, lesquelz, soy confians en la force naturelle du lieu, refusèrent à la contribution. Pour les chastier de ce refus, l'empereur fit droit au lieu acheminer son armée. Davant la porte du chasteau estoit une tour bastie de gros chevrons de larix, lassés l'un sus lautre alternativement, comme une pile de bois, continuans en telle haulteur que, des machicoulis, facilement on pouvoit avec pierres et liviers débouter ceux qui approcheroient. Quand Cesar entendit que ceux du dedans n'avoient aultres defenses que pierres et liviers, et que à peine les povoient ilz darder jusques aux approches, commanda à ses souldars jeter autour force fagotz et y mettre le feu. Ce que fut incontinent faict. Le feu mis ès fagotz, la flambe fut si grande et si haulte qu'elle couvrit tout le chasteau. Dont pensèrent que bien tost après la tour seroit arse et demollie. Mais, cessant la flambe, et les fagotz consumés, la tour apparut entière, sans en rien estre endommagée. Ce que considérant César, commanda que, hors le ject des pierres, tout autour, l'on fist une seine de fossés et bouclus. 

        Adonc les Larignans se rendirent à composition. Et, par leur récit, cogneut Cesar l'admirable nature de ce bois ; lequel de soy ne fait feu, flambe, ne charbon : et seroit digne en ceste qualité d'estre au degré mis du vray Pantagruelion ; et d'autant plus que Pantagruel d'iceluy voulut estre faicts tous les huys, portes, fenestres, gouttières, larmiers et l'ambrun de Theleme : pareillement d'iceluy fit couvrir les pouppes, prores, fougons, tillacs, coursies et rambades de ses carracons, navires, galleres, gallions, brigantins, fustes, et aultres vaisseaux de son arsenac de Thalasse : ne fust que Larix, en grande fournaise de feu provenant d'aultres especes de bois, est en fin corrompu et dissipé, comme sont les pierres en fourneaux de chaux. Pantagruelion Asbeste plus tost y est renouvelé et nettoyé que corrompu ou altéré. Pourtant, 

        Indes, cessez, Arabes, Sabiens,
 Tant collander vos myrrhe, encens, ebene. 
Venez icy recognoistre nos biens, 
Et emportez de nostre herbe la grene : 
Puis, si chez vous peut croistre, en bonne estrene 
Grâces rendez ès cieulx un million : 
Et affermez de France heureux le règne 
Onquel provient Pantagruelion. 

        



        Fin du Troisiesmme Livre des faicts
et dicts héroïcques du bon
Pantagruel.

